
Le Tonr de la France par deux Eniants 


Pripomena 

Pseudonim pisca ove knjige G. Bruno književno je 
ime madame Alfred Fouillee, druge žene toga francuskog 
filozofa, koji je umro god. 1912. Ona je mati čuvenog ta- 
kodjer filozofa i pjesnika I. M. Guyau-a. Gospodja Fouil- 
lee je veoma poznata i uvažena spisateljica u francuskoj 
omladinskoj književnosti te je napisala nekoliko djela, 
koja su u javnosti, a osobito kod mladjahnih čitalaca, 
stekla sveopće priznanje i rijetku popularnost. Nekoja su 
pače doživjela i odlikovanje, da im je podijeljena nagra- 
da francuske akademije. Najpoznatije su joj pripovijesti 
»Francinet«, »Les Enfants de Marcel« (Marcelova djeca) 
i ova knjiga, kojoj je potpuni naslov »Le Tour de la Fran- 
ce par deux Enfants (Put dvaju dječaka oko Francuske). 

Ove knjige su opće poznate i veoma raširene čitanke 
za osnovne i niže srednje škole u Francuskoj. Kako su 
te knjige kao uzorne pripovjetke iz dječje književnosti 
prevedene i na više jezika, postale su omiljelo štivo u 
školama ne samo francuskim, već i drugih naroda za uče- 
nje francuskog jezika. Djelo »Francinet« dobilo je od pa- 
riške akademije uvaženu nagradu »Montyon«, kojom se 
odlikuju samo prvorazredni pisci. 

Brunova djela imaju odlike ne samo izabrane teme, 
već i dotjerane obradbe. Njihova lijepa i plemenita po- 
uka, domoljubna i uzgojna tendencija, kao i težnja, da 
ushićuju i oplemenjuju nježnu, za svako čuvstvo dojmljivu 
mladenačku dušu pribavila im je zamjernu popularnost 
ne samo u spisateljičinoj domovini, već i kod svih naro- 

da, na čije su jezike njezina djela radi iste uzgojne svrhe 
već do sada prevedena. 

Dokazom ogromnog uspjeha ove knjige služi činjeni- 
ca, da je za nedugo vrijeme od nekoliko godina (do god- 
1928) doživjela u svojoj domovini preko 200 izdanja, što 
je svakako i u tako velikoj literaturi, kao što je francuska, 
upravo besprimjeran uspjeh. Naš prijevod izradjen je po 
skraćenom francuskom izdanju, koje iznosi od prilike 
trećinu izvornika. 

U sadržaju ove pripovijesti opisuju se razni doga- 
djaji dvaju siromašnih dječaka, što su ih doživjeli na 
svom putu po Francuskoj i pri tom se crtaju, u jedrom i 
zbijenom stilu, bitne osebine i značajke najvažnijih kraje- 
va i glavnih gradova osim Pariza. Njihov otac, Mijo Vol- 
den, tesar u gradu Phalsbourgu u Alzasko-Lorenskoj, koji 
se je tada poslije njemačko-francuskog rata god. 1870-1871 
kao njemački grad zvao Pfalzburg, bio je jednoga dana 
kao radnik kod gradnje kuće pao sa skela i umro od po- 
sljedica pada, ostavivši kao udovac iza sebe dva dječa- 
ka sirotana. Ne imajući nikakovih bližih rodjaka, ostave 
oni, po savjetu svoga oca na samrti, svoje rodno mjesto, 
da odvažnom odlukom potraže svoga još jedinog živog 
strica, koji je kao neženja živio u Marseilleu. Poslije 
svakojakih ugodnih, a ponajviše neugodnih i tegobnih 
doživljaja, pače i pustolovina prispiju konačno do pre- 
bivališta svoga strica, koga medjutim na svoju veliku 
žalost ondje ne nadjoše, jer je bio po svom poslu otpu- 
tovao u Bordeaux, gdje je teško bolestan ležao u bolnici. 

Za svoga dugog putovanja, koje su pješice, kolima 
i brodom prevalili, vidjeli su različite krajeve i mnoge 
veće i manje trgovačke i industrijske gradove, gdje su 
se divili njihovim prirodnim ljepotama i imali prigode 
upoznali narod, njegov život i zanimanje, kao i domaći 
obrt i privredu, kojom se od vajkada bavi. 

Ljudi, s kojima su na svom putovanju dolazili u do- 
ticaj i kod kojih su kraće ili duže vremena stanovali, 
postupahu s njima, kad ih upoznaše i zavolješe radi nji- 
hove dobre ćudi i pristojnog ponašanja, veoma prijazno 
te su im s pravom očinskom dobrohotnošću išli u svakom 

pogledu na ruku. Svojim uputama i podukama djelovahu 
oplemenjujući na njihovu ćud i srce, na prirodjeni im 
zdrav razum i vrli značaj. Ovim načinom imala su oba 
brata dječaka priliku, da steknu mnogo korisnog isku- 
stva i raznovrsnog znanja, koje im je imalo poslužiti 
kao dragocjena riznica za njihov budući život. 

Naročito moramo istaknuti kao osobito pohvalnu 
značajku knjige, da je pisana plemenitom tendencijom 
žarke ljubavi za domovinu, koja kod svake zgodne pri- 
like izbija na površinu s očevidnim ciljem, da se ta lju- 
bav usadi u mladenačka srca. Ova lijepa osobina djelca, 
pored stvarnog poučnog sadržaja, podaje mu navlasito 
obilježje uspješnog školskoga štiva za osnovne i niže 
srednje škole, koje se svakom nastavniku naše omladine 
ne može dosta preporučiti. 

Kako je ova pripovijest pisana još u vrijeme poslije 
prvog francusko-njemačkog rata, nastale su iza poto- 
njeg svjetskog rata neke promjene u stvarnom stanju 
teksta, jer je sada pokrajina Alzasko-Lorenska pripala 
Francuskoj, pa je tako Phalsbourg postao opet francus- 
ki grad. No mi smo sa svim tim, kao i svi kasniji prijevodi 
u drugim jezicima, priredili i svoj prijevod po nepromi- 
jenjenom francuskom originalu. Što radi tih promjena 
nije više u pripovijesti savremeno, primijetit će sam či- 
talac, jer je to u javnosti opće poznato ili će to nastav- 
nik prigodom čitanja u školi učenicima razjasniti. 

Iz sadržaja pripovijesti zamjetit će svaki čitalac tu 
značajnu činjenicu, kako je francuskim domoljubnim 
piscima, i poslije gubitka jednoga dijela njihove otadžbi- 
ne, u srcu vazda tinjala misao na tu bolnu žrtvu i kako 
su svojim djelima neumorno poticali, da u srcima svoje 
omladine uzdrže budnom spomen na tu tešku narodnu 
nesreću i živu nadu na budući spas. 

Prevodilac. 

I. 

Po gustoj magli u mjesecu rujnu izadjoše dva dje- 
čaka, dva brata, iz grada Phalsbourga u Lorenskoj. U- 
pravo stupiše na velika utvrdjena vrata, koja se zovu 
vrata Francuske. 

Stariji brat Andrija, komu bijaše četrnaest godina, 
bio je krupan dječak, tako velik i jlak za svoje godine, 
da je izgledao, kao da su mu bar dvije godine više. Držao 
je za ruku svoga brata Julija, koji je bio lijep dječak od 
sedam godina, slabašan i nježan kao djevojčica, no ipak 
odvažniji i pametniji, nego li su obično mladi dječaci 
u toj dobi. Po njihovoj korotnoj odjeći, po tužnom izgle- 
du njihova lica moglo se je pogoditi, da su sirote. 

Kad se malo odaljiše od grada, stariji se brat obrati 
dječaku i tihim glasom, kao da se bojao, da ga ne bi čula 
i sama stabla na cesti, reče mu: 

— Ne boj se, moj mali Julije. Nitko nas nije vidio, 
da smo izašli- 

— O, ja se ne bojim, Andrijo, reče Julije. Mi čini- 
mo samo svoju dužnost. Bog će nam pomoći. 

— Znam, da si odvažan, moj Julije, ali prije, nego 
stignemo do cilja, morat ćemo hodati više noći. Kad bu- 
deš odviše umoran, treba, da mi rečeš, pa ću te nositi. 

— Ne, ne, odvrati dječak. U mene su dobre noge, 
a ja sam već prevelik, da me se nosi. 

Obojica nastaviše odvažno hodati po hladnoj kiši, 
koja je počela padati. Noć, koja je nastala, bivala je sve 
više tamna. Nijedna zvijezda na nebu nije trn se smije- 
šila. Vjetar je tresao velikim stablima, zviždajući tužnim 
glasom i šibao pljuskom kiše u lice dječacima. Nemareći 
za to, oni su rukom o ruku bez prestanka napred stu- 
pali. 

Poslije više sati napora i straha opaziše konačno, 
sasvim daleko kroz stabla, da se ukazalo malo svjetlo, 

slabo i drhtavo kao zvijezda na burnom nebu. Krenuvši 
poprečnim putem, potrčale prema rasvijetljenoj slam- 
natoj kolibi. 

Stigavši pred vrata, ustavile se zaprepašćeni, ne 
usudjujući se pokucati. Nenadana plahost suzdržala ih je 
od toga. Vidjelo se, da nisu bili navikli lupati na tud ja vra- 
ta, da što pitaju. Stisnuše se jedan uz drugoga, teška 
srca i drhćući. Andrija sabere svu svoju odvažnost. 

— Julije, reče. Ovo je kuća cokulara Stjepana, sta- 
rog prijatelja našeg oca. Ne trebamo se bojati, da traži- 
mo od njega kakvu uslugu. Molimo Boga, da ga nadahne, 
da nas lijepo primi. 

I oba dječaka, pokucavši plaho, šaptahu u sebi: — 
Oče naš, koji si na nebesima, daj nam danas kruh naš 
svagdanji. 


II. 

— Tko je to? začuje se iznutra krupan surovi glas. 

— Andrija Volden. odgovori dječak. I Julije se za- 
jedno oglasi sa svojim bratom, samo da ih se bolje čuje. 

Na to se vrata širom otvore i svjetlo svjetiljke, pa- 
dajući ravno na male putnike, koji stajahu kod praga, 
rasvijetli njihova promočena odijela, njihova mlada 
umorna i zaprepašćena lica. 

Čovjek, što je otvorio vrata, otac Stjepan, proma- 
traše ih zapanjeno. 

— Bože moj, što je to, moji dječaci? reče umiljatim 
glasom. Odakle vi? A gdje vam je otac? 

I prije, nego su sirotani imali vremena, da odgovo- 
re. podigne sa zemlje malog Julija i privine ga očinski 
u svoj naručaj. 

Dječak s osjećajima živahnosti, koja je naravna u 
njegovoj dobi, zagrli iz sve duše starog Stjepana i uz- 
dahnuv duboko, progovori: 

— Otac je umro! 

— Što! povikne Stjepan uzbudjeno. Moj dobri Mijo 
je umro? 

— Da, odvrati dječak. Iza rata njegova noga, ra- 
njena kod opsade Phalsbourga, nije bila zdrava. Pao je 
sa skela, gdje je radio kao tesar te je zaglavio. 

— Jadni Mijo! reče Stjepan, komu su bile suze u 
očima. A vi djeco, što će biti od vas? 

Andrija je htio nastaviti pripovijest o nesreći, koja 
ih je zadesila, ali ga čestiti Stjepan prekine. 

— Ne, ne, reče. Neću, da sada ništa čujem, moja 
djeco. Vi ste prokisli od kiše. Treba, da vam se odjeća 
osuši kod vatre. Mora da ste gladni i žedni. Treba, da 
jedete. 

Stjepan odmah, da potvrdi djelom svoje riječi, smje- 
sti dječake kod peći i potakne vatru. U tren oka ugodan 
miris od prženog luka napuni sobu i doskora se vrijuća 
juha pušila u zdjeli. 

— Jedite, moja djeco, govorio je Stjepan, tukući ja- 
ja za kajganu sa slaninom. 

Dok su dječaci srkali izvrsnu juhu, koja ih je ugri- 
jala, otac Stjepan spremaše svoju kajganu, a cokularova 
žena digne strunjaču sa svoga kreveta i priredi malim 
putnicima dobar ležaj. Peć je veselo praskala. Andrija 
je jedući odgovarao na pitanja staromu drugu svoga oca 
te ga je izvješćivao o položaju, u koji su on i brat do- 
spjeli. 

Mali Julije, koji je toliko hodao, da su mu noge tre- 
bale počinka, bio je više pospan, nego li gladan. S prva 
se je odvažno borio, da mu se oči ne zaklope, ali borba 
nije dugo trajala i konačno zaspi sa posljednjim zaloga- 
jem u ustima. 

On je spavao tako tvrdo, da ga je Stjepanova žena 
svukla i stavila u krevet, a da se nije probudio. 

III. 

Dok je Julije spavao, sjeo je Andrija uz oca Stje 
pana. On je nastavio pripovijedanje o dogadjajima, koji 
su prisilili njega i njegova brata, da otidju iz Phalsbour- 
ga. gdje su se rodili. Vratimo se s njime nekoliko mje- 
seci natrag. 

Bilo je to godine 1871, kratko vrijeme iza posljed- 
njeg rata sa Pruskom. U povodu toga rata AIzaska i je- 
dan dio Lorenske, zajedno sa gradom Phalsbourgom 
postadoše njemački. Stanovnici, koji su htjeli ostati Fran- 
cuzi, moradoše ostaviti svoje rodne gradove, da se po- 
dju nastaniti u staroj Francuskoj. 

Otac Andrijin i Julijev, čestit tesar, rano udovac, 
koji je uzgojio svoje sinove u domoljublju, mislio je kao 
toliki drugi Alzašani i Lorenci, da se iseli u Francusku. 
On je dakle nastojao, da skupi nešto prištednje za putne 
troškove i stane raditi s većim marom, nego li ikada. 
I Andrija je marljivo radio kao šegrt u nekog bravara- 

Sve je bilo spremno za put, pače je i doba odlaska 
bila već odredjena, kad jednog dana tesar pade sa ske- 
la. Odniješe ga umirućeg kući. Dok su susjedi potrčali, 
da potraže pomoć, ostadoše oba brata sami uz krevet, 
gdje je njihov otac ležao nepomičan kao truplo. 

Mali Julije uzeo je ruku umirućeg oca te ju milo 
cjelivao, ponavljajući kroz suze svojim najnježnijim gla- 
som: 

— Oče! . . . Oče! . . . 

Kao da je taj mili glas probudio u ranjenika ostatak 
života, Mijo Volden zadrhta, pokuša govoriti, ali to je 
bilo uzalud. Usne mu zanijemiše, a da mu nijedna riječ 
nije mogla izaći iz usta. Živa tjeskoba odrazi mu se na 
licu. Činilo se, kao da razmišlja, kao da sa strahom traži, 
kako bi izrazio svojim dvama sinovima svoje posljednje 
želje. Zatim iza nekoliko trenutaka napne sve sile i po- 
digav Julijevu ručicu, koja ga je milovala, položi ju u 
ruku njegova starijeg brata. Izmučen tim naporom, po- 
gleda dugo izražajnim pogledom oba svoja sina, duboki 
mu pogled i tužne mu oči kao da su im htjele reći: — 
Ljubite jedan drugoga, jadna djeco, koja ćete odsada 
ostati sama. Živite vazda zajedno, pod okom božjim, 
kao što ste u ovaj čas preda mnom, rukom u ruci. 

Andrija shvati očev pogled i sagne se prema umiru- 
ćemu. 

— Oče. odgovori, ja ću odgojiti Julija i ja ću bdjeti 
nad njim. kao što biste učinili vi sami. Ja ću ga učiti. 

kao što to vi činite, ljubavi božjoj i osjećaju dužnosti- 
Obojica od danas nastojat ćemo, da postanemo dobri i 
krijeposni. 

Otac se pokuša slabo nasmiješiti, ali njegovo oko, 
još uvijek žalosno, kao da je od Andrije očekivalo nešto 
drugo. 

Andrija ga gledaše nemirno i nastojaše pogoditi 
očevu misao. On se sagne sve do usana umirućega, pi- 
tajuć ga pogledom. Riječ poput daha dopre do Andriji- 
na uha ; 

— Francuska! 

— O, uzvikne stariji sin s poletom, budite miran, 
dragi oče, ja vam obećavam, da ćemo ostati djeca Fran- 
cuske. Ostavit ćemo Phalsbourg, da podjemo dolje, ostat 
ćemo Francuzi, ma kakve muke morali za to pretrpjeti- 

Uzdah olakšanja izvine se s usana očevih. Hladna 
ruka umirućega stisne slabim stiskom ruke obaju dječa- 
ka, sjedinjene u njegovoj ruci, oči mu se upru prema 
otvorenom prozoru, kroz koji se vidio komadić velikog 
plavog neba. Umirući mu pogledi zasjaše čišćim sjajem 
i činilo se, kao da u ovom trenu hoće da misli samo na 
Boga. Duša mu se uzdizala prema njemu sa žarkom i 
posljednjom molitvom, preporučujući njegovoj vrhovnoj 
pasci obje sirote, što klečahu kraj kreveta. 

Za malo trenutaka izdahnu Mijo Volden svoj po- 
sljednji uzdah. 

Cijeli ovaj prizor trajaše samo nekoliko časova, ali 
on se je neizbrisivim crtama utisnuo u srcu Andrije i ma- 
loga Juli ja. 

Neko vrijeme poslije smrti njihova oca, dječaci su 
mislili, da podju u Francusku, kao što su ocu obećali. Ali 
im nije ostao više drugi rodjak osim jednoga strica, koji 
je stanovao u Marseilleu i koji nije odgovorio na nijedan 
njihov list. Nije bilo dakle nikoga, koji bi im mogao biti 
štitnikom. Stoga odbiše Nijemci mladim sirotanima do- 
zvolu putovanja, smatrajući ih milom ili silom podanici- 
ma Njemačke. 

Andrija i Julije nisu dakle imali drugog izlaza, da 
ostanu vjerni svojoj domovini i želji svoga oca, nego da 

predju granicu bez znanja Nijemaca i da se upute prema 
Marseilleu, gdje će nastojati, da nadju svoga strica. 
Kad ga jednom nadju, molit će ga, da im pomogne i da 
uredi njihov položaj u Alzaskoj, jer su po zakonu Alza- 
šani i Lotarinžani imali još punu godinu dana vremena, 
da biraju sebi domovinu i da izjave, da li hoće ostati 
Francuzi ili postati Nijemci. 

To bijahu razlozi, radi kojih su oba dječaka kre- 
nuli na put i došli tražiti gostoljublje u oca Stjepana- 

IV. 

Sutradan rano u jutro bila je Stjepanova žena na 
nogama. Kao prava domaćica ona pregleda oba svežnja 
rublja i odijela, što su ih oba putnika donijela na ledji- 
ma i dobro zakrpa hlače i haljine, koje su dječaci- 
trebali. Ujedno je zapalila peć, taj potrebni namještaj u 
studenim sjevernim krajevima, koji u isto doba služi, da 
se grije kuća i prigotavlja hrana. Ona razastre po sobi 
promočena odijela dječaka. Kad se osušiše, ona ih iskefa 
i popravi, što je bolje mogla. 

Dok je pomno slagala Andrijin prsluk, padne iz jed- 
nog džepa dobro smotani komadić papira. 

— Oh, reče dobra žena, u tome mora biti sva imo- 
vina ovih dvaju dječaka. Ako je kesica, kao što se bojim, 
odviše lagana, učinit ćemo, što možemo, da joj što do- 
damo. 

I ona razjmota smotak. 

— Deset, dvadeset, trideset, četrdeset franaka, re- 
če. To je malo za tako dalek put. Vrlo je dug put odav- 
le do Marseillea. A usto kiša i snijeg, jer će zima skoro 
nastati . . . Oči majčice Stjepanove postadoše vlažne. 

— Pa kad pomisliš, da sa tako malo sredstava nisu 
nimalo krzmali, da otputuju! ... O bijedna Francusko! 
Ti si sada veoma nesretna, ali moraš ipak biti ponosna, 
kad vidiš, da naši dječaci ovako mladi i samo da ostanu 
tvoji sinovi, imaju srčanosti, kao muževi . . . Gospodine 
Bože, dometne, štiti ih! . . . Daj, da na svom dugom pu- 
tu sretaju sućutna srca i da za studenih zimskih večeri 
nadju kakvo mjestance kod ognjišta naših domova. 

Misleći tako u svojoj duši, pristupi svomu ormaru, 
izvadi svoju malu novčanu pričuvu — vrlo malu naža- 
lost, — jer su otac i mati obojica trpjeli ljute nevolje ra- 
ta- Sa svim tim uzme dva komada po pet franaka i ulo- 
ži ih k Andrijinima. 

— To još nije sve, reče. Pogledajmo ovaj mali smo- 
tak, u kojem je bila zamotana kesica, da vidimo, da li 
su naši sirotani mislili, da se opskrbe valjanim putnim 
ispravama, koje^ potvrdjuju, da su poštena djeca, a ne 
skitnice bez kuće i kućišta. Ah, eto najprvo svjedodžbe 
Andrijina gospodara: 

»Potvrdjujem, da je mladi Andrija Volden radio kod 
mene punih osam mjeseci, a da nisam imao protiv nje- 
ga nikakva prigovora. On je čestit dječak, radin i pame- 
tan. Pripravan sam, da dam o njem svaku uputu, koju 
bi tko htio. Ovo je moj naslov. Svatko mi može slobod- 
no pisati. 

Petar Hetman. 

bravar, već trideset godina u Phals- 
bourgu. 

— To je dobro, reče Stjepanova žena, slažući svje 
dodžbu. A što je ovo? Ah, to su njihovi krsni listovi, vr- 
lo dobro. Konačno, eto još pisma gospodara Hetmana 
svomu bratiću, bravaru u Epinalu, kojim ga moli, da za- 
posli Andriju mjesec dana. Onda će Andrija odnijeti svo-' 
ju radničku knjižicu gradskom načelstvu u Epinalu, a 
načelnik će ju potpisati. Sve bolje i bolje. Ova draga 
djeca nisu ništa propustila. Ona znadu, da svaki radnik 
mora imati svoje svjedodžbe u redu. Dakle nadajmo se 
u Božju providnost, sve će biti dobro! 

Kad se Julije i Andrija probudiše, nadjoše svoja 
odijela u redu i sve spremno za put. To im je bilo osobi- 
to po volji, jer siromašna djeca, izgubivši za rana svoju 
majku, ne bijahu više navikla na takvu skrb i na takovu 
dragu materinsku pažnju. 

Julije, kad se je obukao, počešljao, lice i ruke o- 
prao, potrči, da sa zahvalnošću zagrli majčicu i da joj 
tako srdačno za to zahvali, da je bila time veoma ga- 
nuta. 

— To je sve lijepo i dobro, odvrati ona veselo, ali 
sada treba doručkovati. Brzo djeco, eto vam sira i kru- 
ha, pa jedite. 


V. 

Sutradan, dok su Andrija i Julije doručkovali, uni- 
dje Stjepan. 

— Djeco, reče cokular, trljajuć si ruke. Ja nisam 
gubio vremena, ja sam od jutros za vas radio. Najprije 
sam vam našao dva mjesta u dvokolici jednoga druga, 
koji ide po sijeno sve do sv. Kvirina, sela blizu granice, 
gdje ćete noćas spavati. Dovest će vas sve do četvrt 
ure od sela. To će uštediti Julijeve nožice a i tvoje, An- 
drije. Osim toga evo sam napisao i nekoliko riječi, da vas 
preporučim nekom starom znancu, što ga imam u okolici 
sv. Kvirina, Fricu, starom općinskom šumaru. Tu će vas 
primiti objeručke, moja djeco, i ondje ćete dobro pro- 
spavati. A što je još bolje, Fric će vam biti sutra vodi- 
čem u gori i povesti vas preko granice putevima, gdje 
nećete nikoga sresti, koji bi vas mogao vidjeti. To je 
stari lovac, prijatelj Fric, lovac, koji poznaje sve gorske 
i šumske staze. Budite mirni, za četrdeset i osam sati 
bit ćete u Francuskoj. 

— O, gospodine Stjepane, uzvikne Andrija, vi ste 
nam dobri kao drugi otac. 

— Djeco moja, odgovori Stjepan, vi ste sinovi mo- 
ga najboljeg prijatelja, pa je pravo, dia vam budem na 
pomoć. A onda, zar svi Francuzi ne moraju biti spremni, 
da jedan drugomu pomažu? I vi ćete jedanput, doda oz- 
biljnim glasom, kad se namjerite na koga dječaka Fran- 
cuza, koji je u nuždi, priskočiti mu u pomoć, kao što ja 
vama sada pomažem i tako ćete i vi učiniti za domovi- 
nu, što mi za nju danas činimo. 

Izustivši te riječi, udje Stjepan u pokrajnu sobu, gdje 
je bila njegova cokularska radionica i da nadoknadi iz- 
gubljeno vrijeme lati se živo raditi. Mali Julije povede 
se za njim te ga je silno veselilo gledajući, kako hitro du- 
be i priredjuje gorske bukove klade. 

Oko polovice popodneva, dvokolica, o kojoj je go- 
vorio otac Stjepan, zaustavi se na glavnoj cesti. Vozar, 
kao što je bilo dogovoreno, zviždne svom snagom svojih 
pluća, da upozori mlade putnike. 

Na taj znak Andrija i Julije pograbe naglo svoju put- 
nu prtljagu. Zagrle od svega srca majčicu, a majstor ih 
odmah povede do dvokolice. 

Nakon ponovnog zagrljaja i posljednjih očinskih pre- 
poruku čestitog čovjeka, smjestiše se dječaci u dvo- 
kolice, vozar osine bičem i konj pobrza kasom. 

Otac Stjepan, ostavši sam na cesti, pratio je očima 
kola, koja se udaljivahu. On se osjeti veoma žalostan, a 
ipak ponosan, videći, da su dječaci otputovali. 

VI. 

Naši mladi prijatelji doživješe razočaranje, kad sti- 
goše u osamljenu kuću šumara Frica, koja je bila u oko- 
lici šume. Fric, visok starac sa sijedom bradom, krepka 
pojava/ ležao je na krevetu, iz koga nije ustao već ne- 
koliko dana. Stari lovac bio je pao, silazeći s brda i slo- 
mio si nogu. 

— Eto vidite, djeco, reče, pročitavši list. Ne mogu 
se maknuti iz kreveta. Kako da vas povedeni? A uza se 
imam samo svoju staru sluškinju, koja ne može hodati 
mnogo bolje od mene . 

Andrija se zaprepasti, ali to nije htio pokazati, sa- 
mo da ne uznemiri malog Julija. 

Svu noć je malo spavao. Rano u jutro, još prije, ne- 
go se Julije probudio, ustane, da razmišlja, što da poč- 
ne? Podje tiho u šumarov vrt. 

Sjedne na klupu uz obalu Sarre, koja je tekla duž 
vrta izmedju dvije živice, breza i vrba. Okrene se prema 
jugu i pogleda brda, koja su ga dijelila od Francuske i 
koja su se dizala pred njim kao neprekoračivi zid. 

Spopade ga osjećaj klonulosti. 

Najednom se sjeti, da je vidio u šumarevoj sobi ve- 
liku kartu onoga okruga, obješenu na zidu. To je bila jed- 
na od onih lijepih karata, izradjenih po glavnom štabu 
francuske vojske, gdje su označeni i najmanji putevi. 

— Hoću ipak da tu kartu proučim, reče Andrija. Što 
bi mi koristilo, da sam bio sve do trinajste godine naj- 
bolji učenik falburške škole, kad se ne bih mogao snaći 
pomoću karte? Dakle samo odvažno! Nisam li svomu 
ocu obećao, da ću to biti? Moram preći granicu i ja 
ću je preći. 

Šumar Fric odobri odlučnost i stalnost Andrijinu. 

— Bilo sretno! reče. Kad čovjek hoće da bude muž, 
treba naučiti, da se sam izvuče iz neprilike. Da vidimo, 
mladi prijatelju, skini mi kartu. Ako ne mogu hodati, 
mogu barem govoriti. U vas je mnogo volje, a ja poznam 
tako dobro zemlju, da ću vam moći objasniti put. 

Na to oba, sagnuti nad kartom, stadoše proučavati 
zemlju. 

Julije medjutim sjeo je mudro uza njih i trudio se, da 
upamti, što je mogao. Šumar je govorio, pokazujući pr- 
stom puteve, staze, poprečne puteve, tačno opisujući sve 
potankosti puta. Andrija je slušao, zatim je kušao pono- 
viti šumareva objašnjenja i konačno nacrta sam kako ta- 
ko svoj put na papiru sa različitim prilikama zemljišta, 
koje su mu služile kao putokazi, da se snadje. 

— Ovdje je, označivao je šumar, bunar, ondje hrpa 
bukava izmedju jela, dalje potočić sa prijelazom, šiljasta 
pećina, koja se nadvija nad stazom i razvalina od kule. 

Jednom riječi nije propušteno ništa, što bi moglo bi- 
ti na pomoć mladom putniku. 

— Sve će biti dobro, reče mu Fric, samo da se od- 
više ne žurite. 

Kad je počelo svitati, Andrija i Julije krenuše na 
put, zahvalivši od svega srca šumaru Fricu, koji im je 
sa svoga kreveta ponavljao umjesto oproštaja: 

- — Samo odvažno, odvažno! S odvažnošću i hladno- 
krvnošću postigne čovjek sve. 

VII. 

Poslije dužeg vremena počivanja iza napornog ho- 
danja opaziše napokon oba dječaka oko podneva mali 
vršak zvonika u mjestu Celles. Fric im je bio predao pre- 

poručno pisamce za udovu nekog poljodjelca iz ovog sela 
i oni se radovahu, što su stigli onamo. No prije, nego se 
pokažu u selu, sjeti se Andrija savjeta, što im je dala 
Stjepanova žena. 

— Djeco moja, rekla im je ona, kuda god budete išli, 
nitko vas neće poznati. Nastojte dakle vazda, da budete 
čisti i pristojni, da vas ljudi ne budu držali za prosjake i 
skitnice. Ma kako čovjek bio siromah, može uvijek biti 
čist. Vode ima dosta u Francuskoj i nečistoća se ne mo- 
že ničim ispričati«. 

Tad se oba pokazaše u selu i potražiše kuću udovi- 
ce, za koju su imali adresu. Naznačiše im majur, koji je 
bio na kraju sela. 

Ulazeći u dvorište, vidješe veliko jato lijepih lota- 
ringijskih gusaka zadrijemalih na suncu, koje se naglo 
probudiše na štropot njihovih koraka i pozdraviše ih svo- 
jom krikom. Oni podjoše naprijed prema vratima kuće, 
a za njima jato gusaka, prateći ih bučnim vriskom. 

Zakupnica izadje na prag vratiju i pogleda djecu, 
koja joj se primicahu sa šeširom u ruci. 

Na prvi pogled gospodarici, urednoj i brižnoj ženi, 
svidjela se djeca, koja su izgledala tako čista i uredna. 
A kad je pročitala Fricov list. bila im je sasvim sklona. 

— Što, pomisli, ova djeca prevalila su sama i po no- 
ći tako dugi put po bregovima! To su odvažna mlada sr- 
ca, koja su vrijedna, da im se pomogne. 

Ona ih odmah uslužno primi i kako su upravo sije- 
dali za sto, smjesti ih kraj sebe. 

Objed je bio skroman, ali doček gospodarice tako 
srdačan, a naši mladi putnici tako umorni, da su slasno 
jeli juhu od zelja i krompirovu šalatu. Zatim podjoše leći 
i spavahu u jednom snu sve do jutra. 

VIII. 

Bez sumnje bi bili i duže spavali, da se zakupnica nije 
pobrinula, da ih probudi. 

— Ustanite djeco! Nedaleko odavle poznam jednog 
poljodjelca, koji ide svakog tjedna u Tpinal. On će vas 
uzeti u svoja kola, ako ga potražite dosta rano. 

Julije i Andrija ustanu iz kreveta. Iako im se činilo, 
da nisu spavali ni polovicu vremena, koliko bi im bilo 
dosta, nisu si dali dva puta reći i brzo se obukoše. Opra- 
še sebi u mnogo vode lice i ruke. što ih je posve razbu- 
dilo i učinilo dobre volje. Zatim oba izmoliše svoju moli- 
tvu i lijepo podjoše zaželjeti dobro jutro zakupnici. 

Ona dade svakomu u ruke zdjelicu mlijeka. Oni brzo 
pojedoše i za malo vremena bijahu spremni za put, drže- 
ći u ruci svoj svežanj odijela i svoju batinu. 

Prije nego krenuše na put, podjoše zahvaliti zakup- 
nici, koja je s njima postupala kao sa svojom djecom. 

— Prijatelji moji, odgovori im, ako me je veselilo, 
da vam pomognem, to je zato, što sam mislila, da ste 
radi svojih dobrih vlastitosti zavrijedili moju pažnju. Bu- 
dete li i u buduće čestita djeca, voljna raditi i vraćati us- 
luge za usluge, naći ćete svuda pomoći. 

Izrekavši ove riječi, zagrli djecu, koja, zahvalivši 
joj se ponovno, krenuše brzo na put. 

Sunce nije bilo još izašlo, ali lijepo ružičasto svjetlo 
rumenilo je oble vrhunce Vogeza i naviještalo, da će sun- 
ce skoro izaći. 

Cesta se sveudilj sterala izmedju visokih brežuljaka 
uz rub vode. a ptičice cvrkutahu veselo na grmovima uz 
obalu. 

Naši mladi putnici bijahu ushićeni lijepim vremenom, 
koje se javljalo, ali su još više bili udobrovoljeni lijepim 
besjedama, koje im je zakupnica kazala na odlasku. 

— A kamo ide, uzvikne Julije, ovaj lijepi potok, što 
teče neprekidno uzduž našega puta izmedju pećina, koje 
su visoke kao zidine? 

— Ta znaš, Julije, da mali potoci teku do velikih, a 
veliki do rijeka, a rijeke do mora. 

— Da. ali sam htio da pitam, u koju zemlju taj potok 
teče? 

— On teče do Meurthe, koja utiče u Mosellu. Ti se 
sjećaš, Julije, kojom zemljom protiču Meurtha i Mosella? 

— Da, reče dječak, ražalostiv se iznenada, znam, da 
su Meurtha i Mosella lotaringijski potoci. Mosella prela- 

zi u Alzasku-Lotaringiju, gdje smo mi rodjeni, kamo više 
nećemo ići i gdje je naš otac za uvijek ostao. 

IX. 

Hvala zakupnikovim kolima, stigoše dječaci na večer 
u Epinal, gdje je Andrija namjeravao mjesec dana raditi, 
da dobije dobru svjedodžbu od svoga gospodara i grad- 
skoga načelnika. 

Epinal je živahan gradić, glavno mjesto vogeškog 
okruga. Djeca predjoše preko mosta Moselle, koja proti- 
če gradom i ondje se razdvaja u više rukava. S prvine 
bijahu zbunjeni tolikim ulicama, koje se ukrštavahu, ali 
kad su se uljudno raspitali o svom putu, prispješe nekoj 
rodjakinji zakupnice, koja ih je jučer u Cellesu gostoljub- 
no primila. 

Rekoše joj, da dolaze od zakupnice i umoliše je, da 
ih primi u opskrbu, to jest, da ih uzme na stan i hranu 
kroz mjesec dana, koji su htjeli provesti u Epinalu. An- 
drija dometne, da imaju nešto prištednje i da će platiti ci- 
jenu, što će ju dobra gospodja odrediti. 

Gospodja Gertruda (tako se je zvala) silno se je us- 
tručavala. 

— Ja sam prestara, reče, da uzmem na se takovu 
brigu. 

Zatim, popravivši svoje naočale, da promotri još 
bolje nepoznate dječake, koji su k njoj došli i koje je os- 
tavila cijelo vrijeme stajati na pragu svojih vrata, reče im 
na koncu: 

— Udjite ipak, ja ću vas primiti na konak, a poslije 
ćemo vi i ja vidjeti, što će biti najbolje, da učinimo. 

Oba dječaka posve zbunjeni udjoše u kuću stare go- 
spodje. Ona otvori jednu sobicu, gdje je bio velik krevet, 
dvije stolice i jedan stolić. 

— To je bivša soba moga sina, reče, koji je umro u 
posljednjem ratu. 

Ona stane, duboko uzdahnuvši. 

— Ostanite za noćas u njegovoj sobi, dometne, a 
kasnije ćemo vidjeti. 

Zatvori opet naglo vrata i udalji se. Oni ostaše veo- 
ma ožalošćeni, što ih je tako nemilo primila. Osobito Ju- 
lije bio je zaprepašćen, jer je vidio, da starica nije ima- 
la u njih povjerenja. On se privine oko vrata svom bra- 
tu i uzvikne: 

— Oh, Andrijo, bilo bi bolje, da podjemo drugamo. 
Bit ćemo odviše nesretni, da provedemo mjesec dana 

kod nekoga, koji nas sigurno smatra skitnicama Pa 

ipak, dometne dječak, mi smo veoma uredni te smo se 
tako lijepo predstavili! 

— Julije, reče Andrija odvažno, i drugdje bi bilo bez 
sumnje sasvim jednako, jer nas nitko u Epinalu ne pozna. 
Ovdje smo bar sigurni, da smo kod čestite i vrijedne že- 
ne, jer nam je to zakupnica rekla. Ti znaš dobro, Julije, 
da se ljude ne smije suditi po spoljašnosti. Umjesto da 
zdvajamo, činimo sve, što ćemo moći, samo da stečemo 
njezino povjerenje. Da počnemo — jer još nije sedam sa- 
ti — idem, da ju pitam, gdje stanuje majstor bravar, za 
koga imam preporuku. Poći ću ga odmah posjetiti, pa 
ako dobijem posla, gospodja Gertruda će vidjeti, da smo 
mi pošteni dječaci, koji hoćemo da radimo i stečemo po- 
štovanje. Ti znaš dobro, Julijo, da se uvijek poštuje one, 
koji rade. 

A ja? reče Julije. 

— Ti. brate, ostani ovdje, da me čekaš. Mislim, da 
je tako bolje. 

I Andrija otidje, kuda mu je naznačila majka Ger- 
truda, dok je Julije, duboko uzdahnuv, gledao za bratom. 

— O, kako ćemo biti sretni, pomisli, kad nadjemo 
našeg strica, kad budemo imali dom i kad ne budemo vi- 
še ovako sami. kao dva napuštena dječaka. Nigdje nije 
kao u porodičnom domu. 


X.. 

Julije, sav u strahu, nije se usudio približiti gospodji 
Gertrudi, koja se, ne osvrćući se na dječaka, bila vratila 
svom šivaćem stroju, te je dalje marljivo radila, jer nije 
nikad gubila ni časa. Na posljetku mala starica, spremi 

pomno svoj posao i uzme vrč. da ide na bunar. Prodje 
kraj Julija, ne rekavši ni riječi, hodajući sasvim zgrblje- 
na, laganim koracima i mučno dišući. 

Gledajući je, kako prolazi ovako slaba i slomljena, 
bio je Julije ganut. On je bio navikao, da poštuje starce, 
a po svojoj prirodi bijaše uslužan. Znao je dakle savladati 
bojazan, koju mu je starica ulijevala i potrči dva koraka, 
da ju stigne i, sav pocrveniv, upita ju: 

— Hoćete li, gospodjo, da vam ja donesem vode? 

Mala starica iznenadjena digne glavu: 

— Bojim se, reče, da mi ne bi razbili vrč. 

— O, ne, reče dječak, dobro ću paziti, budite mirni. 

I žurno podje do bunara. Vrati se skoro, noseći opre- 
zno dragocejni vrč. koji je sigurno bio stariji od njega, 
jer je majčica Gertruda bila tako pažljiva, da nije nikad 
ništa razbila. I njezino starinsko pokućstvo izgledalo je 
tako uredno, kao i ona sama. Šivaći stroj bio je jedini 
moderni predmet, koji se isticao medju ostalima. 

Julije nije napunio vrča do vrha od straha, da ne 
smoči svoga odijela. Kad se je vratio, položi ga veoma 
polako, da ne razlije vode na blistavi pod. Majčica Ger- 
truda promatrala ga je veseljem ispod oka. 

— Dobro! reče, vi ste pažljiv i uza to uslužan. Vi 
volite uštediti trud starim ljudima. To je lijepo, dijete 
moje ! 

I mala starica nasmiješi se Juliju tako prijazno, da 
je bio sasvim zadovoljan. 

Kad se je Andrija vratio za jedan sat, nadje Julija 
.sasvim zaposlena. Sjedeći pred majčicom Gertrudom, 
pomagaše joj ljuštiti njezin godišnji prirod pasulja, jer je 
imala komadić vrta iza svoje kuće, pa kako je bilo dobro 
ljeto, imala je lijep prirod pasulja. graška, leće i drugih 
sočivica. 

Andrija se začudi, videći dječaka i staru gospodju. 
kako se razgovaraju kao stari znanci. Nepovjerenje gos- 
podje Gertrude jenjalo je pred udvornim značajem Ju- 
lijevim. 

Andrija konačno probije led, kad je saopćio, da je 
našao posla već za sutra i da mu je novi gospodar obe- 
ćao, da će dati Julija u školu. 

Gospodja Gertruda bila je isto tako zadovoljna, kao 
i sama djeca. Ona namoči kruha u kuhanu juhu i tri nova 
prijatelja večerahu zajedno veselije, nego li se moglo mi- 
sliti prije jednog sata. 

Poslije večere Andrija priredi svoje radno odijelo, 
da bude spremno za sutra. U kutu svoje sobe uredno 
složi bratovo i svoje rublje. I Julije uredi svoje stvari, 
to jest knjige, koje je sa mnogo pažnje donio u svojoj 
putnoj prtljagi. 


XI. 

Revnim nastojanjem Andrije i gospodje Gertrude, bi- 
li su naši dječaci u dva dana nakon svoga dolaska u Epi- 
nal potpuno smješteni. Andrija je radio cijeli dan u radio- 
ni svoga gospodara, žareći na kovačkoj vatri željezo, 
koje je zatim pridjelavao na nakovnju i od koga je za 
čas postajalo ili kakvo pero za bravu, kakav zasun ili 
kakva kuka. U svojim slobodnim časovima mladi bravar, 
htijući biti od koristi majčici Gertrudi. pregledavaše po 
kući sve brave i željezne okove. On je tako vješto ba- 
ratao kladivom i turpijom, da je na veliko čudo dobre 
starice sve popravio kao novo. 

Ali sa svim ovim stvarima nije bilo dugog posla, jer 
kuća majčice Gertrude nije bila velika. On nije nikako 
volio, da na večer, kada se vrati iz radione, bude bez 
posla. 

— Andrijo, reče mu gospodja Gertruda, vi ne idete 
više u školu, vi ste eto sada već mladi radnik, ali to nije 
razlog, zar ne, da prestanete učiti? Svaku večer drži uči- 
telj besplatan tečaj za odrasle. Mnogo gradskih radnika 
sastaje se kod njega i on ih podučava u onom, što nisu 
mogli naučiti u školi. Treba, da k njemu podjete, Andrijo. 
Koliko toga može čovjek naučiti u svakoj dobi, ako uči 
dva sata na dan. 

Andrija posluša, što mu je svjetovala majčica Ger- 
truda i odsada je svaku večer polazio tečaj za odrasle. 

Julije opet išao je u školu veoma redovngi. Izmedju 
pojedinih satova razreda, kad je svršio svoju dužnost, 
umjesto da se ide skitati po ulicama, on je pomagao maj- 
čici Gertrudi sve, što je mogao. Išao je na bunar, obav- 
ljao je za nju poslove izvan kuće, donosio drva s tavana 
i pljevio divlju travu u vrtu. 

Kad nije bilo škole za odrasle, provodio bi Andrija 
večer sa svojim bratom i s majčicom Gertrudom. Onda 
im je vrijeme prolazilo još veselije, nego li obično, jer je 
Andrija uvijek imao što, da pripovijeda. 

XII. 

Jedne večeri dodje Andrija sav veseo iz radionice. 

— Julije, reče svome bratu, da si mogao vidjeti što 
sam ja danas vidio, bilo bi te to veoma zanimalo. 

— Pa što si vidio? . . . upita dječak, primaknuvši se, 
da bolje čuje. 

I majčica Gertruda, koja je upravo rezala kruh za 
juhu. prestane i podigne svoje naočale u znak, da sluša. 

— Pomislite, reče Andrija, da sam pratio prvog go- 
spodarova radnika, koji je išao nešto popraviti u jednoj 
talionici. Ovaj radnik, koji je vješt, poznaje strojeve i ni- 
je se ništa čudio. Ali meni, koji sam prvi put vidio, kako 
se stroj okreće, već i to mi se činilo kao neki san. 

— A zašto, Andrijo? uzvikne Julije. 

— Pripovijedajte nam, što ste vidjeli, dometne maj- 
čica Gertruda. To će biti, kao da smo i mi išli s vama- 
Dotle ću ja naliti juhu na kruh. 

— No dobro, nastavi Andrija. Išli smo u jednu yeliku 
tvornicu papira. Čini se, da ih ima više u okolici Epina- 
la. Ti znaš, Julije, da se papir pravi od krpa, pretvorenih 
u škrob. 

— Da. reče Julije, od starih krpa, slame i drugih 
stvari. 

— No dobro, doda Andrija, ja sam danas vidio, kako 
od krpa biva papir i to je bivalo samo od sebe. Radnici su 
samo pazili i nadgledali stroj. Na kraju dvorane krpe su 
bile u velikim bačvama, gdje sam čuo, da se je okretao 

nekakav drveni bat, koji ih je sjeckao kao u kakvu kašu. 
Zatim sam vidio, kako je kaša vrcala iz bačve i padala 
na sita, probušena na tisuću sitnih rupica, a ove se ru- 
pice gibahu, kao da ih stresa neka nevidljiva ruka. Onda 
se kaša malo po malo cijedila. Po tom je zašla medju 
valjke, koji se iznutra navlaš griju, da tu kašu osuše, 
prelazeći iz jednoga valjka u drugi. Čuješ ii me Julije? 

— Da, Andrijo, i čini mi se, kao da sve to vidim, što 
mi veliš. To je bilo, kao kad gospodja Gertruda priugo- 
tavlja kolač od tijesta. Ona se služi valjkom, da tijesto 
rasteže i stiska. 

— Baš tako. Samo, što se valjci u tvornici papira 
okretahu sasvim sami, a da se ne zna, tko ih pokreće. A 
znaš li, što je na koncu izlazilo iz toga cijelog niza valja- 
ka? Beskonačni trak bijelog papira, koji se je neprekidno 
izmotavao kao široka vrpca. Sam stroj rezao je tu vrpcu 
kao škarama, a listići padahu onda gotovi. Radnici su ih 
trebali samo skupljati. Zar nije to čudo, Julije? Na jed- 
nom kraju velike dvorane vide se krpe i bijela kaša, a 
na drugom kraju listovi papira, na kojima bi se moglo 
odmah pisati. Treba samo nekoliko časova, da se kaša 
pretvori tako u papir. 

— Ti ne znaš, Julije, nastavi Andrija, tko je izumio 
lijepi stroj za pravljenje papira. Rekoše mi tamo. Jedan 
prosti radnik, koji je pravio papir, a zvao se Louis Robert 
(Luj Robert). On je radio već od svoje mladosti. Ali umje- 
sto da, kao mnogi drugi radi svoj posao samo kao prosti 
stroj, on je nastojao, da sve shvati, da se u sve uputi, da 
usavrši orudje, kojim se je služio. Tako je došao do toga, 
da je izumio taj veliki stroj, koji sam vidio, da obavlja 
tolik posao u tako malo vremena. 

— No dobro, Andrijo, reče majčica Gertruda, noseći 
u taj čas juhu, koja se je pušila, pripovijest o radniku pa- 
pira zar ne pobudjuje i u vama želju, da postanete vješt 
radnik u vašem zanatu? 

— O da, gospodjo, ja ću učiniti sve, što budem mo- 
gao, da to postanem i neće mi uzmanjkati odvažnosti, 
ni da radim, ni da učim. 

— Ni meni takodjer, uzklikne Julije. 

— A sad, ajdemo k stolu, reče majčica Ge rt ruda. 


XIII. 

— Julije, reče jednoga dana majčica Gertruda, da- 
nas je sajam u Epinalu. Vrijeme je lijepo, a vi nemate 
škole. Podjite sa mnom. Poći ćemo, da nakupujemo moju 
godišnju opskrbu sa lukom i koštanjima i donijet ćemo 
ju oboje. 

Julije, veoma zadovoljan, uzme dvije vreće pod pa- 
zuh, a gospodja Gertruda košaru i podjoše na sajam, 
pazeći dobro, da idu pločnikom, jer su putem prolazile 
neprestano životinje, kola i silna gomila ljudi. 

Dućani su izložili svoju najljepšu robu. Julije i stari- 
ca ustavljahu se gdjekada, da gledaju te izloge. Zatim 
se sprodjoše sajmom, da saznaju cijene i nakon potreb 
nih dogovora nakupovaše stvari. Napuniše jednu vreću 
lukom, drugu koštanjima, a košaru jabukama. 

Ali sve to bilo je teško nositi. Dječak i dobra starica 
ugledaše na jednom trgu klupu po strani i sjedoše, da ot- 
počinu, jedući lijepu jabuku, što ju je prodavačica daro- 
vala Juliju. 

— Što li sve ima na sajmu! reče Julije, koji je bio 
sav ushićen ovim izletom. Za mene je veoma zanimljivo 
vidjeti toliko svijeta i toliko izložene svakovrsne robe. 

— I ja, reče veselo majčica Gertruda, volim vidjeti 
sajam sa mnogo robe. To dokazuje, koliko svijet posluje 
u našoj zemlji Lorenskoj i kako je stara vogeška zemlja 
plodonosna. 

— Gle, reče Julije, na to nisam ni mislio. 

— Ali na to treba misliti, Julije. Da vidimo, recite 
mi, što ste lijepa na sajmu opazili, pa ćete vidjeti, da je 
u ovaj čas, u Epinalu kao izložba rada cijele Lorcnske. 

— Prije svega, reče Julije, bilo je za mene vrlo za- 
bavno, što sam vidio veliko skladište staklene robe. To 
se je na suncu blistalo kao zvijezde. A onda je prodava- 
čica udaranjem nekakve zvrčke proizvodila, da su te 
čaše tako lijepo zvonile! Slušajte, rekla je. kakav je to 

fini kristal! I zbilja, gospodjo Gertrudo, to je bila prava 
glazba. 

— A znate li, otkuda je došla sva ta staklenina, Ju- 
lije? 

Julije se zamisli. 

— O, reče, znam to, jer se sve te lijepe stvari prave 
u Meurthi, gdje sam se rodio. Znam, da je u Bacearatu 
velika tvornica kristala. 

— Vidite, dakle, da u Lorenskoj znadu raditi. Znate 
li, zašto u nas ima toliko staklana? 

— To ne znam, gospodjo Gertrudo! 

— Jer mi imamo mnogo šuma. U drvenom pepelu 
ima pepeljike, od koje se u smjesi sa pijeskom pravi fino 
staklo i staklo za ogledala. 

— Znao sam, uzvikne Julije, da drvo iz naših šuma 
služi za to, da se od njega pravi staklo. Ali recite mi, go- 
spodjo Gertrudo, otkuda su sve one velike i male slike, 
što ih je neki trgovac izložio na sajmu duž jednog zida i 
što ste mi ih dopustili razgledati po miloj volji? Nisam 
ih nikada vidio toliko, Tu je bila u slikama sva pripovi- 
jest o malom Poucetu i priča o ljepotici, o životinji i pla- 
voj ptici! Bilo je i onih vojnika, koje se izrezava i lijepi 
na ljepenku, da ih se vrsta u bojni red na stolu. Bilo je i 
slika velikih muževa. To je bilo vrlo zabavno. 

— Dijete moje, sve se to pravi ovdje u Epinalu. Pa- 
pir, što ga je Andrija vidio, kako se pravi, bit će možda 
naslikan tim bojadisanim slikama, koje će poslije proći 
kroz cijelu Francusku, da se njima djeca zabavljaju. Na- 
še tvornice papira, naše radionice slika i naše tvornice 
slikanog papira za tapete poznate su posvuda. U našem 
okružju je i gradić Mirecourt, gdje se proizvodi ogrom- 
na količina glazbenih nastroja, gusala, frula, klarineta, 
prosjačkih orguljica, baš kao ona, koja sada svira dolje 
na uglu trga. 

— Gospodjo Gertrudo. primijeti Julije, poznavao 
sam sve te glazbene nastroje, jer su u Phalsbourgu bila 
pjevačka i glazbena natjecanja i ja sam išao da čujem te 
glazbenike. Bilo je vrlo lijepo, uvjeravam vas. Kad bude- 

mo veći, Andrija i ja, bit ćemo članovi pjevačkog druš- 
tva. 

— Imat ćete pravo, djeco moja, glazba je umna za- 
bava. Ona uznosi naša srca, izrazujuć uzvišene duševne 
osjećaje, ljubav za porodicu, domovinu i prema Bogu. 
1 stoga treba željeti, da se smisao za glazbu raširi sve 
više u našoj zemlji. 


XIV. 

— Julije, nastavi gospodja Gertruda, u Lorenskoj 
ne rade dobro samo muškarci. 

— Da, reče Julije, lorenske žene umiju praviti lijepo 
vezivo, koga sam danas vidio mnogo izloženog. Ali ja 
se u to ništa ne razumijem. 

— Drugi se u to razumiju, Julije. Vezivo iz Nancya, 
Epinala i cijele Lorenske prodaje se po cijelom svijetu. 
Brodovi izvažaju po čitave tovare te robe sve do Indije. 
Toliko se traži rad naših seljakinja, naših kćeri iz puka. 
Mi imamo u Lorenskoj 35.000 vezilja- Ali, ako ne gledate 
rado vezivo i čipke, ipak sam vas vidjela, kako ste se 
s velikim udivljenjem ustavili pred staklenim izlogom 
umjetnoga cvijeća. 

— Da, istina je, odvrati Julije. Vidio sam u jednom 
loncu ružino stabalce, koje tako naliči pravoj ruži, da 
ne bih bio nikad vjerovao, da je od papira, da me niste 
vi o tome uvjerili. 

— Otkuda je to cvijeće, Julije? 

— Ne znam, ali je veoma lijepo. 

— To cvijeće dolazi iz nekadašnjeg glavnog grada 
Lorenske, Nancya, velikog i lijepog grada sa 88.000 du- 
ša. Nancy je jedini grad Francuske, koji se u pogledu 
umjetnog cvijeća takmi s Parizom. Vidite dakle, Julije, 
lorenske žene su radine i na glasu sa svoga dobroga uku- 
sa. Uostalom one su obrazovane, skoro sve znadu čitati 
i pisati. Tri lorenska okružja spadaju medju najprosvjet- 
ljenija i najindustrijalnija okružja u Francuskoj. 

— Ali, reče mali dječak, u Lorenskoj se proizvodi i 
dosta drugih stvari osim stakla za ogledala, cvijeća i ve- 
ziva. 

— O, dakako, Julije. Ali ja sam htjela govoriti vam 
samo o industriji, gdje smo na prvom mjestu u Francus- 
koj i u Evropi. Raditi je već dobro, ali raditi s tolikom 
umjetnošću i zdušnošću, da naša domovina može zauzi- 
mati prvo mjesto medju drugim narodima, to je čast, ko- 
jom se možemo ponositi. Zar ne, Julije? 

— O, da, odgovori dječak i veseli me znati, da je na- 
ša Lorenska takova. 


XV. 

Jednoga dana dodje Julije iz škole veoma zadovo- 
ljan. jer je bio prvi u svom razredu te je imao mnogo 
dobrih ocjena. 

— Kad ste tako dobro učili. Julije, reče gospodja 
Gertruda, dodjite, da se sa mnom malo zabavite. Idem u 
dućan, koji mi daje posla za šivanje. Vrijeme je lijepo, 
pa ćemo se sproći epinalskim šetalištima. 

Julije sav radostan hitro položi svoju školsku lisnicu 
na svoje mjesto. Gospodja Gertruda prebaci svoj rubac, 
zaključa vrata i oba otidju iz kuće. 

Ponosan, da je bio prvi u školi, Julije se putem kočio 
svojim malim stasom. On ne propusti reći gdji. Gertrudi, 
da je sasvim tim jedan od najmladjih u svdm razredu. 
Dapače je, prolazeći kraj kuće jednoga školskog druga, 
pripovijedao, da je dječak, koji je ondje stanovao i koji 
je stariji dvije godine od njega, posljednji u razredu. 

Konačno ne znam. kako se to dogodilo — bez sum- 
nje ga je na to navelo oduševljenje radi uspjeha — Ju- 
lije se toliko iznevjerio svojoj ljubeznoj i skromnoj priro- 
djenoj ćudi, da se je stao podrugivati tomu mladomu dru- 
gu. te ga nazvao potpunim bedakom. 

— E, Julije, reče gdja. Gertruda, jeste li vi možda 
tašt? Te mane, nisam dosada u vas upoznala, dijete mo- 
je, i bilo bi mi žao. kad bih vidjela, da ste ju usvojili. 

— Bože moj, gospodjo Gertrudo, kad je čovjek prvi 
u školi, zar ne mora biti ponosan radi toga? 

— Dijete moje, vi možete biti zadovoljan, što ste pr- 
vi u razredu, a da se zato ne rugate drugima. Mislite 

uostalom, ako vi niste bedasti kao drugi, da to nije raz- 
logom, da zbog toga budete tašt. Zar ste zaboravili, Ju- 
lije, da vi sami niste učinili sebe takovim, kakovim je- 
ste? A uostalom dijete moje. to nije nikakav dokaz, da 
vaš drug, komu se vi rugate, nema sto puta više duha od 
vas? Pripovijedat ću vam jednu pripovijest, koja će mo- 
žda ohladniti vašu učeničku taštinu i koja će vam poka- 
zati, da se ne smije suditi po izgledu. Čujte, Julije, ovu 
pripoviaest o čovjeku, komu njegov slab početak nije bio 
zaprekom, da je postao glasovit. To je pripovijest o jed- 
nom od najvećih slikara, što ih je ikada bilo. Zvao se je 
Claude Gelee, a prozvaše ga »le Lorrain« (Lorencem) u 
čast njegove zemlje, jer se je rodio u tom okružju, komu 
je na slavu. Taj mali Claude bio je sin prostog sluge. U 
djetinjstvu držali su ga gotovo slaboumnim, tako mu je 
pamet bila spora i tako je teško učio. Njegovi školski dru- 
govi onda su mu se rugali, kao vi sada svomu saučeniku. 
A njihovo je ime ostalo svima nepoznato, dok je ime ma- 
loga Claudea postalo glasovito u cijelom svijetu. Neka 
vas to, prijatelju, nauči, da se više nikomu ne rugate, i 
da više ne mislite, da vi natkriljujete svoje drugove. 

Julije pocrveni malo zbunjen, a dobra starica na- 
stavi: 

— Siromah dječak, koji je bio od prirode tako slabo 
nadaren, bio je još tako nesrećan, da je u dobi od dva- 
najst godina izgubio svoga oca i svoju mater. Kad je 
ostao sirota, dadoše ga u nauk jednom slastičaru, ali 
on nije mogao nikad naučiti, da pravi dobre poslastice. 
Stariji brat, koji je bio risar, htio ga je naučiti risanju, 
ali nije mogao u tome uspjeti. 

Na posljetku jedan rodjak povede mladoga Clauda u 
Rim. U Italiji i Rimu bilo je tada najvećih slikara. Malo- 
ga Claudea smjestiše u Rimu u službu kod nekoga slika- 
ra, da mu kuha jelo i ujedno, da mu tare boje. On je tu ra- 
dio, tarući na mramoru bijelu, plavu i crvenu boju i onda 
je vidio, hvala slikarevu kistu, kako se sve te boje razli- 
jevaju po platnu i stvaraju divne slike. 

Malo po malo zavoli slikarstvo i njegov gospodar 
malo ga je u tom podučavao. 

Kad je Claude izašao iz grada i dok je prolazio rim- 
skom okolicom po čitave satove promatrao je 
krajeve, stabla, livade, sunce, kako izlazi ili zapada za 
gorama. On se sjećao krajeva svoje drage Lorenske, što 
ih je toliko puta promatrao po čitave satove bez ika- 
kve riječi, dok su se njegovi školski drugovi bezbrižno 
igrali, ne opažajući prirodnih ljepota i rugali se njegovu 
pospanom izgledu. 

Claude se je sada probudio iz onog dugog sna, u ko- 
jem mu je proteklo djetinjstvo. On pokuša, da prenese 
na slike krajeve, koji mu se dojmiše duše, a u tome je 
toliko uspio, da je sa dvadeset i pet godina postao sla- 
van. Mnogo je radio i silno se obogatio, jer su se nje- 
gove slike prodavale uz vrlo visoke cijene. U današnje 
doba njihova je vrijednost vremenom još porasla, te se 
cijene na pol milijuna četiri slike Claude Lorraina, koje 
rese danas petrogradsku palaču. One slike, što ih mi 
imamo u louvreskom muzeju u Parizu, imaju neprocje- 
nivu vrijednost- No, Julije, što mislite o ovoj pripovije- 
sti? 

— O, gospodjo Gertrudo, odgovori dječak, koji se 
stidio svoje pogreške, zagrlite me, molim vas i zabo- 
ravite ludosti, što sam ih čas prije izrekao. Obećajem 
vam, nikad više neću se nikomu rugati. 

— U dobar čas, mali Julije! Pa kad vas opet sna- 
dje volja, da se narugate, sjetite se našeg velikog slika- 
ra Lorenjanina i spomen na njega neka vas učini skrom- 
nim. 


XVI. 

Medjutim je vrijeme prolazilo. Andrija i Julije bili 
su mjesec dana u Epinalu. Već se stalo misliti na odla- 
zak. Andrijin gospodar, koji se nije mogao nahvaliti 
mladog dječaka priskrbio mu je sve potrebne isprave, 
urednu knjižicu, svjedodžbu po njem' potpisanu sa pe- 
čatom gradskoga načelstva, zatim potvrdu gradskoga 
načelnika, u kojoj se zasvjedočavalo, da su Andrija i 
Julije valjani i pošteni dječaci i da su marljivo proveli 

svoje vrijeme u Kpinalu, jedan u školi, a drugi kod svo- 
ga gospodara. I majčica Gertruda htjela je jamčiti za 
mlade sirotane te je sa svojim najljepšim rukopisom do- 
dala svoju potvrdu učiteljevoj svjedodžbi, kao i svje- 
dodžbama Andrijina gospodara i načelnika. 

Naši mladi dječaci bili su veoma zadovoljni. 

— Kako je dobro, reče Andrija, uživati poštovanje 
svih onih, s kojima čovjek živi. 

I Julije zapljeska od radosti obim rukama, proma- 
trajući dragocjene papire. 

Kad se je povelo pitanje o tome. da se uredi cijena 
za opskrbu kod majčice Gertrude — reče im ona: 

— Djeco moja, eto smo već mjesec dana zajedno- 
Ja sam štedljiva, kao što znate, a osim toga upotreblja- 
vala sam svu svoju vještinu, da ne trošimo odviše no- 
vaca. Andrija mi je davao svakog tjedna sve. što je do- 
bivao, a ja sam tako udesila, da sve ne potrošim. Evo 
dva lijepa komada od pet franaka, što su mi ostali od 
Andrijine nadnice i ja ću ih dodati onoj maloj pričuvi, 
što ste mi ju kod dolaska povjerili- 

— 0, gospodjo Gertrudo, reče Andrija, nije mogu- 
će, da ste tako malo za nas potrošili. Po tom računu, vi 
morate biti na gubitku, a mi ćemo se obogatiti. 

— Ne, ne, reče uporno vrla starica. Budite mirni 
Andrijo, ja nisam nipošto na gubitku i bilo mi je tako 
milo, što sam vas kod sebe imala, da će mi se sada moja 
stara kuća činiti prazna, a svoje godine snosit ću teže. 
Nažalost, lijepa mladost nalik je suncu, koje grije sve, 
što je oko njega. 

— Oh, gospodjo Gertrudo, reče Julije ganut, zagr- 
livši ju od svega srca, mi ćemo često na vas misliti i pi- 
sat ćemo vam, kad dodjemo k svomu stricu. 

— Da, djeco moja, treba da mi pišete, pa ako biste 
bili u kakvoj neprilici, obratite se samo na mene. Ja ni- 
sam bogata, ali ja sam tako dobra gospodarica, da na- 
djeni vazda načina, da stavim kakvu sitnicu na stranu. 
Štednja, vidite, ima tu dobru stranu, da vas ona ne sa- 
mo čuva, da ne budete na teret drugima, već vam još 

dopušta, da prigodice priskočite u pomoć onima, koji 
trpe. 

— Gospodjo Gertrudo, mi ćemo nastojati, da činimo 
kao vi, rekoše u jedan glas oba dječaka. I mi ćemo biti 
vrlo štedljivi. Tako smo ponosni, da imamo toliko no- 
vaca!... To nam daje srčanosti i nade. 


XVII- 

Otkad je bio ustanovljen dan odlaska, majčica Ger- 
truda dala se u potragu, da nad je dječacima kola. Po- 
slije mnogo muke i uz malu nagradu namjeri se na jed- 
nog vozara, koji je polazio u Vesoul i nagovori ga, da 
uzme sobom dječake. 

Sutradan, već ranim jutrom povede ih na trg, gdje 
je bila s vozarom urekla sastanak. Izgrlivši se više, ne- 
goli jedanput, rastadoše se sa suzama u očima i teška 
srca. 

Bila su tek četiri sata u jutro, kad su kola ostavila 
Kpinal. Još iste večeri bili su dječaci u Vesoulu, to jest 
u Franehe-Comte-u. Vesoul je gradić od deset tisuća 
duša, koji leži na podnožju visokog brežuljka, u plodnoj 
i zelenoj dolini. Okružje hautesaonsko, komu je on glav- 
no mjesto, jedno je od najbogatijih željeznim rudnicima 
u Francuskoj i nebrojeni radnici rade, da iskopaju že 
Ijezne rude u dubokim hodnicima, koji se ukrštavaju pod 
zemljom. 

Andrija i Julije nisu poznavali nikoga u Vesoulu. 
Tu nije više bilo za njih prijatelja. Trebalo je platiti za 
noćenje, načeti malu pričuvu, da se kupi što za doručak 
i računati samo na svoje noge u putovanju. 

Uza sve to. prospavavši dobro noć, otputovaše dje- 
čaci sutradan veselo iz Vesoul a i krenuše glavnom ce- 
stom put Besanc-ona. Sunce je sjalo. Mali oblaci plovili 
su nebom u velikoj visini. 

— Imat ćemo lijepo vrijeme! — reče Julije. 

— Da, odvrati Andrija, ako ovi oblaci ostanu tako 
visoko, kako su sada- 

Oba dječaka nadahu se spavati na pol puta i stići 
u Besangon sutra na večer. Na nesreću poslije nekoliko 
kilometara hoda opaziše. kako se nebo pokriva oblaci- 
ma. Andrija stane časak, da promatra obzorje. 

Oblaci se povećaše i zaobliše kao buture pamuka. 
Nekoji bijahu niski i crnkasti. 

— Pospješimo korake. Julije, reče Andrija, jer o- 
blaci kao da naviještaju kišu. 

1 zbilja oba dječaka osjetiše doskora velike kaplje. 
Opazivši nekakav zapušteni hangar. koji je bio na kraju 
ceste, oni se ondje zakloniše i strpljivo čekahu, da pre- 
stane kiša. Prodje više sati, ali je kiša neprestano silno 
padala. 

— Kakve li nesreće! pomisli Andrija. Eto zakasni- 
smo jedan dan. Morat ćemo poći spavati u malo selo, 
što ga odavle vidim. Pa ako kiša bude ioš sutra pa- 
dala! . . . 

U taj čas opazi Julije, kako cestom prolaze kola, 
koja su išla put Besangona- To je bio neki bačvar iz 
Besangona, koji se vraćao sa sajma, kamo je bio pošao 
prodavati bačve, bukare od hrastova drva, vjedra, mje- 
hove i sita. U svojim kolima imao je i svakovrsne košare 
i koševe. Išao je brzo, jer njegova roba nije bila teška. 

— Bože moj, Andrijo, uzvikne Julije, kad bismo 
zamolili ovog vozara, da nas za nešto plaće uzme sa so- 
bom, zar to ne bi bilo bolje? 

— Pokušajmo, reče Andrija. 

Oni potrčaše i uljudno razložiše vozaru, u kakvu ih 
je nepriliku dovela kiša. Vozar je imao nasmješljiv iz- 
gled, lice mu je bilo vrlo crveno, ponašanje veselo, ali 
malo grubo. 

— Popnite se, momčići moji, reče, i dajte mi pet- 
najst soua. Bit ćete večeras u Besangonu. 

Sve je išlo divno. Stigoše u Besangon najveselije, 
što može biti. Julije primijeti, da je taj grad utvrdjeno 
mjesto i da je sav okružen rijekom Doubs, osim s jedne 
strane. Utvrda se diže na velikoj gromadi pećina za o- 
branu grada. Julije, iako vrlo mlad. doživio je već op- 
sadu Phalsbourga, pa zato ga utvrdjena mjesta zani- 

mahu- On se je veoma divio Besangonu i u duši se ra- 
dovao vidjeti, da se je činilo, da je Francuska s te stra- 
ne dobro zaštićena. 

Naši putnici nadjoše ondje neku dobru ženu. koja im 
je dala krevet za jeftinu cijenu- 

XVIII. 

Sutradan baš u času. kad su se dječaci bili obukli, 
otvori njihova gazdarica malo vrata. 

— Djeco, reče im ona, vi idete, kako velite, sve do 
Marseillea. Možda bi vam bilo zgodno, da imate priliku 
putovati sve do Saint-Ttiennea, a da vas to ništa ne sto- 
ji, nego li truda, da radite mjesec dana. Odavle do Saint- 
Etiennea ima šezdeset milja. To je dobar komad puta. 

— Gospodjo, reče Andrija, samo ako bi to bilo u 
društvu čestitih ljudi, m! smo voljni raditi. 

— Budite mirni, reče gospodarica, onaj, koji će vas 
zaposliti, je prijatelj vozara, koji vas je sinoć meni pre- 
poručio. To je vrlo pošten čovjek, ali koji gleda na svo- 
ju korist. Sadjite, da govorite s njime. 

Andrija i Julije sadjoše u kuhinju i nadjoše se pred 
nekim visokim goraninom iz Jura, koji se, okrenut le- 
djima k peći, grijao stojeći prema vratima, na koja udjo- 
še dječaci. 

On ih hitro pogleda i kao da je bio zadovoljan svo- 
jim pregledom. 

— Evo, što je na stvari, reče on Andriji. Svake go- 
dine u ovo doba obilazio sam sa svojom ženom od Be- 
sangona do Saint-fitiennea, da prodajem i prenosim ze- 
maljske plodove. Ali ove godine žena mi je bolesna- Ona 
mi ie rodila sina i bit će mi teško, da sam obavljam 
svoje poslove. Ipak nije sada vrijeme, da počivam, jer 
imam jedno dijete više, da hranim. Ako vi obojica hoćete 
da sa mnom radite dobre volje, ja ću se za vas skrbiti 
kroz petnajst dana. Poslije ovih petnajst dana bit ćete 
u Saint-Etienneu. Ja ću vam davati stan i hranu za vri- 
jeme cijelog puta, ali vas ne mogu plaćati. 

Mali Julije raširi svoje velike oči i stane se smije- 
šiti strancu. 

— Gospodine,, reče Andrija, pokazujuć na Julija. 
Moj brat nema još osam godina, on ne može ništa dru 
go činiti, nego da obavlja naloge. 

— Tako je, reče seljak iz Jure, a on i neće trebati, 
da drugo radi. Vi, koji ste velik i jak, vi ćete mi poma- 
gati, da tovarite kola, da nastojite konja i da prodajete, 

— Drage volje, reče Andrija, no ako biste mogli još 
štogod dodati, pa bilo to samo i pet franaka, bili bismo 
još zadovoljniji. 

— Ni pare više, reče seljak, ili primite ili ostavite. 

Julije se ljupko nasmiješi. 

— 0, reče, dat ćete mi bar još kišobran, jel te, ako 
vam moja služba bude po volji- Tako ćemo moći u budu- 
će i po kiši putovati. 

Seljak se nije mogao suzpregnuti. da se ne nasmi- 
je na taj dječakov zahtjev. 

— Ajde, reče on, moj mališane, dobit ćeš svoj kišo- 
bran, budu li poslovi dobro išli. 

XIX. 

Poslije doručka ostaviše Besancon. Konj Pierrot stu- 
pao je čilo, kao snažna i dobro hranjena životinja. Julije 
i Andrija promatrahu , s velikim veseljem gorski kraj 
Franche-Comtea, jer su oba sjedili kraj gospodara na 
prednjoj strani kola, otkuda su gledali obzorje. 

Na svakom mjestu puta istovarivahu kola i svaki 
je prema svojim silama, kao i sam gospodar, nosio po 
raznim dućanima robu, što su ju dovezli. Trebalo je 
mnogo i naporno hodati, a često i dosta kasno na večer. 
Ali gazda je bio pravičan čovjek, hranio je dobro dječa- 
ke i spavalo se na dobrim krevetima. Oba sirotana bila 
su tako sretna, što su dobivala besplatno hranu i puto- 
vanje, da su zaboravila na svaki napor. 

Ustaviše se u mjestu Lons-le-Saulnier i u Salinsu. 
koji svoja imena i svoj napredak imaju zahvaliti svojim 
solnim rovovima. 

Na večer stigoše u selo Rousse. koje ostaviše u tri 
sata u jutro, jer je gazda htio na vrijeme prispjeti na 
sajam u Gex. jedan od najglavnijih gradova ainskoga 
okružja. 

Poslije više sati hoda na uvijek strmom putu, pro 
djoše posljednji klanac izmedju dva brda. 

— Vi bez sumnje znate, djeco, reče tada Gertal, da 
smo ovdje dva koraka od Švicarske i skoro ćemo stići 
na vršak klanca, otkuda se vidi cijela Švicarska, Savoja 
i Alpe- Sadjimo s kola, pa ćemo vidjeti, kako sunce izla- 
zi iznad bregova. Kako je vrijeme jasno, bit će to vele- 
ban prizor. 

Na te Gertalove riječi skoči mali Julije hitro na ce- 
stu i potrči napred. Ali ga Andrija bješe pretekao, pa kad 
stiže na vrh klanca,, uzvikne: 

— Ah, Julije, dodji, da vidiš. 

Dječak dodje brzo. 

Oba brata stajahu na vrhuncu lanca jurskih brego- 
va, kao na kakvoj golemoj, gotovo ravnoj stijeni. Pod 
nogama im se otvaralo daleko obzorje: pred njima je bi- 
la Švicarska. Skroz dolje u ravnici steralo se u nedogled 
veliko ženevsko jezero, najljepše u Evropi, koje sa svih 
strana nadvisuju bijela sniježna brda. 

— Kako li se jezero bljeska pod mjesečevim zra- 
kama, reče Julije. Ja bih bio prije pomislio, da je more, 
tako mi se čini veliko. Ali reci mi, Andrijo, kako se zo- 
vu ova visoka brda, što zatvaraju jezero kao kakva go- 
lema stijena? 

— To su savojske Alpe, reče Gertal, koji u to do 
njih stigne. Pod nogama nam je Švicarska, ali s desna 
još se produžuje Francuska okružena Alpama. U Savoji. 
u Francuskoj, nalaze se najviši bregovi Evrope. Ovaj 
snijeg, što pokriva njihove vrhunce, je vječni snijeg. 
Vidiš li pred nama na desno onaj veliki brijeg, čiji se 
bijeli vršak diže iznad svih drugih? To je Montblanc- 
On sigurno ima na svojoj sledjenoj glavici snijega, koji 
je napadao već od mnogo godina i koji zrake vrućeg 
ljetnog sunca nisu mogle rastopiti. 

— Zar zbilja? primijeti Julije zamišljeno, uzdahnuvš' 
u čudu. 

— Da, reče Gertal, svake godine novi snijeg pokri- 
je stari. I na putevima, gdje ima na brijegu odviše snije- 
ga, dosta je. da zaduva vjetar, da stupi divokoza, da se 
odvali gruda snijega, koja se u kotrljanju poveća, pa da 
se stanu valjati goleme gromade nagomilanog snijega 
i leda. Ove gromade ruše se onda strahovitim šumom, 
satiru sve u svom padu, zatrpavaju stada blaga, kuće. 
a gdjekada i čitava sela. To se zovu usovi (lavine). 

— Kako je to strašno, reče Julije, a ipak je pogled 
na brdo tako lijep! 

U isti čas, podigavši još jednom glavu prema raz- 
tegnutom kolu bregova, uzvikne zapanjeno: 

— Pogledajte, pogledajte vatrenu boju, koja se žari 
na Montblancu. Snijeg je sav rumen. Što je to? 

— To je jutarnje rumenilo svitajućeg sunca, mali 
moj Julije. Sunce uvijek najprvo obasjava najviše vrhun- 
ce. Tako u cijelom ovom kraju dobiva Montblanc svako 
jutro prve zrake sunca. Pogledaj još! 

— Ah! evo se redom rasvjetljuju svi vrhunci dru- 
gih bregova. Na snijegu se vide sve dugine boje. Jedne 
su ljubičaste ili plave, druge jorgovanaste ili ružičaste. 
Čovjek bi rekao, da se izmedju neba i zemlje sprema 
kakva velika svetkovina. 

— Julije, to je svitanje dana- Gledaj, sunce se uspi- 
nje na obzor, crveno kao ognjena kruglja. Pred njim ga- 
snu zvijezde, a i mjesec blijedi. 

— O, Bože moj. Bože moj! reče dječak, sklapajući 
svoje ručice, kako je to lijepo! 

XX. 

Kad se opet uspeše na kola, bio je Julije još sav raz- 
dragan. Neprestance gledaše sa strane Montblanca, da 
vidi snova taj vječni snijeg, o kojem su mu toliko govo- 
rili. 

Putnici ostaviše Juru i sad su bili u Burgundiji u 
ainskom okružju. 

S kola vidio se već zvonik gradića Qexa, poznatog 
po siru, koji se zove tim imenom. 

— Djeco, reče gospodar, eto nas u Gexu. Sada tre- 
ba marljivo raditi. Danas ćemo imati dan mučnoga po- 
sla i nećemo smjeti ni časa gubiti. 

Naši prijatelji bijahu zaista cijeli dan tako zaposleni, 
da nisu imali vremena ni drugo što jesti, nego na brzu 
ruku hljebac kruha za dva sua. Ali nikomu nije palo na 
um, da se zbog toga žali. Trgovina je bila dobra, gazda 
je sjao od radosti, a dječaci su bili veseli, kao da se radi 
o njihovom dobitku. 

Sve u žurbi za svojim poslom, gledao je Julije oko- 
licu, koliko je mogao. Iz grada Gexa vidi se još ženevsko 
jezero i lijepe savojske Alpe. Julije je često obraćao oči 
na onu stranu- Kad nije mogao ići u Savoju, htio je ba- 
rem ponijeti u svojoj uspomeni vidik na taj lijepi kraj. 

— Tako ću, reče, konačno imati zemljopis Francu- 
ske u malom prstu. Kad se vratim u školu, bit ću veo- 
ma zadovoljan. 

Poslije dva dana prolazili su bez ustavljanja kroz 
grad Bourg, koji leži u plodnoj ravnici Bresse. 

— Djeco, reče tada Gertal, ja sam s vama zado- 
voljan. Vi radite marljivo. To me nuka, da vam pomog- 
nem. Vi ste donijeli iz Kpinala neke male uštednje, a ja 
ću vam kazati, kako ćete se njima okoristiti. Sve onako, 
radeći za mene, vi ćete raditi i za sebe. To će biti neka 
vrst zajednice izmedju nas. Slušajte me. Bresse je poz- 
nata svuda radi svoje izvrsne peradi. Ja ću kupiti za 
vaš novac na jednom okolišnom majuru dvadesetak ko- 
puna, koje ćete prodati na sajmu u Masonu, kamo ćemo 
poći. Iako ćete malo dobiti na svakom kopunu, to će 
vam u svemu iznijeti dosta lijepu svoticu. Zar nećete 
biti s time zadovoljni? 

— O, reče Julije, i te kako, gospodine Gertalu! Vi 
ste nama veoma dobri, a ja ću svojski nastojati, da pro- 
dajem- 

— Da. reče Andrija, mi ćemo vam biti veoma za- 
hvalni, gospodine Gertalu, jer često zabrinuto mislim na 
konac našeg putovanja. Bojim se, da nećemo naći našeg 



strica u Marseilleu ili se još više bojim, da se on neće 
htjeli vratiti u Alzasku, da nam ishodi, da budemo Fran- 
cuzi. Kad bismo mogli onamo stići s nešto prištednje, 
manje bi me mučila ta misao. 

— Ne trebaš, da se tako uznemiruješ, dijete moje. S 
odvažnošću i ustrajnošću postignu se i najteže stvari. 
Tko hoće, da na svaki način nešto obavi, on to i posti- 
gne. Samo ljenčine nemaju božje pomoći. 

XXI. 

— Julije, reče Gertal poslije dobra ručka, podjimo 
do majura, gdje moram kupiti naše bresske kopune. Ti 
voliš poljodjelstvo, pa ćeš vidjeti dobro uredjeno za- 
kupno imanje. 

Julije sav radostan ustane s Andrijom od stola. 

Stigoše u lijepo dvorište. Kod ulaza stajahu dva li- 
jepa stabla, šljiva i trešnja, davahu ljeti sjenu i plodove. 
Kamena klupa pod sjenicom pokazivala je, da se je na- 
večer ovdje često počivalo od dnevnoga posla. 

Dok je zakupnica pošla, da izabere perad u koko- 
šinjcu, obilazio je Gertal s našim prijateljima po imanju- 
Pregledavao je prostrane staje, divio se čistim konjuš- 
nicama. Prolazeći kraj svinjaca, gdje su spavale lijepe 
bresske svinje oplemenjene pasmine, bio je Julije veoma 
iznenadjen, videći, da su svinjci isto tako uredni i čisti, 
kao i sve na majuru. 

Od svinjca podjoše kokošinjcu, da stignu zakupni- 
cu, koja je izmedju najfinijih kopuna izabrala dvadeset i 
jedan komad. Bila je vrlo zadovoljna, da je najedanput 
prodala tako lijepi broj te ih je dala za povoljniju cijenu. 
Bilo je dakle sve u redu, pa tako je naš prijatelj Julije, 
polazeći u Magon, snivao zlatne snove. 

Kad stigoše blizu grada Magona, reče gazda An- 
driji: 

— Vidiš li trošarinski ured i vagu, gdje stoje kola, 
da ih vagnu. Idi sam, da platiš namješteniku uvozninu 
za vaše kopune. 

Andrija uzrne malo novaca, što mu je ostalo i plati, 
što je trebalo. Gazda opet platio je, što je morao za 
svoju robu i zatim se dadoše na put. 

Sutradan, prošavši Gertal na brzu ruku sajmom u 
Magonu, opazi, da je na trgu malo živadi. 

— Djeco, reče Juliju i Andriji, sav svijet je ovaj čas 
zabavljen berbom, da je malo zakupnika imalo vremena 
doći u grad sa svojim kopunima. Tako je živad vrlo sku- 
pa. Raspitao sam se za cijenu. Ne dajte svoje kopune is 
pod pedeset centima dobitka po komadu- Oni će još biti 
najjeftiniji na cijelom trgu. 

Andrija i Julije držahu se toga. Oni ne popustiše od 
svojih cijena, ne pretjeravajući ih, kao što čine nesa- 
vjesni prodavači, ali ih nisu ništa ni snizili od primje- 
rene svote. 

Poslije mnogo govora i mnogo muke prodadoše na- 
pokon dvadeset i jednog kopuna. Mali Julije imao je to- 
liko trke. koliko je trebalo, da se živad odnese kupci- 
ma. Na koncu bio je tako umoran, da nije više mogao 
trčati, ali je bio zadovoljan, kad je pomislio, da je svo- 
jim trudom i nastojanjem i on pomogao, da su dobili ne- 
što novca. 

— To će biti prvo, što dobivam, pomisli. 

I ova misao uzbudi u njem ponos i dade mu srča- 
nosti. 


XXII. 

Ostaviše Magon ranim jutrom i putem naša tri pri- 
jatelja promatrahu s kola berbu. Na obroncima brežulja- 
ka vidjelo se same berače i beračice, kako hodaju s ko- 
šarama. punima groždja. Svi ovi ljudi izgledahu vese- 
li, jer je berba bila obilata, a groždje lijepo. 

Uostalom opažalo se vinogradara, koji su po starin- 
skom načinu gnječili groždje. koje se bralo. Oni su ve- 
selo nogama gazili zrele grozdove. 

— Vidite li ove ljude? reče Gertal- Oni gaze no- 
gama groždje. Oni će zatim ostaviti sav ovaj sok, da 
vrije više dana. Po tom će ga cijediti sa dna kaca, da ga 

pretaču u bačve. Tada će postati bistar. To će biti 
slatko vino. Jesi li kada pio slatkoga vina, Julije? 

— Da, gospodine, ono je veoma slatko. 

— Bez sumnje je slatko, ali nije tako zdravo, kao 
gotovo vino. Što je vino starije, to je bolje. 

— Gospodine Gertalu, zar se svagdje groždje ovako 
nogama gnječi, da se pravi groždje? 

— Ne, prijatelju. Na mnogim mjestima služe se 
spravama za gnječenje groždja, što je mnogo bolje. 

Dok se ovako razgovarahu, duljio se put pod no- 
gama Pierrotovim, ali su vazda vidjeli pred sobom samo 
brežuljke i opet brežuljke, sve obrasle vinogradima. 

— To su bregovi Charolaisa. Oni se steru puni vino- 
grada diljem Burgundske. Malo više zovu se bregovi 
Cote d' Or. — znaš li zašto? Ovi lijepi vinogradi zlatne 
boje za Francusku su pravo bogatstvo, zlatni majdani. 

Poslije dugog dana hodanja došla je noć- Već od 
nekog vremena upališe svjetiljke na kolima. Uza sve to 
bilo >e tako tamno, da se je jedva vidjelo na nekoliko 
koraka pred sobom. 

Na jednom pruži mali Julije ruke napred. 

— O, gledajte, gospodine Gertalu. Pogledaj, Andri- 
jo, ondje dolje kao da je velik požar. A što je to? 

— Zaista, reče Andrija, to je kao nekakva ogromna 
žarna peć. 

Gertal zaustavi konja. 

— Naćulite uši, reče dječacima. Dosta smo blizu, 
da možemo čuti. 

Svi stadoše nepomično slušati. U noćnoj tišini čulo 
se kao neko zviždanje, sopljivo zavijanje, strahovita tut- 
njava. Julije je bio sve većma uznemiren. 

— Bože moj, gospodine Gertalu pa što je to ov- 
dje? Sigurno se dogadja velika nesreća. 

— Ne, mali moj Julije. Mi smo samo blizu Creuso- 
ta, najveće talionice u Francuskoj, a možda i u Evropi. 
Ondje ima silesija strojeva i žarnih peći i više od šes- 
najst tisuća radnika, koji rade noć i dan, da pribave 
i Francuskoj jedan dio željeza, što ga treba- Svjetlo i tut- 



njava. što ju čujemo, dolazi od onih strojeva i onih go- 
lemih peći, koje su trajno užarene. 

— Bože moj, usklikne Julije, kolik je to posao. 0, 
gospodine Gertalu, uzvikne Andrija, kad biste mi htjeli 
dopustiti, da sutra podjem malo pogledati tu talionicu, 
vrlo bi me veselilo. Vi ne znate, koliko bi me to zanimalo 
vidjeti, kako se pravi to željezo, koje mi bravari izra- 
djujemo. 

— Poći ćemo onamo sva trojica, djeco, kad posao 
bude gotov. Kako ustajemo rano u jutro, imat ćemo do- 
sta vremena. 

Sutradan već prije zore naša tri prijatelja bijahu na 
nogama. Žurili su se tako svojski, da je posao bio rano 
gotov i onda se uputiše prema talionicama. Julije, koga 
je brat držao za ruku, bio je sav ponosan, da je i on 
s njima išao. 

— Ima tri velike razne talionice u creusotskoj tvor- 
nici, reče gospodar, koji je tu tvornicu odavna pozna- 
vao: ljevaonica, gradjevne radionice i rudnici. Ali gle- 
dajte, dometne, pokazujući tračnice, po kojima su pro- 
lazile lokomotive i vozovi puni ugljena, svaki dio ta- 
lionice vezan je s drugim dijelom željeznicom. To je vje- 
čno kretanje amo i tamo. 

— Ali, reče Julije, ova talionica je kao kakav grad. 
Kakva je to buka! Pa sve te tisuće ognjenih plamenova, 
koji titraju pred očima, to zablještuje silno. Skoro bi se 
čovjek uplašio. 

— Kada udjemo, reče Andrija, ne puštaj mi ruke, 
Julije, od straha, da ćeš se ozlediti. 

— O, nije mi ni na umu, reče mali dječak. Odviše 
ima strojeva, koji se kreću oko nas i nad nama. Čini mi 
se, da će nas tu unutri smrviti. 

— Ne, Julije. Gledaj, tu ima dječaka, koji nisu mno- 
go stariji od tebe i koji svojski rade. Ali oni zato mora- 
ju paziti. 

— Istina je, reče mali dječak, uspraviv se i svlada- 
vajuć svoju uzbuđjenost. Oni su vrlo odvažni! Gospo- 
dine Gertalu, ja neću više na to misliti, da se plašim, 
nego ću vas slušati i pomno paziti, da razumijem. 

— No dobro, pogledaj najprije ispred sebe, ove vi- 
soke tornjeve od petnajst do dvadeset metara. To su 
visoke peći, koje vidimo, kako se po noći svijetle kao 
žeravnice. Ima ih kojih petnajst u Creusotu. Kad se je- 
dan put zapale, podržava se u njima bez prestanka dan 
i noć prava paklenska vatra. 

— Ali čemu trebaju tako žarke žeravnice? 

— Zato, da se tali željezna ruda. Kad kopači isko- 
paju željezo iz zemlje, sadrži ono u sebi hrdje, svakoja- 
kih stvari, kamenja, zemlje. Da se od svega toga očisti 
i da željezo bude što čišće, treba rudu dobro rastaliti. 
Ali pomisli samo, kakve treba vrućine, da se rastopi i 
postane tekuća kao ulje! Uz takvu neizmjernu vrućinu 
rastali se željezo i kamenje, ali željezo, koje je teže, raz- 
luči se od kamenja i pada u spremnicu, na dno visoke 
peći. Creusotske visoke peći proizvode tako danomice 
više od 500.000 kilograma običnog ili lijevanog željeza. 

Naši prijatelji nastaviše svoju šetnju po tvornici i 
podjoše pregledavati rudnike. 

— Da, mali moj Julije, uzvikne Gertal, rad i gospo- 
darstvo je čast Francuske. To je zato, jer je francuski 
narod radin i štedljiv, da odolijeva i najtežim kušnjama 
i da u isti čas popravlja brzo svoje nesreće. Ne zabora- 
vimo toga nikada, djeco, i dičimo se time, da budemo 
vazda radini i štedljivi. 


XXIII. 

Sutradan u jutro otputovaše iz Creusota. A dosko- 
ra ostaviše i okružje Saone-et-Loire. U Creusotu raspro- 
daše robu, što je bila na kolima, pa je Pierrot. lišen svo- 
ga tereta, kasao hitrije. 

— Kakva su to tako ošumljena brda, što ih sada vi- 
dimo? upita Julije. Je li to još la Cot ed’Or? 

— Ta na što misliš, Julije? odvrati gospodar. Ti 
znaš, da je Cote d'Or pun vinograda. Mi smo ostavili 
Burgundiju, a sad smo eto u Nivernaisu. Ošumljena br- 
da, što ih vidiš, to su morvanski brežuljci. 

— Kako mi se čini, reče Andrija, to je zemlja, koja 
mora proizvoditi mnogo drva. 

— Da, bogatstvo oTcružja Nievre, to su osobito nje- 
gove šume. U njem ima mnogo potoka, po kojima se ot- 
premaju drva kao splavi. Zar nisi već opazio za našeg 
putovanja ove šume i ove velike klade, koje slaze sa- 
me niz obale? 

— Da, da, jesam: Duž obale stoje radnici s motka- 
ma. koji guraju klade, da se putem ne zaustavljaju. — 
Jedan čovjek iz Nievra, Jean Rouvet, prvi je došao, 
već pred četiri sto godina na dobru misao, da pusti na 
ovaj način plivati drva, prepuštajući ih toku vode. Tako 
dolaze sve do Pariza i do drugih gradova drva. koja 
služe za ogrjev stanovnicima ili za gradnju kuća. 

— Glavno mjesto Nievra, nastavi gospodar, je Ne- 
vers. U tom gradu ima znamenita ljevaonica topova za 
mornaricu, gdje se topovi prave lijevajući kovinu u ka- 
lupe, kao što smo to vidjeli u Creusotu. Malo dalje u 
Bourgesu ima takodjer jedna tvornica oružja. 

— Molim vas, upita Julije, a kakvi su ono bregovi, 
koji su ondje nagomilani jedan uz drugoga? Gledajte, 
nekoji su nalik na velike crkve, nekoji su rascijepljeni, 
a drugi se u visini otvaraju kao zijevajuća ždrijela. To 
su bregovi. koji nisu nimalo slični drugima, što smo ih 
vidjeli. 

— Julije, to su ugasli vulkani u Auvergni. Viši od 
njih. što ga vidiš ondje dolje, to je vulkan Done. 

— Gle, uzvikne dječak, ja sam vidio u školi u svo- 
joj čitanci sliku, koja pokazuje ugasle vulkane u Au- 
vergni. Dakle to su ovi pred nama, gospodine Gertalu? 

— Tako je. dijete moje, svi ti bregovi bili su nekad 
vulkani. 

— Vidiš li ovu ravnicu, što se stere u nedogled? 
To je plodonosna Limagne, najplodnija zemlja u Fran- 
cuskoj. Ona je natopljena brojnim potocima i proizvodi 
u izobilju pšenicu, raž. ulje i voće. 

— Po tome, .gospodine Gertalu, Auvergne je dakle, 
kao i Cote d’Or, veoma bogata? 

— Mali Julije, Limagne se ne prostire po cijelom 
području Auvergne. Ona zaprema samo dvadeset i četiri 

četvorne milje. Naprotiv na bregovima ima samo paše 
i drva. Zima je ondje veoma duga i stroga. 

XXIV. 

Kad je mali Julije stigao u Clermont i protrčao sta- 
rm dijelovima grada, da obavi gospodarove poslove, 
bio je sav razočaran. 

— Oh, Andrijo, reče na povratku kod objeda. Ka 
ko su žalosni ovi krajevi! Kuće su tako visoke, a kame- 
nje crno kao od škriljevca. Čovjek bi rekao, da je to ne- 
kakav zatvor. A zašto je to. gospodine Gertalu? 

— To je zato, što je ovdje gotovo sve sagradjeno 
od lave. 

— Od lave? Pa to nije lijepo. A što je to lava? 

— Julije, reče Andrija, ti odgovaraš prebrzo. To je 
razlogom, da govoriš bez promišljanja. Reci mi, što iz- 
lazi iz vulkana? 

Ovaj put Julije razmisli časak, pa reče: 

— Sad se sjećam. Iz vulkana izlazi neka vrst goru- 
ćeg blata, koje se zove lava. U Auvergni ima mnogo 
nekadašnjih vulkana, pa zato mora tu biti lave. Dakle 
se prave kuće sa vulkanskom lavom? 

— Tako je, Julije, nastavi Gertal. Lava, kad se 
ohladi, dobiva boju škriljevca, koji je taman, ali lava je 
čvrsta i tvrda kao mramor. U Auvergni ima silnih gro- 
mada lave, koja se zove tekuća, jer je istekla iz vulka- 
na. Gdjekada se nalazi takvih gromada, koje obrubljuju 
korito rijeka kao dugi niz cijevi od orgulja! U lavi ima i 
rupa, stupovlja i svakojakih čudnih špilja. Već pet sto- 
ljeća rade u Auvergni kamenolomi, iz kojih se je izvadilo 
toliko lave, da se je imalo od čega sagraditi sve kuće 
u Limagni i u susjednim krajevima. 

— Sa svim tim, primijeti mali Julije, vrlo je čudno 
pomisliti, da su nam vulkani dali kuću, gdje smo sada! 

— Oni su dali, nastavi Gertal. Limagni i bogatstvo. 
Uopće su vulkanska zemljišta plodnija. Od obilnog li- 
magnskog žita pravi se u Clermontu izvrsno hranivo ti- 
jesto, tanki rezanci, krupica, kojih sam na sajmu naku- 
povao veliku količinu i koje ćemo sutra natovariti na 

kola. Sušeno i ukuhano voće, koje se u Clermontu tako 
dobro i jeftino pripravlja, dozrelo je takodjer u Limagni. 

— Vi ste toga tijesta nakupovali, gospodine Ger- 
talu? 

— Da, reče gospodar i uvjeren sam, da ću ga dobro 
prodati, jer je veoma na glasu. 

U isti čas potraži u svom džepu i izvadi iz njega 
vrećicu. 

— Evo uzoraka. Okusite ovu robu, djeco. 

U vrećici je bilo kajsija, trešanja i šljiva. Julije je 
bio toga nazora, da je Limagne divna zemlja, kad daje 
tako izvrsno voće i da su stanovnici veoma vješti, kad 
ga znadu tako dobro spremiti. 

Gertal na to nastavi: 

— Za vašu posebnu prodaju, djeco, kupio sam vam, 
ovdašnjih čipaka. U Lionu prodat ćete ih kao za čudo. 

— Čipaka! uzvikne Julije. Ali, gospodine Gertalu, 
da li ćemo mi to znati prodati? . . . 

I dječak pogleda zbunjeno gospodara. 

— Bah! zašto ne, mali Julije? Ja ću ti pokazati. 
Dobro je priviknuti se na svakovrsni rad, kad čovjek 
mora zaradjivati za svoj život. Svežanj čipaka bit će 
manje teško nositi kupcima, nego li par kopuna. 

Osvitom dana ostaviše Clermont, a rano stigoše i u 
Thiers. Ovaj grad, koji je sav crn sa strmim ulicama i 
kućama, stisnutim jedna do druge na obronku brda, pun 
je raznog obrta i svaki dan sve više raste. U njem je 
zaposlen, na prostoru od 12 kilometara, silan broj rad- 
nika. To je najvažniji grad Francuske za nožarski obrt. 

Gertal povede sa sobom dječake i oni kupiše jeftino 
smotak izvrsne nožarske robe za 35 franaka, a dan prije 
potrošiše već u Clermontu drugih 35 franaka za nabavu 
čipaka. 

Naša tri putnika ostaviše nato Thiers i stigoše u 
neko seoce na brijegu usred crnih šuma, kako ih zovu, 
kojih dvanajst kilometara od Thiersa. Nastaniše se kod 
nekog seoskog zakupnika, što ga je gospodar poznavao. 
Zatim Gertal, koji nije nikad gubio ni časa, obadje oko- 
licu. da nakupuje auvergnskog sira. 

XXV. 

Kad se Gertal vratio, sjedoše svi skupa k stolu. Po- 
slije jela nisu bili dugo budni, već je svatko rano legao. 
Andriju i Julija povedoše u sobicu, koja je služila za 
spremnicu. 

— Budite večeras sasvim spremni, reče gospodar 
dječacima. Sutra ćemo rano na put. Kola su natovare- 
na, treba samo osedlati Pierrota, a ja ću zakopčati svo- 
ju torbu, prije nego legnem u krevet. 

— Dobro, dobro, budite bez brige, gospodine Ger- 
talu, rekoše dječaci. 

I prije nego legoše i oni spremno svezaše remen 
svoga svežnja. 

Sutradan ostaviše Auvergnu i podjoše u lyonsko 
okružje. Gertal upozori dječake, da se nalaze u jednom 
od najindustrijalnijih okružja Francuske, u rhonskom 
okružju. U okolici Lyona naši prijatelji zaobidjoše put 
i prodjoše kroz prometna sela. Julije upita, kako se zo- 
ve taj put? 

— To je Mont d’Or (Zlatni brijeg), reče Gertal. Kako 
vidiš, lijepo ime, ali ga nemoj zamijeniti sa brdom, koji 
smo vidjeli u Auvergni, nedaleko od Clermonta i koji se 
zove Mont Dore. Znaš li, od čega su bogata ova sela, 
gdje smo sada? Samo od koza, što ih goje seljaci. U ni- 
jednom mjestu Francuske nema toliko koza na tako ma 
lom prostoru zemljišta. Broje ih na tisuće. Svaka koza 
donosi svake godine stanovnicima po 125 franaka po 
glavi. Od tih 125 franaka treba odbiti hranu, ali ona ma- 
lo stoji. 

— 125 franaka po glavi, a na tisuće koza, uzvikne 
Julije. To čini mnogo novaca. Ne bih bio nikad mislio, 
da su koze tako korisne životinje. 

U isti tren, kako su prolazili kraj jednog majura, 
začu se slabo meketanje, kome se na brzo s desna i s li- 
jeva odazove drugo slično meketanje. 

— O, čujete li? reče Julije, kako se sve jedna dru- 
goj odazivlju. 

Julije se od veselja stane smijati, ali taj lijepi seo- 
ski žagor širio se sve dalje, prigušen štropotom kasa- 
nja konja Pierrota, koji je uzagrabce trčao put Lyona. 

XXVI. 

Bila je već večer, kad su naši putnici stigli blizu 
Lyona. Pred njima se dizahu visoki brežuljci, ovjenčani 
sa sedamnajst lyonskih utvrda i crkvom Gospe od 
Fourvieresa, koji se koče nad gradom. Ovi brežuljci 
bili su još rasvijetljeni posljednjim zrakama sutona, dok 
se je nad gradom hvatala večernja magla. Ali doskora 
upališe se sve plinske svjetiljke, koje su prodirući kroz 
maglu svojim bijelim svjetlom, kao zvijezde rasvjetlji- 
vale čitav grad te se odsijevale sve do okolišnih polja. 

— Ala je to lijepo! reče Julije. Nisam nikad vidio 
ovakve rasvjete. 

Doskora stigoše naši prijatelji do veličanstvenih 
obala Rhone, koje se zajedno s obalama Saone steru u 
dužini od 40 kilometara. Na njihovom podnožju tekla je 
s velikim šumom rijeka, kojom su vozili gore i dolje pa- 
robrodi. 

— Oh, eto velike rijeke! usklikne Julije. Čitao sam 
istina u svom zemljopisu, da je Rhona jedna od najljep 
ših rijeka Francuske, ali ju nisam sebi ovako zamišljao. 

— I ja sam čitao, gospodine Gertalu, reče Andrija, 
da je Rhona podvržena strahovitim poplavama. No sada 
je veoma niska i po sredini se prostiru veliki pjeskoviti 
otoci. 

— ^ a . Prijatelju, ona je niska, ali u proljeće, kad 
se topi snijeg, nabuja tako naglo. Vi znate, da Rhona iz- 
vire usred sniježnih bregova Švicarske u jednom og- 
romnom ledenjaku, otkuda ističe iz jedne ledene pećine. 
Odanle se spušta prema Ženevi. Vi se sjećate onog lije- 
pog ženevskog jezera, što smo ga vidjeli sa visina Jure? 

— O, dakako, gospodine Gertalu, ja se sjećam, re- 
če Julije. Alpe ga okružuju kao velike tvrdjave. a sa- 
svim daleko vidi se vruhunac Montblanca. 

— Rhona utječe u jedan kraj jezera te prolazi nji- 
me sve do drugog kraja. Tu ostavlja talog, što ga sa so 

bom donosi. Zatim ističe sjajna i čista iz toga velikog 
spremišta^ sa svojom bistrom i ažurnom vodom proti- 
če kroz Ženevu. Onda utječe u Francusku u ainskom 
okružju i dolazi dovle. ne zaustavljajući se putem, jer 
je Rhona najbrža od svih naših rijeka. Jedino za prvih 
dana proljeća, kad se snijeg topi najedanput na svim 
bregovima i kad bujice navaljuju sa svih strana, ona 
dobiva toliko vode, da je njezino ogromno korito ne 
može više u sebi obuhvatiti. I tako je grad Lyon bio vr- 
lo često opustošen poplavama, tim više, što i Saona če- 
sto izlazi iz korita. Tako su godine 1856. svi dijelovi 
grada, koji su blizu Rhone, bili preplavljeni i opustošeni 
Rijeka je odnijela sve siromašne i zlo gradjene kuće. a 
njihovi stanovnici zaglaviše u vodi ili, ako ih se i spasilo, 
bili su bez kućišta i bačeni u skrajnju bijedu. 

— O. reče Julije, oni, koji stanuju uz vodu, moraju 
se bojati, kad vide, da počinje rasti. U Phalsbourgu je 
mnogo bolje. Tu se nema nimalo bojati poplave, jer je 
mjesto na brežuljku, dosta daleko od rijeke. 

Oba suputnika nasmijaše se primjedbi maloga Julija. 

Doskora stigoše do kuće, gdje im je trebalo preno- 
ćiti i Julije zaspi, videći još u snu veliki grad. njegova 
duga obrežja, mostove i šumnu rijeku. 

XXVII. 

— Oh, gospodine Gertalu, kako li je velik grad taj 
Lyon! uzvikne mali Julije, koji više nije mogao ništa od 
umora, jednoga jutra, kad se je vratio kući, nakon što je 
odnio svežanj nekoj mušteriji. Mislio sam, da ću hodati 
čitav dan bez kraja i konca, toliko treba proći ulica i 
mostova! 

— Sjedni dakle i ručaj sa mnom, reče Gertal. Ta- 
ko ćeš se odmoriti. Dotle će Andrija čuvati mjesto. Kad 
se mi najedemo, poći ćemo, da ga zamijenimo u poslu, 
a on će doći na red, da ruča, jer u trgovini treba znati, 
da čovjek dobro rasporedi svoje vrijeme. 

Julije sjedne i dok ga je gospodar služio pićem, uz- 
vikne ponovno: 

— Bože moj, kako li je vehk taj grad Lyon! 

— Ta dobro znaš, mali Julije, reče gospodar, da je 
to drugi grad Francuske. 

— To je istina. Ali, gospodine Gertalu, kako je to, 
da nekoji gradovi postaju tako veliki, dok to drugi ne 
postanu? 

— To zavisi gotovo uvijek od vještine stanovnika 
i od mjesta, na kojem se nalaze sami gradovi. U knjizi, 
koju si dobio u Maconu, imaš kartu Francuske i kako 
imaš tu dragocjenu knjigu uvijek u svom džepu, otvori 
ju i pogledaj položaj Lyona na toj karti! Evo, Lyon leži 
ujedno na Saoni i Rhoni. Preko Saone je u saobraćaju 
sa Burgundijom i Alzaškom, a preko Rhone s jedne stra- 
ne sa Švicarskom, a sa druge sa sredozemnim morem. 
Sa Burgundijskim kanalom i drugim kanalima je u sa- 
obraćaju sa Parizom i s većinom velikih gradova Fran- 
cuske. Sedam željezničkih pruga stiče se u Lyonu i nje- 
gova dva velika kolodvora neprestano su natovarena 
robom. Nije li to divan položaj za promet jednoga grada? 

— Da, odvrati Julije, koji je svojim malim prstima 
slijedio na karti puteve, što ih je označivao Gertal. Ja 
već poznam jedan dio tih predjela. Sada razumijem vrlo 
dobro, što mi velite, gospodine Gertalu: Da jedan grad 
napreduje, treba, da je na dobrom mjestu i da ima dosta 
puteva, koji se ondje stječu. 

— Tako je, ali to nije sve. Još treba, da grad, gdje 
se stječu sve te ceste, ima i dosta obrta i da njegovi sta- 
novnici znadu raditi. U tome je slava Lyona, da je me- 
dju svim gradovima djelatan i prosvijetljen, da je grad 
rada, koji je znao u svijetu sačuvati prvenstvo jednomu 
od najvećih narodnih obrta: svilarstvu. Ove godine ima 
u Lyonu 120.000 radnika, koji izradjuju svilu, a u oko- 
lišnim selima ima drugih 120.000, u svemu oko 240.000. 

Zatim ustane Gertal od stola. Sve u razgovoru do- 
bro su ručali. 

— Treba poći na posao, reče, vrijeme je. Vratimo 
se na naše mjesto i podjimo k Andriji. 

XXVIII. 

Bio je pravi užitak vidjeti, kolikom su pomnjom 
naša tri prijatelja na jednom od najprometnijih trgova 
lyonskih priredjivali svako jutro svoj mali stalak za tr- 
govinu. Tu je bilo robe za svačiji ukus. U jednom uglu 
bilo je lijepih plodova iz Auvergne, fine tjestenine i tan- 
kih rezanaca iz Clermonta, a drugom bila je poredana 
sjajna, izvrsna nožarska roba, kupljena u Thiersu. Po- 
vrh toga bile su razastrte auvergnske čipke kao ukrasne 
zavjese, a sa strane pletene čarape, kupljene u Juri. Na 
posljetku, pod posebnim staklenim ormarićem, blistalo 
se u cijelom svom sjaju nekoliko satova iz Besangona 
sa lancima i ukrasnim privjescima i naušnice iz tvornica 
u Franche-Comteu, a zatim predmeti izradjeni u Jurskim 
brdima, prstenovi za ubruse, kutije za duhan, češljevi i 
druge stvari upotpunjivahu skladište. 

Andrija u jednom kutu, a Gertal u drugom, bavili 
su se prodajom. Julije, sjedeći na niskom okruglom sje- 
dalu. počivao je poslije svakog hoda, da se spremi za 
drugi. 

Ispod oka zirkao je sa živim zanimanjem na hrpu sa 
nožarskom robom i svežanj čipaka, koji je bio njihova 
prištednja. Višeputa bi se po koji od zaposlenih vele- 
gradskih prolaznika zaustavio pred njihovim stalkom, 
iznenadjen jeftinoćom i lijepom kakvoćom stvari, kao i 
prijatnim izgledom robe. Što je hrpa bivala manja i što 
se svežanj više ispražnjivao, to se je Julijevo obličje vi- 
še razvedrivalo od veselja. 

Jedne večeri konačno prodao je Andrija nekoj go- 
spodji posljednji metar čipaka i nekom djaku svoj po- 
sljednji nož. Dječaci pobrojiše svoj novac, što ga je 
Andrija pomno stavio na stranu i na svoju veliku radost 
vidješe, da imaju 85 franaka. 

— 85 franaka! uzvikne mali Julije, pljesnuvši od 
radosti rukama. Što? Mi da imamo dva puta više novaca, 
negoli smo ih imali, kad smo otišli iz Phalsbourga! 

— To je zato, što nijedan od nas nismo gubili vre- 
mena, niti žalili svoga truda. 

— Tako je, reče Andrija, a vi ste nam davali pri- 
mjer. gospodine Gertalu. 

— Vidite, moja djeco, prihvati gospodar, kad čo- 
vjek mora zasluživati svoj kruh i kad se hoće izvući iz 
neprilike, vrijedi samo jedno sredstvo: da bude radin, 

kao što smo mi bili. Pogledajte samo oko sebe u tom 
velikom gradu Lyonu, kolika je to radinost. Radin čo- 
vjek ne gubi ni časa, a na koncu dana vidi, da mu je 
svaki sat nešto stvorio. Nemaran čovjek naprotiv od- 
gadja uvijek posao na drugi čas: on svagdje zakasni i 
zaboravi, isto tako kod spavanja, kao kod jela i razgo- 
vora. Dan se svrši, a on nije ništa uradio. Mjeseci i go- 
dine proteku, dodje starost, a on je još na istom mjestu. 
U času, kad ne može više raditi, on istom opazi, ali 
prekasno, da je izgubio sve vrijeme. Vi djeco, koji ste 
mladi, priviknite se već sada na rad i marljivost, da ju 
nikad ne izgubite. 

— Da, zaista, pomisli mali Julije, ja ću raditi, kao 
gospodin Gertal, koji nalazi vremena, da u jedan dan 
uradi toliko posla. Svi trgovci nisu kao on. Vidio sam ih 
dosta za našeg putovanja, koji si ne daju toliko truda. 
Ali mi se čini, da će ovi morati onda raditi, kad više ne- 
će moći, dok će gospodin Gertal toliko steći, od čega 
će moći počivati pod svoje stare dane. 

— Svejedno, prihvati Andrija, dok su prolazili du- 
gom ulicom Republike, najljepšom i najširom u gradu, 
mi bismo se bez vaše pomoći, gospodine Gertalu, uzalud 
trudili, mi ne bismo mogli uspjeti. Samo vama imamo 
zahvaliti sav ovaj novac, što smo ga dobili. Kako ste vi 
bili dobri, da nam pomognete, da se izvučemo iz nepri- 
like! 

— Djeco moja, to je usluga, koja me je malo sta- 
jala. Vi ste prištedili svoje putne troškove, koje ja sam 
plaćam za svoju trgovinu. Neka vam to bude nauka za 
kasnije: ne zaboravite nikada, što smo zajedno učinili i 
što svaki dan čine jurski seljaci u svojim zajednicama. 
Kad bi svi ljudi ovako sjedinili svoje sile, oni bi brzo sa- 
vladali svoje nevolje. 

XXIX. 

Prošavši lijepim zelenim i dobro obradjenim kra- 
jem, opaziše naši putnici s daleka, kako se na nebu diže 
velik oblak dima. Približiv se, Julije odmah razabra vi- 
soke dimnjake, koji se dizahu u zraku u visini od šezde- 
set metara. 

— O, reče Julije, čovjek bi rekao, da se vraćamo 
u Creusot, ali to je još mnogo veće mjesto. Koliko ima 
dimnjaka! 

— To je Saint-Etienne. reče Gertal. A Saint- 
Etienne ima zbilja mnogo sličnosti sa Creusotom, jer se 
i ondje izradjuje. željezo i čelik. Tu se pravi najviše sva- 
kovrsnog orudja, koje služi za razne zanate. 

— Sjećam se, primijeti Andrija, da nakovanj, na 
kojem radim, ima oznaku Saint-Etienne. 

— Sve te talionice, moji prijatelji, nisu tako stare, 
kao ja. Izmedju velikih gradova u Francuskoj, Saint- 
Etienne je najnoviji. Prije sto godina bio je više trgo- 
vište, nego li grad, jer je imao samo šest tisuća stanov- 
nika, a danas ima sto trideset i četiri hiljade. 

— Ali zašto se Saint-Etienne tako povećava? 

— Moj prijatelju, napredak toga grada čini to, što 
je sav okružen ugljenim rudnicima. Iz ovih rudnika do- 
biva toliko ugljena, koliko treba za pogon svojih stro- 
jeva. 

U tom trenu ulazili su upravo u Saint-Etienne, gdje 
su vidjeli velike ulice, nanizane lijepim^ kućama, ali je 
sve bilo začadjeno od dima talionica. Sama zemlja bila 
je crna od zemljenog ugljena i kad bi zadunuo vjetar, 
vitlao bi vrtloge crne prašine. 

Kola se zaputiše prema nekoj gostioni, koju je po- 
znavao Gertal i koja je bila nedaleko velike Narodne 
tvornice oružja. 

Kad stigoše, bilo je kasno i upravo je bio prestao 
posao u tvornici. Na dani znak vidjelo se tada, kako svi 
radnici na jedanput izlaze. Bila ih je velika gomila i Jm 
lije je sa začudjenjem promatrao, kako prolaze, pitajuć 
se, kako se može uposliti toliko radnika. 

— Da. prijatelji moji, Saint-Etienne je grad željeza 
i čelika. Medjutim u željeznoj industriji zaposlena je tek 
polovica ovih nebrojenih radnika. Nije samo staklena 
roba, koju hoću da ovdje nakupujem, već tu ima svile, 
vrpce i baršuna. Danas ima u Sanit-Etiennu više od 
40.000 radnika, koji su zaposleni tkanjem svile. Ovdje 
ima još onih sprava, koje je izumio Jacquard i koje iz- 
radjuju do trideset i šest komada vrpce na jedanput. 

Rekavši to, izadje Gertal sa dječacima iz kuće, da 
kupuje stvari. Podje do više tvorničara, koji prave vrp- 
ce i svilenu robu i gdje se je uza svu kasnu dobu još čuo 
jednolični šum tkalačkih stanova. 

Gertal je morao ostati jedan dan samo u Saint-Etien- 
nu. Drugi dan, u času odlaska, reče Juliju: 

— Prijatelju, primiče se vrijeme, kad ćemo se ras- 
tati. Sjećaš li se obećanja, koje sam ti dao u Besangonu. 
Ja ga nisam zaboravio. Evo ti malog dara, što si ga že- 
lio. 

U isti čas dohvati Gertal kišobran, brižno umotan 
u toku od voštanog platna. 

— Ovdje sam ti ga sam kupio, reče pri tom. 

— 0, hvala vam, gospodine Gertalu, uzvikne Ju- 
lije, otvarajuć kišobran. Ali zaista, dometne, on je svilen! 
O kako je velik i lijep. Pogledajte, gospodine Gertalu, 
kako ćemo Andrija i ja biti pod njim dobro zaštićeni! A 
usto je i lagan kao pero. Kako ste vi dobri, gospodine 
Gertalu! 

Pruživši kišobran Andriji, koji ga natrag stavi u 
tok, potrči dječak odmah, da zagrli gospodara. 

Zatim ostaviše velik industrijalni grad, da se upute 
prema jugozapadu i prodjoše lionskim vozom u Dau- 
phineju. 


XXX. 

U Valencu, glavnom mjestu okružja de la Drome u 
Dauphineji, moradoše se naša tri prijatelja rastati. 

Gertal je ondje nakupovao razne robe, kao stvari 
od bijele kože, rukavice, predmete od safijanove kože i 
od druge fine kože, koji se izradjuju u Valencu, Annonay-u 

i u ovom cijelom kraju Francuske. Zatim se Gertal stane 
spremati na povratak. 

Iza šest tjedana napornog rada i putovanja žurilo 
mu se, da se vrati u Juru, gdje su ga čekali njegova žena 
i njegov sin. A dječaci opet imali su još prevaliti šezde- 
set milja (4 kilometra), prije nego stignu u Marseille. 

Na lijepom šetalištu, otkuda se vide s jedne strane 
strme pećine, koje se dižu nad Rhonom, a s druge stra- 
ne Alpe u Dauphineji, oprostiše se medju sobom naši 
prijatelji. 

— Andrijo, reče Gertal, kad si me u Besanconu tra- 
žio, da ti dam nešto novca kao plaću, nisam ti htio ništa 
obećati, jer te nisam poznao. Ali od onog dana pokazao 
si se tako radinim, tako odvažnim i u svemu si mi tako 
dobro pomagao, da hoću da ti pokažem za to svoju za- 
hvalnost. Jučer sam dao Juliju dar, što sam mu ga obe 
ćao, a sada evo nešto i za tebe, Andrijo. 

I pri tome pruži mladom dječaku novu novcatu 
novčarku, u kojoj su bila tri komada od pet zlatnih fra- 
naka. 

— S vašim ostalim prištednjama, reče Gertal, izno- 
sit će vam to sada upravo sto franaka. Isto tako bilo mi 
je stalo do toga, da u svjedodžbi spomenem svoje dobro 
mišljenje o tebi i kako si mi iskazao izvrsnu uslugu kroz 
šest tjedana. Načelnik Valenca provjerio je moj potpis i 
udario pečat gradskoga načelstva. Tako je eto i tvoja 
knjižica u potpunom redu. A sada, moja djeco, neka vam 
Bog dade sretan put! 

I Juranin, ne davši Andriji ni vremena, da mu se 
zahvali, privine njega i malog Julija u svoj naručaj. 

Bio je tronut, što se mora s obojicom dijeliti. U času 
rastanka sjećao se dana, što ih je s njima proveo i posla, 
što su ga zajedno obavili, a i veselja i bojazni, što su ih 
u zajednici proživjeli. 

— Bog vas blagoslovio, moja djeco! reče na odla- 
sku. 

Za jedan sat oba dječaka, svaki sa svojim svežnjem 
na ramenu, krenuše glavnim drumom iz Valenca u Mar 
seille, koji vodi uz tok Rhone. 



Mali Julije bijaše ozbiljan. Na časove bi duboko uz- 
dahnuo. Poniknute oči bile su mu vlažne, kao oči u dje- 
čaka, komu se hoće plakati. Ovaj novi odlazak sjećao 
ga je prijašnjih odlazaka. Mislio je na Phalsbourg na do- 
bru majčicu Stienne i na gospodju Gertrudu. 

Andrija ga blago pogleda i reče mu: 

— Samo odvažno, Julije. Ti znaš dobro, da ispu- 
njujemo volju svoga oca, da vršimo svoju dužnost, da 
hoćemo da dodjemo k svomu stricu i da pošto poto osta- 
nemo Francuzi. Stupajmo dakle odvažno i mjesto da 
kukamo, hvalimo naprotiv Bogu, da nam je učinio tako 
prijatnima prva stajališta našeg dugog puta. 

XXXI. 

Da konačno rasprši Juliju tužne misli, pokaže mu 
Andrija kraj, kojim su prolazili. Sjalo je lijepo jesenje 
sunce i ptice još pjevahu kao u proljeće na stablima uz 
put. 

— Ne opažaš li, kako je toplo, reče Andrija. G ovom 
kraju ima sunce mnogo više snage. To je za to, što se 
približujemo jugu. Gle. u vrtovima cvatu još ruže u gr- 
movima. 

Dječak, koji je dosada bio sav utonuo u svoje misli, 
hodao je, a da nije opažao, što ga je okružavalo. Podigne 
oči prema cesti i primijeti, da su gotovo sva stabla na 
polju bila bez lišća, osim jednoga do dva. Na njih se po- 
peše mladi ljudi, koji trgahu jedno po jedno zeleno lišće 
i stavljahu ga oprezno u veliku vreću, koju zatim sve- 
zaše i odniješe na svojim ledjima. 

— Gledaj, reče Julije, tu čudnu stvar! Zašto trgaju 
lišće s ovih lijepih stabala. Ovo lišće bez sumnje im slu- 
ži za hranu kravama. 

— Oni ne hrane s njime samo krave, Julije. Promi- 
sli samo, ti ćeš pogoditi, čemu još služi lišće ovih sta- 
bala, budeš Ii znao, da su to dudovi. 

— Dudovi! ... 0 da, znam sada. Dudovim lišćem 

hrane se svilene bube. 

— Tako je, reče Andrija. U rhonskoj dolini, u Dau- 
phineji i u Languedocu uzgaja se bube, da se poslije tka 

od njih svila u Lyonu i u Saint-Etienneu. Kako ćemo ići 
uz Rhonu sve do Marseillea. vidjet ćemo uzduž puta na 
polju same dudove. Njihovo se lišće već sabiralo prvi 
put u proljeće, a svilene bube su ga pojele. 

— Što! Tako sitne bube da su pojele ogromne vre- 
će onakova lišća, kao što ga vidimo. Bože moj, koliko 
mora da ima tih buba! 

— Bilo je godina, rekao mi je gospodin Gertal, gdje 
se je u rhonskoj dolini sabralo do dvadeset i osam mili- 
juna kilograma svilenih čahura, a jedna čahura, koja 
je proizvod jedne jedine bube, važe tako malo, da je tre- 
balo više od dvadeset milijarda svilenih buba, da se pro 
izvedu sve te čahure. 

— A znaš li, Andrijo, tko goji sve te bube? 

— Obično žene i kćeri poljodjelaca. Sobe, gdje se 
goje svilene bube, zovu se ćelije (kućice) od gusjenica, 
jer se u provenealskom narječju zove bube gusjenicama. 
Čini se, da u tim krajevima svaki majur, svaka kuća 
ima svoje malo ili veliko svilogojstvo. Buba ima ondje 
na stotine i hiljade, a hrane se lišćem, što im se donosi. 

— Andrijo, vidjet ćemo možda svilogojstvo ondje, 
gdje ćemo spavati. 

— Po svoj prilici, odgovori Andrija. 

Kad je nastala večer, potražiše dječaci konak u ne- 
kakvoj krčmici, napola majuru, a napola gostioni, kakvih 
ima po selima. Pogodiše se za cijenu unapred, a zatim 
sjedoše kod ognjišta, dok se je kuhala juha. 

Julije se ogledao na sve strane, nadajuć se, da će 
kroz svaka vrata, koja bi se otvorila, vidjeti u daljini 
sobu sa svilenim bubama, ali to je bilo uzalud. 

Gostioničarka je bila dobra starica, koja se je či- 
nila tako susretljivom, da se je Andrija, samo da ugodi 
Juliju, usmjelio, da ju nešto upita, ali ona je razumjela 
tek nekoliko francuskih riječi, jer je obično govorila, 
kao mnogi stari ljudi onoga mjesta, južnim narječjem. 

Andrija i Julije, koji su bili uljudno ustali, sjedoše 
opet sasvim razočarani. 

Ljudi, što su ulazili u sobu, govorili su svi medju 
sobom mjesnim narječjem. Oba dječaka, sjedeći po- 

strance i ne razumijevajući ni riječi od onoga, što se go- 
vorilo, osjećahu se veoma osamljeni u tom stranom ma- 
juru. 

Mali Julije konačno ostavi svoje sjedalo i približim 
se Andriji, postavi se medju noge svoga brata. Sjedne 
na pola na njegova koljena i gledajuć ga milo, ali pone- 
što žalostivo, reče mu tiho: 

— A zašto svi ljudi ovoga kraja ne govore fran- 
cuski? 

— To je zato, što svi nisu mogli ići u školu. Ali za 
malo godina neće više biti tako i po cijeloj Francuskoj 
znat će se govoriti jezik otadžbine. 

U taj tren vrata, koja bijahu pred njima, nanovo se 
otvore. Bila su to djeca gostioničarke, koja su se vra- 
ćala iz škole. 

— Andrijo, uzvikne Julije, ova djeca moraju znati 
francuski, jer idu u školu. Kakva je to za nas sreća! Mo- 
ći ćemo se s njima razgovarati. 

XXXII. 

Sutradan nastaviše dječaci svoje putovanje kolima 
s poprečnim sjedalima, koja slučajno naidjoše. Put je 
bio s početka najveseliji, što može biti. Nebo je bilo div- 
ne plaveti, ali najednom iza predvečerja bio se podigao 
silan hladan vjetar od sjeverozapada te je duvao, kao 
da će sve slomiti. To je bio vjetar rhonske doline, što 
ga ljudi onoga kraja zovu mistralom prema riječi, koja 
znači gospodar, jer je to najsilniji vjetar, koji ima toliku 
snagu, da je izbacio iz tračnica željezničke vozove. 

Uza sve to Julije se čudio, videći, da je zrak tako 
svjetao i da su polja tako ubava. 

— O, reče vozar, da mi nemamo ovoga mistrala, 
kakav divan kraj bi bila Dauphineja i Provenca! Ali 
ovaj hladni i sušni vjetar je pravi bič. Sa svim tim zem- 
lja je tako plodna, da se svagdje, gdje se može polije- 
vati naša polja, odlikuje osobitom plodnošću. 

— Kako? reče Andrija, zar se kod vas polja poli- 
jevaju? 

— I te kako! Svagdje, gdje se može učiniti, da teče 
voda. težanje zemlje donosi da jugu trostruki plod. Na 
nesreću voda je rijetka, ali nam se vazda obećava, da će 
nam se diljem Rhone, od Lyona sve do Marseillea jed- 
noga dana izgraditi divan kanal, kojim će se moći napla- 
viti sav nas kraj i pretvoriti ga u pravi vrt. 

Dok su ovako čavrljali, kola su brzo napred odmi • 
cala. Vjetar ih je tjerao odostraga te je svojom snagom 
povećavao konjsku snagu. Ali na jednom zakretu, koji 
je silazio naglim spuštanjem, zadune vjetar tako silno 
da su kola bila napred potisnuta besprimjernom žesti- 
nom. 

Konj nije imao snage, da se ustavi i on se naglo 
sruši. Udarac je bio tolik, da su sva četvorica putnika 
bila izbačena iz kola. 

Svaki ustane više ili manje natučen. ali bez teške 
ozlede. Samo malomu Juliju bili su desna noga i ručni 
zglob tako umrtvljeni i ukočeni, da se nije mogao na njih 
uprijeti. Kad se je htio svući i hodati, bol ga je prisilila, 
da je odmah stao. U isti čas je ćutio, da mu je glava sva 
smućena i da mu čelo gori. Velikom mukom se suzdr- 
žavao, da ne zaplače. 

Dok je Andrija brzo nastojao oko svoga maloga 
brata, te mu metao obloge sa hladnom vodom, podigne 
vozar konja, koji se nije bio ozledio. ali je ruda od kola 
bila slomljena. Nije bilo moguće, da se više kolima vozi 
te je trebalo potražiti pomoći, da ih se dovuče do kola- 
ra u najbližem mjestu. 

Julije nije mogao hodati te se je sve više tužio na 
žestoku bol u glavi. 

Andrija ga uzme na ruke i tužna srca prevalio je 
tako pol milje puta, noseći svoga malog brata, koji se 
veoma žalostio. 

— Andrijo, govorio je siromah dječak, što će biti 
sada od nas. kad ja ne mogu više hodati. Kako ćemo do- 
ći do Marseillea? 

— Ne muči se tom brigom, Julije. Nemamo li naših 
sto franaka. Poslužit ćemo se tim novcem, što smo ga 
imali sreću uštediti te ćemo se voziti željeznicom odav- 
le do Marseillea. 

XXXIII. 

Došavši u obližnje trgovište, smjestiše oba dječaka 
kod neke čestite žene. 

Mali Julije trpio je sve veće boli. Stavljao je nepre- 
stance ruku na čelo. Glava, govorio je, boljela ga je vi- 
še, nego sve ostalo. 

Polegoše ga u krevet, da počine, ali nije mogao spa- 
vati. Spopala ga groznica, jedna od onih gorućih groz- 
nica. koje su glavna opasnost kod svakog pada. 

Andrija uprepašten podje brzo po liječnika. Za ne- 
sreću ovoga nije bilo kod kuće te se je imao vratiti tek 
na večer. Andrija ga čekao sa strahom, sjedeći uz kre- 
vet svoga brata, komu je htio ublažiti boli. Upirući nje 
žno oči u snuždeno lice Julijevo osjećao je neizrecivu 
žalost. Htio je tisuću puta trpjeti mjesto svoga brata. 
Prosio je Boga, da sve boli dade njemu, a da ozdravi 
njegova dragog Julija. 

Ovaj se konačno nije više tužio. Činilo se, da je 
zapao u tjeskoban san. Buncao je i mrmljao tiho riječi 
bez saveza. 

— Što želiš, Julije? reče Andrija, sagnuv se prema 
dječaku. 

Julije ga tužno pogleda, kao da više nije poznavao 
svoga brata i reče sporim, potištenim glasom: 

— Htio bih se vratiti kući. 

— Siromah mali! pomisli Andrija. Bol, što ga je ju- 
čer mučila, nije ga ostavila. Ovaj dugi put kao da je sa- 
da iscrpio njegove sile. O Bože moj, kako da mu čovjek 
povrati srčanost? 

Julije moj, odvrati Andrija blago, mi ćemo dosko- 
ra imati svoju kuću. kod našeg strica u Marseilleu. 

— U Marseilleu! . . . reče dječak uplašenim izgle- 
dom, kakav se opaža u bunilu. To je predaleko, Mar- 
seille . . . Zatim spusti svoju glavicu, ponavljajuć potiš- 
teno jačim glasom: 

— To je predaleko, to je predaleko! 

— Što je predaleko, moj prijatelju? upita ga mir- 
nim glasom liječnik, koji je upravo ušao. 

Julije pridigne glavu, ali se činilo, da više nikoga 
ne vidi. Zatim tužno polako i raztežući pojedine riječi, 
nastavi: 

— Sav svijet ima svoju kuću. I ja sam imao kuću, 
a sad je više nemam. Oh. kako bi se rado htio u nju po- 
vratiti! 

— Gdje te boli. dijete moje? reče liječnik, uzevši 
Julijevu ruku u svoju. 

Julije ne odgovori, već stane plakati i tužiti se is- 
prekidanim riječima. 

Na to Andrija ispripovjedi dogodjaj s kolima, a za- 
tim, kako je Juliju iščašena noga i ručni zglob. 

— Isčašenje ne bi još bilo zlo. reče liječnik poslije 
pregleda, ali dječak ima jaku groznicu i bulaznjenje, što 
me uznemiruje. Kakvu to kuću traži? 

Andrija ispriča na to. kako im je umro otac, kako 
su otputovali iz Alzasko-Lorenske. kako su dugo dovle 
putovali, kako je Julije bio cijelo vrijeme odvažan, pače 
i veseo, ali da se je kod svakog novog rastanka, a oso- 
bito posljednjega teškom mukom utješio. 

»Bijedne sirote, jadna djeca iz Alzasko-Lorenske!« 
mislio je liječnik, slušajuć Andriju. Tako mladi, pa mora- 
ju pokazati veću srčanost, nego li mnogi odrasli ljudi. 

Andrija prestane govoriti, čekajuć, što će izjaviti li- 
ječnik. Bio je sav blijed od straha radi stanja svoga bra- 
ta i krupne suze cakble mu se u očima. 

— Uostalom, reče liječnik, nadam se, da ta grozni- 
ca i to bulaznenje neće potrajati. Vi ste učinili, što treba 
u bolesti vazda učiniti, vi ste za vremena pozvali liječ- 
nika. Nemojte poći spavati, prijatelju, vi ćete dati svomu 
bratu umirni napitak, koji ću vam napisati. Bdijte brižno 
kod njega. Bude li mogao čvrsto zaspati, bit će izvan 
opasnosti. Sutra u jutro doći ću opet. 

Andrija ostane cijelu noć kod Julijeva kreveta, bdi- 
juć uz njega, kao najnježnija mati, umirujuć ga milim 
riječima te je u žalosti svoga srca neprestano prosio 
od Boga pomoći i zaštite. 

Na posljetku Julije, izmučen od boli. postane nepo- 
mičan. zatim malo po malo umukne, a oči mu se zaklo- 
piše Tako usne sa svojom ručicom u bratovoj ruci. 

Andrija, sjedeći uz krevet nepomično, nije se usu- 
dio s mjesta maknuti od straha, da ne probudi maloga. 
Videći, da je iza bulaznjenja nastupio miran san, oćuti, 
kako mu nada ispunja srce i zahvali Bogu. 

Konačno skršen od umora i uzbudjenosti zaspe i on 
sam, nasloniv glavu na drvo kreveta, u kojem je Julije 
počivao, držeći nepomično svoju ruku u dječakovoj 
ruci. 


XXXIV. 

Na sreću se ispunilo predvidjanje liječnikovo. Kad 
se Julije probudi, bilo mu je mnogo bolje. Bulaznjenje 
je nestalo, a groznica je gotovo jenjala. 

Dva dana počinka konačno ga oporaviše. 

Na to liječnik dozvoli obojici mladih Lorenaca, da 
otputuju u Marseille, ali pozove Andriju na stranu te mu 
preporuči, da ne pusti malog dječaka, da se putem 
umara. 

— Kako si je vaš brat iščašio nogu, reče, neće mo- 
ći prije mjesec dana lako hodati. Odsada treba dječaka 
rastresti i ne dopustiti mu, da se sam žalosti od straha, 
da mu se ne bi povratila groznica, koju je upravo pre- 
bolio. 

Andrija zahvali liječniku na dobrim savjetima i nije 
znao, kako da mu iskaže svoju zahvalnost, jer liječnik 
ne samo da se nije dao platiti, već je svomu malom bo- 
lesniku darovao jednu putnu papuču za ozledjenu nogu. 

Julijeva vesela ćud vraćala se malo po malo. I on 
je htio da sa svoga kreveta pomaže, da smotaju svoju 
putnu prtljagu. On ne zaboravi, da metne u svoj džep 
knjigu o velikanima prošlosti, samo da se, kako reče. 
čitanjem u željeznici može dobro zabavljati. 

Kad su pripreme za put bile gotove, uredi Andrija 
posvuda troškove, što ih je učinio. Zatim uzme malog 
Julija u svoj naručaj. Julije je nosio u svojoj zdravoj ru- 
ci putnu prtljagu, svezanu sa čuvenim kišobranom. — 
Premda su bili ovako dosta opterećeni, podjoše ipak oba 
dječaka na kolodvor, koji je bio daleko tek četvrt sata. 

Za pol sata, sjedili su već dječaci jedan uz drugoga 
u vozu trećega razreda. Za čas parostroj zazvižda i voz 
krene svom brzinom. 

Za tri sata voz se ustavi na avignonskom kolodvo- 
ru. Iz željeznice se vidio grad i Andrija pokaza letimice 
Juliju velik spomenik, koji stajaše na obronku pećine i 
koji je sa svojim kruništem sličio tvrdjavi. To je bio sta- 
ri dvorac, gdje stolovahu pape, kad su stanovali u grofo- 
viji Venaissin u Provenci. 

Za to vrijeme krenuo je voz opet napred. Predjoše 
lijepim mostom rijeku Durance, tu bujicu, strašnu radi 
svojih poplava, koja silazi, tekući niz bregove i koja du- 
gim vodovodom opskrbljuje vodom grad Marseille. 

Iza starog grada Arlesa, postoji Provence — sve 
dovle obradjena i ošumljena sivim lišćem maslina — 
neplodna, bez trave i stabala. Bili su ušli u ravnice, zva- 
ne Crau, a zatim osušene duvanjem vjetra mistrala, po- 
sute kremenjem, koje su bile nalik kakvoj afričkoj pu- 
stari prenesenoj u Francusku. Tu su slobodno prolazili 
čopori crnih volova i poludivljih konja, nalik arapskim 
konjima. 

Onda udjoše u velik tunel Neurthe, koji je duži od je- 
dne milje. Za kratko vrijeme stigoše u prostrani marseil- 
leski kojodvor i oba dječaka izadjoše iz voza u vrevi put- 
nika. Cutili su se sasvim shrvani od puta i zaglušeni 
zviždanjem parovoza, drndanjem vozova po tračnicama, 
vikom namještenika i vlakovodja. 


XXXV. 

Andrija se pomno propita, kojim su putem imali ići. 
da dodju do stana svoga strica. Onda odvažno uzme 
Julija u svoj naručaj i kroz svu svjetinu, koja je u veli- 
kom gradu amo tamo prolazila, uputi se sav uzbudjen 
označenim putem. 

Napokon dodjoše do toliko željene ulice. S velikim 
udaranjem srca pokucaše na vrata i zapitaše za Frantza 
Voldena. 

Neki mornar od kojih četrdeset godina otvori vra- 
ta i odgovori: 

— Frantza Voldena nema više ovdje. Bit će skoro 
pet mjeseci, da je otputovao. 

— Za Boga miloga! uzvikne Andrija uplašeno i pro- 
blijedi. kao da će se srušiti. 

Ali doskora savlada svoju uzrujanost i nastavi: 

— Kamo je otišao? Znate li, gospodine? 

— Ta, mladi čovječe, reče onaj, koji je otvorio vra- 
ta, udjite unutra, da otpočinete. Frantz Volden je moj 
prijatelj. Bolje ćemo se razgovarati o njemu u kući, ne- 
go li na vratima. Mistral nije večeras topao. Vidi se, da 
smo blizu kraja mjeseca studenoga. 

I pokazujuć put dječacima išao je čestit čovjek pred 
njima uskim i mračnim hodnikom. Andrija je išao za njim, 
noseći Julija na svojim rukama. 

Dodjoše u sobu. gdje je mornarova žena spremala 
večeru. Tri dječaka u maloj dobi igrala su se u jednom 
kutu. Andrija sjede kod prozora, a mornar ravno pred 
njim. 

— Evo. što je na stvari: Siromah Volden imao je 
u Alzasko-Lorenskoj starijeg brata, komu je nekad uči- 
nio na žao. što je bilo uzrokom, da se oni nisu medju 
sobom dopisivali. Nakon posljednjeg rata Frantz je če- 
sto mislio na svoj zavičaj. On je govorio sebi svaki dan: 
»Moj stariji brat mora biti dolje veoma nesretan, jer je 
trpio jade rata i opsada. Ali ja imam nešto prištednje, 
pa ću mu kazati: »Zaboravi na moje krivice, Mijo. Do- 
dji k meni u Francusku, kupit ćemo komadić zemlje i mi 
ćemo ga sami za sebe obradjivati.« — Ali je Frantz imao 
prije, da uredi neke poslove u Bordeauxu i stoga je ot- 
putovao u Cette, da podje onamo, poslujuć putem u 
svom zanatu pomorskog tesara, samo da tom zaradom 
plati troškove puta. 

— Na žalost, reče Andrija žalosno, a mi dodjosmo 
čak iz Alzasko-Lorenske, da ga pohodimo. Mi smo si- 
novi toga brata, s kojim se je htio sastati i koji je umro. 
Ali na samrti moradosmo obećati svomu ocu, da ćemo 
poći do našeg strica i mi smo evo došli. Mi smo mu 
prije toga pisali tri lista, ali nam nije odgovorio. 

— Vjerujem to; reče mornar, otvarajuć svoj ormar 
i pokazujuć tri lista pomno smotana. Stigli su poslije 
Frantzova odlaska. Čekao sam, dok dobijem njegovu 
adresu, da mu listove pošaljem. ali već pet mjeseci nije 
mi dao znaka od sebe. 

Andrija se turobno zamisli. 

— Što da radimo sada? reče na posljetku. Ne zna- 
mo adrese svoga strica u Bordeauxu, a inače ne može- 
mo onamo poći. Moj mladji brat ne može više hodati, 
njega ostavljaju sile. Osim toga nemamo više dosta no- 
vaca, da se vozimo željeznicom sve do Bordeauxa. 

— No. no, ne žalosti se za budućnost. Siromašni 
ljudi su zato na svijetu, da jedan drugomu pomaže. Ni 
mi nismo bogati, ali zato imamo sućuti za tudju nesreću. 

— E, dakako, reče mornarova žena, mi ćemo svi 
jedan drugomu pomoći, a dobri Bog će dati ostalo. No 
sada sjednimo k stolu. Moj muž je čovjek, koji zna 
dati dobar savjet. Za jela on će urediti vašu stvar, zar 
ne, Jeronime? 

U isti čas bila je vrla žena privukla stol u sredinu 
sobe. Bez okolišanja ona namjesti Andriju sebi s desna, 
a Julija s lijeva. Sa svake strane očeve postavi svoja 
dva starija sina, dva lijepa blizanca od četiri godine. 
Zatim posadi na svoja koljena svoju malu najmladju kćer 
i sa smiješkom na ustima posluži svakomu pun tanji r 
riblje juhe. koja je omiljelo jelo u Provenci. 


XXXVI. 

Za ručka pripovijedao je Andrija potanko o njiho- 
vu putovanju, a zatim potraži svoju radničku knjižicu i 
svoje svjedodžbe, da ih pokaže Jeronimu. 

Ovaj je s velikom pažnjom slušao Andrijinu pripo- 
vijest, pače je prelistao pomno i njegovu knjižicu, a za- 
tim je dosta dugo promišljao, ne govoreći ni riječi. Žena 
ga je s povjerenjem promatrala. Od časa do časa žmirio 
je okom na Andriju i Julija. kao da im hoće reći: 

— Budite mirni, djeco. Jeronim će sve urediti. 

I zbilja na kraju ručka prene se Jeronim iz svoga 
tihog razmišljanja. 

— Mislim, reče, da će se naći sredstvo, moja djeco, 
da vas se izvuče iz neprilike. 

— Nisam li vam ja rekla, usklikne mornarova žena 
s udivljenjem. 

U isti tren poskoči mali Julije od radosti na svojoj 
stolici, a Andrija uzdahne, kao da mu je odlanulo. 

— Bojite li se vi mora? upita ih Jeronim. 

— 0, gospodine, rekcše u isti glas oba dječaka, 
već tako davno želimo ga vidjeti! Nisrno još mogli ići u 
luku, otkad smo u Marseilleu, jer smo došli ravno k Va- 
ma. ali ja vam na pitanje odgovaram, da se nećemo mo- 
ra bojati. 

— U dobar čas, nastavi mornar. No dobro, svojim 
brodom povesti ću vas u Cctte, lijepu luku okružja He- 
rault. Prekosutra krenut ću na put. Kad budem u Cettu, 
pitat ću svakoga za Voldena. Mi mornari svi se pozna- 
mo i već za svoga posljednjeg puta naložio sam jednom 
drugu, koji je putovao južnim kanalom prema Bor- 
deauxu. da se popita za Voldenovu adresu. Saznat će- 
mo dakle, nadam se, u Cetteu vijesti o vašem, stricu. 
Odmah ćemo ga unapred obavijestiti o vašem dolasku, 
a ja ću vas povjeriti jednom mornaru, koji će vas pove- 
sti kanalom sve do Bordeauxa. 

— Ali, gospodine, reče mali Julije, brod će možda 
biti još skuplji za našu kesu. 

— Moj mali sinko, vi imate srčanog brata, koji se 
ne boji posla. Vidio sam to po ovim svjedodžbama. Ako 
hoće učiniti, kako ću mu ja kazati i pomagati nam pri 
tovarenju i istovarivanju naše robe, ne samo da vas 
brod neće ništa stojati, već će putem i zaslužiti hranu 
za vas obojicu, a i nekoliko komada od pet franaka. 
Imat će, istina, muke, ali na svijetu nije ništa bez truda. 

— Sto! uzvikne Andrija radosno , ja tražim samo 
posla. To je isto, što smo radili s gospodinom Gertalom 
od Besangona sve do Valence. 

Dok su Andrija i Julije zahvaljivali Jeronimu, že- 
na mu stade spremati za djecu prijašnju sobu, u kojoj 
je spavao njihov stric. Ova soba nije bila iznajmljena 
poslije odlaska Frantza Voldena. Još iste večeri bili su 
dječaci u njoj smješteni. To je bila sobica, visoko smje- 
štena na brežuljku, koji se dizao nad gradskim krovo- 
vima. 

Kad Andrija otvori prozor, uskrikne zapanjeno: 

— O, Julije, reče, ala je to lijepo! 

1 uzevši Julija u svoj naručaj, ponese ga do prozora. 

— More, more! uzvikne Julije. 

I doista sa prozora vidjelo se u nedogled more. ko- 
je je bilo još tamnije modro, nego li nebo. Vidjele se 
i marseillske luke sa nebrojenim brodovima, čiji su se 
jarboli natiskivali jedan do drugoga, mašući na vrtlogu 
mistrala svojim raznobojnim zastavama. Posljednje zra- 
ke zalazećeg sunca ispunjahu obzorje zlatnim svjetlom. 
Oba dječaka privijeni jedan uz drugoga, promatrahu na- 
izmjence beskrajnost neba i mora. onda tri luke, pune 
brodova i velik grad, koji se prostirao ispod njih. Pred 
tim novim prizorom bila su obojica sasvim uzbudjena. 

U isti čas oni s veseljem pomisliše na lijepe riječi 
Jeronimove. 

— Vrlo mi je milo, reče Andrija, što sam čuo govo- 
riti o našem stricu. Sad mi se čini, kao da ga poznajem 
i već ga ljubim, našeg strica Frantza. 

— I ja, reče Julije. Kako je dobra njegova misao, 
što hoće, da kupi komad zemlje! To je upravo sasvim 
po mojoj volji. Bilo bi tako dobro imati polje za obra- 
djivanje i krave za timarenje! O, Andrijo, prošao bih 
sva mora na svijetu samo zato, da moj Julije ima volju 
za poljodjelstvo i da stric Frantz i on postanu brzo prija- 
telji. Medjutim treba poći na počin, samo da imamo do- 
sta snage za put. 

Prije nego usnuše, nastane noć. Julije reče Andriji: 

— Da zahvalimo Bogu od sveg srca. 

— A isto tako, doda Andrija, da ga molimo, da nam 
da ustrajnosti, da više ne klonemo duhom kod svake no- 

ve nezgode, da se naučimo, da budemo uvijek zadovolj- 
ni svojom sudbinom. 

I sklapajući ruke pred zvjezdanim nebom, koje je 
odsijevalo u moru, oba sirotana izmoliše glasno večer- 
nju molitvu. 


XXXVII. 

Sutradan započe Andrija, da bude gospodaru od 
koristi, htijući, da ga odšteti za hranu i stan, što im je 
davao. Mladi dječak sadje dakle ranim jutrom u svom 
poslovnom odijelu i podje s mornarom u luku. gdje je 
trebalo dovršiti krčanje broda. 

Jeronimov brod vršio je malu plovidbu po sredo- 
zemnom moru. to jest plovidbu uz obalu, prevažajući 
trgovačku robu iz jedne luke u drugu. Ovoga puta bilo 
je krčanje sjevernog jelovog drva. što ga je : trebalo 
prevesti u luku Cette. da se od njega prave jarboli za 
brodove. Andrija je svom svojom srčanošću pomagao 
kod krčanja. 

Drugi dan otplovi brod rano u jutro. 

— Vjetar je pogodan, reče Jeronim, treba se time 
koristiti. 

Izadju iz luke i prodju kraj tvrdjava, koje ju za- 
štićuju, ispred zidina, koje se pružaju u more, da brane 
luku od žestine valova. Konačno bpaziše, da se otvara 
beskrajno obzorje pučine, koje kao da se u daljini sta- 
palo s nebom. 

Julije se nije mogao dosta nagledati ove velike pla- 
ve površine, po kojoj je brod toli lako poskakivao. — 
Vjetar je naduvao jedra te se brzo napred plovilo. An- 
drija je promatrao kretanje broda sa pažnjom, da se na- 
uči. što je trebalo raditi. More je bilo povoljno i oba 
mlada Lorenjanina ne osjetiše morske bolesti, te nevolj- 
kosti, praćene bljuvanjem, koja spopada često one, ko- 
ji plove po moru, a da nisu tomu navikli. 

Diljem puta gospodar i oba mornara od momčadi. 

kad su bili na domaku Julija, govorili su s njime i poka- 
zivali su mu razna mjesta duž obale. 

Sa broda moglo se s daleka vidjeti Marseille, čije se 
bezbrojne kuće natiskivahu uz kraj mora. semaphore 
(sprave za davanje znakova), zvonik crkve Notre-Da- 
me de la Garde (Naša Gospa čuvarica mornara), koju 
nadvisuje gorostasni kip, koji se s daljine bljeskao na 
suncu i konačno pojas visokih brežuljaka, koji se diza- 
hu sa svake strane grada, kupajući svoje podnožje u 
moru. 

Još nije bila nastala večer, kad opaziše grad Cette 
i dosta visoko brdo, koje ga nadvisuje. 

Kad smotaše jedra i privezaše čamac, popita se go- 
spodar za Frantza Voldena kod nekog mornara, koji je 
došao južnim kanalom iz Bordeauxa. Od njega je saznac, 
da je Voldena zadesila velika nesreća. On je bio do- 
šao u 3ordeaux, da podigne svoj uštedjeni novac od ne- 
kog brodovlasnika, komu ga je bio povjerio, ali toga 
upropastiše zli poslovi. Sve, što je Volden imao, bilo je 
propalo. Voldena je to tako ražalostilo, da se je kona- 
čno teško razbolio. Sad je bio u bolnici u Bordeauxu, 
bolujuć od pošaline, u stanju bulaznjenja i takove slabo- 
sti, da se nije moglo misliti, da mu se saopći vijest o 
smrti njegova brata Mije u Alzasko-Lorenskoj i o dola- 
sku njegovih nećaka. 

Kad je Jeronim saznao te žalosne vijesti, nadje se u 
velikoj neprilici, što da svjetuje Andriji i Juliju. 

— Djeco moja, reče im, promislite sami. Podjete li 
u Bordeaux kanalom i ako bi Andrija na brodu radio, 
neće vas to, istina, ništa stajati, ali to će biti put samo 
od mjesec dana i veoma tegotan, osobito u zimi. Možda 
b ; bilo bolje, da otputujete željeznicom. Ja vam mogu 
pozajmiti kojih trideset franaka. 

— Ja sam vam veoma zahvalan, gospodaru Jero- 
nime, odvrati Andrija drhtavim glasom, ali kad bismo 
pošli danas željeznicom, da stignemo sutra u Bordeaux, 
što bi bilo od nas u tom velikom gradu, kad ja ne bih 

odmah našao posla. Pomislite samo, Julije ne može ho- 
dati, naš stric je u bolnici, a možda nema ni uštedjenog 
novca za svoje ozdravljenje. 

— Istina je, reče Jeronim, zapanjen Andrijinim zdra- 
vim razumom. 

— Kakav li je to težak položaj, gospodaru Jeroni- 
me! Ne samo, da ne bismo mogli, da vam vratimo tride- 
set franaka, koje mi toli veledušno nudjate, već bismo 
morali da još i kod drugih pozajmimo. Ne, to nije nika- 
ko moguće. Povest ćemo se brodom, a za nekoliko dana 
pisat ćemo svomu stricu, da mu najavimo svoj dolazak. 

— Tako je, Andrijo, dometne Julije. 

— Uostalom, mjesec dana će s odvažnošću brzo 
proći. Za mjesec dana Juliju će se noge oporaviti, a i naš 
stric će nesumnjivo ozdraviti. Mi ćemo prispjeti u Bor- 
deaux sa svom svojom prištednjom i s onim, što ću ja 
još zaslužiti za mjesec dana. Onda ćemo još možda moći 
pomoći i našemu stricu, mjesto da mu budemo na teret. 
Zato trebamo samo mjesec dana odvažnosti. Pa dobro, 
mi ćemo imati tu odvažnost, zar ne, Julije? 

Dok je Andrija ovako govorio, bio mu je glas umi- 
ljat i ujedno odlučan. Hrabrost njegove duše odsijevala 
se u njegovim riječima. Julije ga pogleda i osjeti se sav 
ponosan radi srčane mudrosti svoga starijeg brata. 

— ■ Ja se slažem s vama, Andrijo, reče mu Jeronim. 
Samo bilo vam u dobar čas! Veselilo me čuti vas, da ta- 
ko govorite. Vi me sjećate na lijepa stabla vašeg zavi- 
čaja, na one velike alzaške i sjeverne omorike, čija je 
srčika zdrava i od kojih pravimo najčvršće jarbole za na- 
še brodove, koji jedino mogu odolijevati olujama. Kad 
vihor stane duvati, kao da će sve polomiti, kad sve od 
njega puca, on tu omoriku samo savije kao trsku. Ali da 
ju slomi, nipošto. Jarbol se poslije svakog vihra opet 
uspravi, isto tako ravan, isto tako čvrst, kao i prije. Ta- 
ko budite uvijek i vi, djeco. Ne dajte, da vas slome mu- 
ke života i poslije svake nevolje, znajte se uvijek us- 
praviti, uvijek spremni na borbu. 

XXXVIII. 

Gospodar Jeronim posluži se sutradan svojim utje- 
cajem kod nekog poznatog mornara, da ga sklone, da 
povede sobom oba dječaka. Poslije dugog pregovaranja 
uspije mu, da će Andrija dobiti dvadeset franaka plaće, 
kad stignu u Bordeaux. 

— To je doduše malo, reče Andriji, ali Perpignan 
je dobro uredj'en brod. Na njem ćete imati bolji krevet 
i bolju hranu, nego li igdje drugdje. Gospodar, mornar 
iz Roussillona je pravi poštenjak. Samo imajte na umu, 
da lako plane kao prah. pa budite strpljivi. 

Andrija i Julije, zahvalivši Jeronimu, uzeše pono- 
vo svoju malu putnu prtljagu. Ali Julije htjede svakako 
iskušati svoje sile. Upirući se snažno o Andrijinu ruku 
i mukom o svoju bolesnu nogu. uspjelo mu je, da učini 
nekoliko koraka, radi čega je bio ushićen od radosti. 

— 0, povikne, pljeskajuć rukama od veselja, moći 
ću opet hodati prije mjesec dana, vidjet ćeš, Andrijo. 

I sam Andrija, bio je sav sretan, ali on nije htio. 
da se dječak umara. Usto mu se žurilo, da stigne što 
prije, samo da novi gospodar na nj ne čeka. On uzme 
dakle Julija u svoj naručaj i prodje, što je brže mogao, 
jednim dijelom obrežja grada Cetta, sve dok ne opazi 
brod Perpignan. No on se je uzalud žurio, došao je pre- 
kasno. 

Gazda je bio na brodu vrlo nestrpljiv, jer je samo 
čekao na Andriju, da dade znak za odlazak. Stoga je 
dječake primio veoma naprasito. Reče im, da sad žali, 
da ih je sebi natovario što im ponovi pred svim mor- 
narima. 

Andrija mu se ispriča, što je ljepše mogao, a Julije 
sav preneražen skutri se tiho u jednom kutu mosta, iz- 
medju dvije vreće broćina iz Avignona, gdje je gospo- 
dar kretnjom ruke dao znak, da ga Andrija položi. 

Brod krene na put. Julije nije bio veseo, ali se je 
srećom otresao svojih neugodnih misli, videći nešto, 

što još nije bio nikad vidio. U času. kad je brod bio 
stigao do mosta, koji je vodio preko kanala, ustaviše 
se. Most je bio doista prenizak, da bi brod mogao ispod 
njega proći. Ali u jedan mah, na dani znak, stane se 
most, koji je bio od željeza, sam micati, kao krilo kakvih 
vrata i otvori prolaz brodu. Perpignan nastavi ponosno 
svoj put. 

Julije se zapanji od čuda. Bio bi rado koga pitao, 
ali se nije usudio. Svatko je bio na svom mjestu veoma 
zaposlen. Andrija, naslonjen na dugu željeznu motku s 
kukama, koju je redom uronjivao u vodu i izvlačio, po- 
tiskivaše kao i svi drugi brod, koji se na taj način po- 
lako napred micao. 

Julije se zato odluči, da će sam razmišljati o onom, 
što je vidio, a zatim da će čitati svoju knjigu. 


X.XXIX. 

Dok je Julije pozorno čitao, promatrao ga je ispod 
oka Perpignanov gazda. 

— Taj mladi čovjek nije sve do sada bio nimalo 
zle volje, pomisli on. Inače čini se. da je razuman i spret- 
nih ruku i da se ne boji posla. Bit će dakle bolje, nego 
što sam mislio. 

Pa kako je bio po svojoj naravi dobar čovjek, po 
žali svoju naglost, kojom je dočekao dječake pri njihovu 
dolasku. Pridje k Juliju i pogladiv ga svojom krupnom 
rukom po obrazu, reče: 

— Mi smo dakle učenjaci? A što to čitamo? Pri- 
ču o palčiću ili o crven-kapici? 

Julije podigne glavu i gledajuć gazdu začudjenim 
očima, koje mu poslije bolesti ostadoše ponešto turobne: 

— Priče, reče, o ne, gospodaru. To su lijepe pripo- 
vijesti. A i slike u knjizi, isto tako su istinite. Nude, no- 
gjedajte, to je slika de La Perousa. velikog moreplov- 
ca. koji se je rodio u Albi-ju. glavnom mjestu Tarna. 

Mislim, da naš brod neće proći kraj Albi-ja, ali ništa 
zato. Ja sam se sada sjetio Albi-ja. 

Gazda se nasmije. 

— Dakle, ti ćeš za cijelog puta biti vazda tako pa- 
metan, kao sada i učiti, kao da si u školi? 

— Da. gospodaru, reče Julije blago. Obećao sam 
Andriji, da vam neću biti mnogo na smetnju. 

— Pa to je vrlo lijepo. Dakle da se pomirimo. 

Julije sav ohrabren smijao se od veselja u svom 
kutu. a Andrija je bio sretan, kad je vidio, kako je umi- 
ljatost i dobra volja brzo nadvladala zlu raspoloženost 
i naprasito ponašanje gospodarovo. 

Za cijelog puta Perpignan se ustavljao u važnijim 
gradovima. U Beziersu, gradu od 42.000 duša, ukrcaše 
mornari u brod rakije, koja se ondje pravi. Malo dalje 
utovariše med, sabran u Narbonneu, koji je bio na gla- 
su radi svoga mirisavog ukusa. U Carcassonnu iskrcaše 
vunu za sukno, jer u starinskom gradu Carcassonne, 
koji leži na brežuljku te je okružen pojasom starih kula, 
ima nebrojeno tkalaca. koji prave vunene tkanine. 

U trenutku, kad su upravo ostavljali Carcassonne, 
nebo, koje je sve do tada bilo oblačno, razvedrilo se 
jednog jutra i Julije, probudivši se, opazi prama jugu 
dugi lanac bregova, pokrivenih snijegom. Bijeli vršci 
i dugi ledenjaci iskrili se na suncu. 

— Oh, reče Julije, čovjek bi rekao, da vidi još 
Alpe. 

To je lanac pirenejskih brda. reče gospodar. Gle, 
Julije, vidiš li ondje dolje onaj šiljasti i sav bijeli vršak, 
koji svom svojom visinom nadvisuje ostale. To je Cani- 
gou. najviše roussillonsko brdo. U ovom kraju sam se ja 
rodio. Dolje, s desna su bregovi Ariega i grofovije Foi- 
xa. koji su bogati željeznim rudama. Zatim dolaze Hau- 
tes Pyrenees (Visoki Pireneji). gdje izvire velik broj iz- 
vora tople vode, koje bolesnici ljeti posjećuju u velikom 
broju. U okružju Visokih Pireneja ; ma takodjer najljep- 

ših predjela medju ovim brdima, medju ostalima okrug: 
Gavarnie sa svojim veličanstvenim vodopadom i sa svo- 
jim sniježnim mostom, koji nikad ne okopni. 

— A jeste li vi to vidjeli, gospodaru, upita Julije. 

— Dakako, prijatelju. Pače sam se i šetao pod tim 
sniježnim mostom. Lukovi zaledjenog snijega tako su 
visoki i široki, da se može ispod mosta lako prolaziti. 

— To mora biti lijepo za gledanje, reče Julije, ali 
znate li, gospodaru, što dalje biva s tom bujicom? 

— Ona dalje teče kroz brda, iskapajuć sebi najdiv- 
lje korito, koje se može zamisliti. 


XL. 

Kad se približiše Toulosu, vrijeme, koje se je sa- 
svim razvedrilo, bilo je jako zahladnjelo, a vjetar je du- 
vao silno kao obično u ravnici Languedoca. Mali Juli- 
je, iako se je stao služiti svojom nogom, nije još mogao 
mnogo hodati, već bi ostajao nepomičan po čitave duge 
dane, a bilo je časova, kad se je ćutio posve ukočen. 
Srećom ga je gazda bio zavolio, pa kad bi vidio, da je 
dijete žalosno, zamotao bi ga sve do vrata u svoju ovčju 
kožu i dao mu popiti prst toploga vina, da se ugrije. — 
Hvala toj skrbi, ako put i nije bio bez patnje, bio je bar 
bez bolesti. 

U Toulousu trebalo je dosta muke, jer je bivši glav- 
ni grad Languedoca, koji ima 150.000 duša, velik trgo- 
vački grad. On je po Perpignanu dobivao mnogo robe, 
poglavito lijepo tvrdo afričko žito, koje su istovarivali 
uz Andrijinu pomoć u gorostasni mlin u Bazacleu na 
Garonni. 

Perpignan je ispod Toulousa ostavio južni kanal 
i ušao u Garonnu, ovu lijepu rijeku, koja silazi sa Pire- 
neja, da se izlijeva u ocean s one strane Bordeauxa. Br- 
za bujica rijeke vukla je sa sobom brod, tako da ga nije 
više trebalo velikom snagom rukovoditi motkama ili ga 
pomoću debelog užeta vući konjima od ustave do usta- 


74 



ve. Mornari i Andrija imali su dakle više vremena, da 
razgledavaju bogati predjel Guyenne i Gascogne, kamo 
su doskora ušli. 

Noga Julijeva bila je skoro ozdravila. Što je bolje 
hodao, to mu se više vraćala djetinjska radost, a isto ta- 
ko i potreba, da skače i trči. Kad je pomislio, da će skoro 
doći u Bordeaux, nije se mogao uzdržati od veselja. Sa- 
mo ako je ozdravio i naš stric Frantz! mislio je nepre- 
stance. 

Konačno za nekoliko dana Garronna se stala sve 
više širiti medju svojim brežuljcima, koji su bili puni pr- 
vih vinograda na svijetu. U isti čas vidjelo se i više bro- 
dova. Pače domala opazila se s daleka na rijeci cijela 
šuma jarbola. 

— Andrijo, reče Julije, pljesnuv rukama, pogledaj 
samo! Kakova sreća, mi već dolazimo! 

1 doista se vidio Bordeaux sa svojim lijepim kuća- 
ma i svojim velebnim mostom od 487 metara na rijeci. 

Svatko na Perpignanu promatrao je s većom paž- 
njom, nego li ikada, njegovo ulazno kretanje, koje nije 
bilo slučajno. Za čas udje Perpignan u luku i smjesti se 
uz živahnu obalu, gdje su prolazili mornari i radnici, na- 
tovareni robom. 

Zatim je bila bačena daska, da se po njoj ide s bro- 
da na obalu te izadjoše na kraj. 

Gazda, u koga je bilo živo oko, .spazio je nekog čo- 
vjeka, gdje sjedi po strani na hrpi dasaka i koji, blijed 
i shrvan kao kakav oporavljenik, čini se, da je pažljivo 
promatrao dolazak broda. 

Gazda potrepta Andriju po ramenu i reče mu: 

— Pogledaj, ja bih se okladio, da je to tvoj stric, 
komu si neki dan pisao. 

Andrija pogleda i srce mu stane udarati od uzbu- 
djenosti, jer je taj neznanac tako bio sličan njegovom 
dragom ocu, da se nije mogao nikako prevariti. 

— Julije, reče. dodji brzo. 

I oba dječaka, držeći se za ruke, potrčaše prema 
strancu. 

Julije je već s daleka pružao svoje ručice. I on je bio 
zapanjen, kako je stric sličio njegovu ocu, pa se nasmija 
i ujedno uzdahne, rekavši: 

— To je sigurno on, to je naš stric Frantz, brat na- 
šeg oca. 

Videć ta dva dječaka, kako su izašli iz Perpignana 
i kako trče prema njemu, i stric Frantz brzo pomisli na 
svoje mlade sinovce, raširi ruke i reče im, zagrlivši jed- 
nog i drugoga: 

— Jadna moja djeco, kako ste me prepoznali usred 
ovog mnoštva? 

— Oh, reče Julije svojim sitnim glasićem, koji je 
drhtao od uzbudjenja. Ta vi mu toliko sličite. Mislio sam. 
da je on. 

Stric ponovo zagrli svoje sinovce i reče sasvim 

tiho: 

— Ja mu nisam sličan samo po licu, djeco, već ja 
ću imati i njegovo srce, da vas ljubim. 

— Bože moj! promrmljaše u sebi oba sirotana, vi 
ste dakle uslišali naše želje, vi ste nam nadomjestili po- 
rodicu. 


XLI. 

Stric Frantz bio je pred nekoliko dana izišao iz bol- 
nice. Na jednom obrežju Bordeauxa bio je 'znajmio so- 
bicu, u kojoj je bio drugi krevet spremljen za dolazak 
obaju sirotana. 

Iako je Frantz bio teško bolestan, on se je dosta 
brzo oporavljao. Bio je čvrst Lorenjanin, visokog stasa 
i krepkoga tjelesnog ustroja. 

— Za osam dana, reče dječacima, bit ću toliko jak. 
da ću moći raditi. 

— Počekajte još petnajst, striče, reče Andrija. Bit 
će bolje. 

Poslije bolova, što ih je pretrpio, Frantz Volden se 
osjećao sav sretan, što ima uza se ova dva dječaka. 

Čudio se je pameti i srčanosti Andrijinoj, pa ga je to tje- 
šilo, a živahnost i nježnost Julijeva veoma ga je razve- 
seljivala. Već odavna nije dječak bio tako veseo. Kad je 
prolazio gradskim ulicama ili velikim trgom Ouincon- 
ces, držeći svoga strica za ruku. kočio se svim svojim 
niskim stasom, gledao je drugu djecu s nekim bezazle- 
nim ponosom, misleći u sebi: 

— I ja imam strica, drugog oca, i ja imam porodi- 
cu! 1 mi ćemo sada svi raditi, da dobijemo svoj dom. 

— Djeco, reče jedno jutro stric Frantz ,eto, što mi- 
slim o našem položaju. Makar smo na tlu Francuske, to 
nije još dosta za Alzas-Lorenjane, da ih smatraju 
Francuzima. Još im treba ispuniti formalnosti, što ih 
zahtijeva zakon u mirovnom ugovoru sa Njemačkom. 
Sva trojica imamo dakle urediti naše poslove u Alzasko- 
Lorenskoj. Zakon nam daje za to još devet mjeseci. Kad 
tamo sve uredimo, kad nam bude priznat naš naslov 
kao Francuza, mislit ćemo na, ostalo. 

— Da, da, striče, uzvikne Andrija i Julije u jedan 
glas. To je htio naš otac, a to i mi želimo. 

— Uostalom, dometne Andrija, naš otac nas je učio, 
da se prije svega treba pokoravati zakonu. 

— Imao je pravo, djeco. I kad je zakon tvrd i ne- 
mio, on je uvijek zakon i treba ga se držati. Samo Alzas- 
ko-Lorenska je daleko, a naše prištednje su veoma ne- 
znatne, jer šest tisuća franaka, što sam ih bio uložio, iz- 
gubljeno je u nepovrat. To je bio plod dvadesetgodišnjeg 
rada i oskudica i sada treba sve iznova započeti. Poku- 
šajmo dakle putovati, a da ništa ne trošimo, već napro- 
tiv, da nešto dobijemo, kao što ste vi sami činili već če- 
tiri mjeseca. Vi znate, da sam ja po zanatu brodarski 
tesar. Pa dobro, u luci u Bordeauxu ima jedan moj stari 
prijatelj, pilot Vilim, čiji će brod skoro otputovati u 
Calais. On mi je obećao, da će moliti kapetana, da me 
zaposli na svom brodu. 

— I ja, reče Andrija, mogao bi ondje što zaslužiti. 

— A ja? upita Julije. 

— Mi ćemo se cjenkati za tvoj put i ukrcat ćemo 
se sva trojica. Poitou je jedan od onih mnogobrojnih 
brodova duge plovidbe u Bordeauxu, koji obično plove 
uz obalu iz Bordeauxa sve do Calaisa. Za nekoliko tje- 
dana bit ćemo dolje s nešto uštedjenog novca. Zatim 
ćemo opet naći posla na slatkovodnim brodovima, koji 
neprestance plove od Calaisa do Lorenske i tako ćemo 
doći onamo, a da nas put neće ništa stajati. 

— Mi ćemo dakle još vidjeti more, reče Julije. 

— Da, i to mnogo veće, mnogo strasnije more. ne- 
go li je sredozemno: ocean. 


XLII. 

Sutradan ostavi Poitou luku Bordeaux i poslije us- 
pjelog prelaza stigne bez ikakve nezgode do lijepih 
obrežja grada Nantesa. 

Julije je bio sav ushićen, da su mu noge izgubile u- 
kočenost hodanjem po zemlji. Pošao je s Andrijom, da 
obavi razne poslove u tom velikom gradu, koji je naj- 
važniji u Bretonskoj i jedan od glavnih francuskih tr- 
žišta. 

Ali boravak u tom mjestu bio je kratak. Stadoše br- 
zo tovariti na brod slatki kruh, što je dolazio iz najvećih 
sladorana grada, kutije sardina, sočivo, priredjeno tako- 
djer u Nantesu i bijelo vino iz Angera i Saumura. Zatim 
otploviše natrag rijekom. Prodjoše opet pokraj otoka 
Indreta, gdje se neprestano dime dimnjaci jedne velike 
talionice, poput one u Creusotu. Kod ušća Loire vidješe 
opet trgovačke luke Saint-Nazaire i Paimboeuf, gdje se 
ustavljaju najveći američki i indijski brodovi. Konačno 
se nadjoše opet na morskoj pučini. 

Brod Poitou bio je za Julija čitav mali svijet, po 
kojem je volio trčati od mosta sve do uspona. Usput 
promatraše najmanje predmete, ispitujuć, otkuda potje- 
ču i kamo ih voze. Na brodu je osobito bio neko, koga 

je Julije rado ispitivao. To je bio pilot Vilim. koji je go- 
tovo po cijeli dan bio kod svoga kormila, upravljajuć 
vješto brodom uzduž ove obale Francuske, koja mu je 
bila dobro poznata. 

Vilim je bio stari znanac Frantzov, jer su mnogo 
puta skupa plovili. On je volio dječake i Julije je po- 
stao odmah njegov prijatelj. Svaki dan malo su zajedno 
razgovarali. Vilim je mnogo putovao, pa je rado pripo- 
vijedao o onom, što je vidio u dalekim zemljama. Julije 
bi ga slušao po čitave dane, a da mu ne bi bilo dosadno. 
Odjekada je i Julije čitao glasno, a Vilim ga je slušao. 

— Striče Vilime, reče mu jednog dana, ja sam vi- 
dio samo dva mora, sredozemno i oce.an, a ona nisu 
medju sobom slična. Vi. koji ste vidjeli više drugih mo- 
ra. recite mi dakle, da li su nalik jedan drugomu? 

— Mali Julije, vidiš, razna mora su. kao i razni kra- 
jevi: svaki ima svoj izgled. Tako je sredozemno more 
plavo, ocean, gdje smo mi sada. je zelenkast, kinesko 
i japansko more imaju žućkastu boju, kalifornijsko mo- 
re je ružičasto i zato ga zovu crvenim morem. 

— Striče Vilime, a kako nastaju te boje? 

— Sad su tomu uzrokom svijetle zrake lijepoga ne- 
ba, kao kod sredozemnog mora, koje si vidio, sad pije- 
sak ili pećine morskog dna, a sad opet trave i biline, što 
se nalaze u moru. 


XLIII. 

Poitou doskora stigne do ogromnog pristaništa u 
Brestu, komu je teški ulaz obrubljen pećinama i zašti- 
ćen utvrdama. Kad se predje taj prolaz, to je najsigurnije 
pristanište na svijetu. Brest, gdje je naša pomorska ško- 
la, sa Toulonom je naša najveća vojnička luka. Tu je 
Julije mogao sbliza vidjeti nepomične ratne brodove u 
luci, državne pomorce s njihovim plavim odorama, s nji- 
hovim osmaglim obličjem, s njihovim odrešitim hodom. 

Julije sjedne prekrstiv ruke. Promatrao je zalaz 
sunca, koji mu se činio vrlo lijep i čekao, da njegov stari 
prijatelj bude raspoložen, da govori s njime o pomor- 
skim stvarima. 

— Mali Julije, reče mornar, koji je pogodio dječa- 
kovu misao. Ti gledaš ove valove, obasjane suncem, 
što zalazi. No ja vidim nešto još ljepše. 

— A što to? upita dječak znalično. 

— Ono, što se zove more, koje svjetluca. 

— To je dakle ljepše, striče Vilime? 

— I te kako! To nije, da se samo, kao večeras žari 
jedan dio oceana, već se sav ocean razlijeva poput va- 
tre i bljeska po noći kao srebro. Kad usto duva vjetar, 
talasi, koji se dižu, nalik su bujici svjetla. 

— Zar ćemo to možda vidjeti? 

— Ne, dijete moje, to je veoma rijetko u našim 
krajevima. To se vidi po noći samo izmedju dva obrat- 
nika (tropa). 

— A od čega to nastaje, znate li, striče Vilime? 

— Učenjaci su istina to istražili, Julije. Konačno, 
čini se. da su to mirijade malih životinjica, koje su same 
po sebi svijetle, kao što su u našim krajevima krijesnice. 
U talasima je u stanovito vrijeme toliko tih životinjica, 
da je more njima kao poplavljeno. 

— Razumijem, striče Vilime. Kad bi mnoštvo kri- 
jesnica pokrilo kakvo stablo, ono bi na večer izgledalo, 
kao kakova zapaljena svjetiljka. Isto je tako, mislim, i s 
morem. Ali ipak, koliko mora. da je u moru tih malih 
životinjica, da ono, koje je tako veliko, izgleda kao da 
je sve u vatri. 

— I najveće od tih životinja nisu tako velike, kao 
glavica igle. 

— Oh, striče Vilime. kako me zanima sve, što mi 
sad velite. Pričajte mi još štogod. 

— Hoću da ti sada govorim o toplim, tropskim 
morima. Slušaj, Julije, sjeverno more, to je sasvim nešto 
drugo. Ondje se vidi samo beskrajni led. Ako se brod 
jedva napred pomiče, to je zato, što mu se gomile leda 

suprotstavljaju kao ploveća brda te ga opkoljuju, da se 
ne može maknuti s mjesta. Gdjekada se na tim ledenim 
otocima opažaju tuljani ili bijeli medvjedi, koji su zahva- 
ćeni nasrijed mora. 

— Jeste li vi to vidjeli, striče Vilime? 

— Ne, ali sam to čuo od drugih, koji su ondje bili. 
Ja nisam nikad bio dalje od Nove zemlje, gdje se love 
treske (bakalari). 

— A zašto drugi idu dalje, striče Vilime, kad je to 
tako opasno? 

— Mali Julije, to je zato, jer se hoće pronaći slo- 
bodan prolaz do sjevernog stožera, slobodno ledeno mo- 
re i proučiti onu stranu, koje se nije poznavalo. 

— Striče Vilime, je li istina, da na polu ne traju no- 
ći šest mjeseci, a dani šest mjeseci? Čitao sam to u svo- 
joj čitanci. 

— To je istina. 

— Kako li mora biti dosadno šest mjeseci bez 
svjetla. 

— Često je rasvijetljeno sjevernom zorom. 

— Jeste li vidjeli te zore, striče Vilime? 

— Da, vidio sam ih. Najljepše su na polovima, ali 
ih se i drugdje vidi. To je crveno svjetlo, koje se uka- 
zuje na nebu kao požar, ognjeno svodovlje, platneno 
stupovlje, koja neprestance mijenjaju boju i oblik, čas su 
plavi, čas zeleni, a čas zasljepljuju bjelinom. Ovi plame- 
novi rasvjetljuju s daleka sav kraj, tisuću puta bolje, 
nego li svjetionici, koji se u ovom trenu upaljuju uzduž 
obale. 


XLIV. 

— Ah, Bože moj! striče Vilime, reče sutradan mali 
Julije, da čovjek toliko zna, kao vi, mora da već odavno 
putuje po moru? 

— E da, mali moj, odgovori pilot, gledajuć u ocean, 
koji je bio vazda malo uzburkan. Eto već dvadeset i pet 

godina prebijam se po svim morima i po svakom vre- 
menu. 

— Pa zar vam to nije nimalo mrsko, striče Vilime, 
da ste vazda tako na vodi izložen olujama. 

— Mali moj, reče kao neku mudru izreku stric Vi- 
lim, svaki zanat ima svoje nepogodnosti, a i zanat mor- 
narov nije nimalo bez njih. Ali ja sam ga izabrao, pa 
sam kod njega i ostao. Koza pase, gdje je navikla. A 
k tomu ja sam Normandijac, a oni vole more. 

— Sasvim tim, striče Vilime, vidite, ja bih više vo- 
lio polje, nego li more radi nepogoda vremena. 

— O dobro, mali, i ja ću doskora pokušati, da se 
bavim poljodjelstvom. 

— Kako? Vi ne ćete više biti mornar, striče Vilime? 

— Ne. Moja žena je naslijedila blizu Chartresa ma- 
lo imanje, na koje nismo računali. Kad se vratim kući, 
nastanit ćemo se na njezinoj baštini. Sirota žena, a i mo- 
je kćeri žale, znajući, da sam uvijek na moru u opasno- 
sti. Pače one bi bile htjele, da ne idem ni na ovo zadnje 
putovanje, i to po najgorem vremenu u godini. Istina je, 
da imamo na moru takvo vrijeme, koje nam je gotovo na- 
škodilo i koje se još nije smirilo. 

— A vi, striče Vilime, vi ste ipak voljeli ići na put 
po moru? Vi dakle osobito volite more? 

— O, meni baš nije nimalo stalo do mora, mali moj 
— ali čovjek ne može uvijek učiniti, kako bi htio. Ja, 
koji nisam nikad bio vlasnikom, bio bih sretan, da mo- 
gu odmah započeti taj novi zanat. Stoga sam molio ka- 
petana, da me pusti, da otidjem. No on mi reče: »Vilime, 
ti znaš dobro, da si mi obećao, da ćeš doći k meni na 
brod. Ja sam računao na tebe, pa mi je nemoguće, da u 
ovaj čas nadjem dobrog pilota za ovaj posljednji put. 
Ali mi nemamo pismenog ugovora, ti si dakle slobodan. 
Tim gore za mene. koji imam samo tvoje usmeno obeća- 
nje i koji nisam s tobom ništa pismeno pogodio«. — »Pa 
dobro, kapetane, odgovorio sam ja, vi dakle mislite, da 
moja riječ ne vrijedi, koliko svi pismeni ugovori? Kad 
se vi ne možete proći bez mene, ja ostajem«. I tako sam 
ostao. 



Julije duboko uzdahne. 

— No, reče mornar, što tako uzdišeš? 

— Zaista, ja mislim, da bih ja na vašem mjestu bio 
vrlo rado otišao. Imati svoja polja, koja vas čekaju, pa 
doći ovamo, da se izvrgnete morskim olujama, kao što 
je bila ona od prekjučer! Ipak je gdjekada veoma teško 
držati svoju zadanu riječ. 

— Bilo teško ili ne, moje dijete, pošten čovjek ima 
samo jednu riječ. Ako ju je zadao, tim gore za nj, on 
je ne opozivlje. Inače, to nije više pošten čovjek. Reci 
mi, Julije, da sam napisao na papiru: »Obvezujem se, 

kapetane, da ću poći s vama«, zar ne bi te riječi jednako 
vrijedile? I da nisam održao svoga obećanja, bilo bi 
svakomu dosta, da pogleda to pismo, pa da pomisli: 
»Vilim nije vjeran svojoj riječi«. No kad to nije bilo na- 
pisano na papiru, misliš li, Julije, da mi to nije kazivala 
moja savjest? 

Stric Vilim se uspravi ravno i pogleda ponosito ma- 
log dječaka. Čiste su mu oči blistale, kao da su govori- 
le: »Vilim ne zna lagati, mali Julije. Njegova je riječ vri- 
jedna zlata. Kad mu sva kosa posijedi, kad Vilim posta- 
ne drevni starac, on će se još uspraviti s istim ponosom, 
jer će moći reći: — Moje se lice promijenilo, ali moje 
srce je uvijek isto.« 

Nato osjeti Julije, da je pocrvenio, što je samo na 
čas drugačije pomislio, nego li stari mornar. On pristu- 
pi umiljato, poniknuv očima, i, reče mu: 

— Striče Vilime, razumio sam dobro. I ja neću ni- 
kada ni lagati, ni ne održati svoga obećanja. 


XLV. 

— Striče Vilime, reče Julije drugi dan u jutro, do- 
šav pilotu na most, vi ste mi ovih dana rekli, da ste 
Normandijac, hoćete li da govorimo o vašem kraju? To 
bi me veoma zanimalo. Ja bih htio poznavati sve po- 
krajine Francuske, jer ja ljubim Francusku i hoću da 
budem pobliže upućen o svojoj zemlji. 

— To si dobro rekao, mali Julije. Sjedi mirno pre- 
da mnom i mi ćemo razgovarati o Normandiji. 

Juliju to nije trebalo dva puta ponoviti. Stric Vilim, 
pokazav prstom u pravcu normandijske obale, reče: 

— Ondje dolje daleko, kao ruka, koja je uronila u 
ocean, ima jedan rt, koji ne mogu vidjeti, a da mi srce 
silno ne zakuca. To je rt Hague, mali Julije. Ondje sam 
se rodio, ondje sam još kao dijete kušao na podnožju 
pećinastih obala, da se borim proti valovima, a da ne 
strepim pred olujom. Sasvim blizu je pristanište grada 
Cherbourga, a Cherbourg je najveličanstvenija vojnička 
luka. što ju je stvorila ljudska ruka. Ta luka je zaštiće- 
na gatom, komu nema premca na svijetu. 

— Sto je to gat, striče Vilime? 

— To je zid, što su ga ljudi sazidali, koji se pruža 
u more i iza koga su brodovi u zaštiti od oluje. Cher- 
bourški gat je dug skoro jednu milju. On se stere 
usred jednoga od najuzburkanijih i najopasnijih mora, 
što ih ima na obali Francuske. Ali on je toli čvrsto saz- 
dan od velikih granitnih komada, da ga ni najveće oluje 
ne mogu oštetiti i da se brodovi, koji su iza toga gata, 
nalaze u potpunoj tišini, u času, kad se valovi na pučini 
razbijaju, kao brda, koja udaraju jedno o drugo. 

— Rado bih vidio Cherbourg, striče Vilime. Hoćemo 
li ondje pristati? 

— Ne. prijatelju, provest ćemo se onuda ravno, 
ali ja ću ti ga s daleka pokazati. A onda Normandija ima 
mnogo drugih luka i mi ćemo vidjeti nekoje od njih. Naj- 
prvo ima Havre, koji je poslije Marseillea najprometnija 
trgovačka luka u cijeloj Francuskoj. Više od deset tisu- 
ća brodova ulaze u nju svake godine i donose onamo 
proizvode iz svih dijelova svijeta, osobito pamuk, koji 
žanju crnci u Americi. Zatim imamo Dieppe, poznat sa 
svojih brodova za ribarstvo i sa svojih morskih kupali- 
šta, Fecamp, Honfleur naprama Havreu, Granville, u 
kojem je zaposleno više od petnajst tisuća ljudi hvata 
njem oštriga i čiji brodovi idu u Terre Neuve, da love 
treske. Konačno i Rouen je velika trgovačka luka. 

— Što? upita Julije, zar je Rouen luka? 

— Svakako, to je luka na rijeci Seini. Brodovi plo- 
ve rijekom Seinom sve do Rouena, kao što smo do Nan- 
tesa plovili Loirom i do Bordeauxa rijekom Garonnom. 
Rouen, koji ima više od 113.000 stanovnika, je velik 
prometni grad pun tvornica, strojeva i radnika. On sam 
prede trideset milijuna kilograma pamuka svake godi- 
ne u svojim ogromnim predionicama, gdje para pokreće 
na tisuće vretena. Kad je nit gotova, bojadiše ju se u 
svim bojama, umakajuć ju u bačve, u kojima su boje. 
Bojadisaone u Rouenu, kao i one u Lyonu, su najglaso- 
vitije u Francuskoj. A Rouen nije jedini, koji mnogo ra- 
di u Normandiji. Ima toliko razn'h industrija kod nas, 
da se ne mogu svih sjetiti. 

I govoreći to, stric Vilim kao da je bio ponosan, 
da može svojoj zemlji izreći zasluženi hvalospjev. Za- 
tim doda: 

— To je zato, mali Julije, što Normandija leži na- 
prama Engleskoj. Stoga se mi s Englezima natječemo u 
industriji. Treba da radimo isto tako dobro, kao i oni, 
a to nije lako. Ali kako nećemo, da za njima zaostaje- 
mo, dajemo si mnogo truda, pa tako dostizavamo u isti 
čas svoje takmace, a katkada ih i pretičemo. 

— Gle, reče Julije, dakle je medju narodima, kao i 
medju učenicima u razredu, gdje svatko nastoji, da bude 
prvi. 

— Baš tako, mali Julije. U industriji onaj, koji pra- 
vi najljepša djela, bolje ih prodaje, i to je sva korist. 
Kad ljudi budu pametniji, oni će htjeti, da samo u tome 
jedni druge nadvladaju. To su najbolje i najslavnije po- 
bjede. One nikoga ne stoje života k nitko nije u opasno- 
sti, da će kod toga natjecanja izgubiti svoju domovinu. 


XLVI. 

— Striče Vilime, upita još Julije, ima li dobre zem- 
lje u Normandiji? 

— I te kako, mali! Normandija je jedna od najplod- 
nijih zemalja u Francuskoj. Mi imamo livada, kojima ne- 

ma para, gdje nebrojena stada, koja se na njima hrane, 
imaju trave sve do trbuha. U Cotentinu, mojem zavičaju, 
svake godine kupuje se debele volove, koje onda vode 
na šetnju u Parizu i koji su* doista najljepši, što ih se 
može vidjeti. Normandijski konji, s kojima grad Caen 
na veliko trguje, svuda su poznati. Naši jako soljeni 
škopci su na glasu. Znaš, mali Julije, tako ih zovu, jer 
pasu travu, što ju je morski vjetar solio. Konačno prija- 
telju, naši zakupnici prave maslac i sir, što ih svatko 
traži. Mi šaljemo u Englezku na milijune jaja iz naših 
kokošinjaca i naše lijepe kokoši iz Crevecoeura su jedna 
od najviše cijenjenih pasmina. Seoska polja su sva zasje- 
njena voćkama, jabukama, od kojih dobivamo izvrsnu 
jabukovnjaču. trešnjlama, čijim dobrim plodovima op- 
skrbljujemo Englesku. Što ćeš, da ti kažem, Julije? Nor- 
mandija je jedna od najbogatijih i najplodnijih pokraji- 
na naše Francuske. 

— Ali, striče Vilime, koja je dakle pokrajina naj- 
plodnija medju svima? Gospodin Gertal me je ponovno 
uvjeravao, da Burgundskoj nema para. Toulouse obiluie 
ravnicama, punima žita, a moj stric Frantz, pokazujuć 
mi Bordeaux, razlagao mi je, da je njegovo vino prvo 
na svijetu. Ali sasvim tim ne znam, koju od svih tih po- 
krajina treba postaviti na prvo mjesto. 

— Mali Julije, reče stric Vilim, nasmiješiv se, nije 
tako lako odredjivati stvarima mjesto i red. Pitaj kojeg 
vrtlara, koji je najljepši cvijet, on će biti u velikoj nepri- 
lici. Ali za odgovor će ti reći, da je najljepši onaj vrt, 
gdje ima najviše i najljepših vrsta cvijeća. No, mali, 
Francuska je taj vrt. Njezine su pokrajine raznovrsno 
cvijeće, medju kojim* je teško birati, ali kad se sve to 
složi, postaje od njega najljepši kraj, najdraži za stano- 
vanje, naša mila domovina. A sada ne zaboravimo, da 
na radu svih nas. na našoj inteligenciji i našem poštenju 
počiva budućnost ove domovine. 

XLVII. 

Mali Julije je legao kasno na počinak. Na brodu su 
bili svi nemirni, jer je more bilo sve većma uzburkano. 

Usred noći mali je spavao duboko, kao što se spava 
u njegovoj dobi. Na jednom bio je naglo probudjen. Po- 
vrh svoje glave na palubi broda čuo je, kako mornari 
uzbudjeno amo tamo hodaju. U isti čas čula se duga tut- 
njava kao od gromova, oštro duvanje i grmljavina, upra- 
vo da oglušiš. Julije je bio već čuo ovakav šum, ali mno- 
go slabiji, kad je prvi vihor zahvatio Poitou. 

— Jao! pomisli, to je opet oluja! 

Potraži oko sebe svoga brata, ali Andrije nije 
više tu bilo. On se je bio nesumnjivo probudio prije Juli- 
ja te izašao iz kabine, da pomaže mornarima. 

Julije pokuša, da ustane, ali je more tako treslo 
brodom, da se nije mogao držati na nogama, već je bio 
bačen do pregrade. 

Preplašeni dječak sabere ipak svu svoju srčanost. 
Odjene se žurno, moleć se u sebi Bogu, otvori vrata ka- 
bine i pokroči nekoliko koraka, upiruć se o zidove. Tad 
se je šum čuo još strašnije. Gromovi su neprekidno pu- 
cali, a svjetlo munja bilo je tako živo, da je Julije morao 
zatvoriti oči. U isto doba more je žestoko tutnjilo, tako 
da je na časove prigušivalo i štropot grmljavine. 

Na jedan put se začu velika lomljava. Brod se uz- 
drma od hrptice sve do jarbola i Julije se tako strese, 
da se je nanovo srušio na zemlju. Brod se je bio nasu- 
kao. 

Dugi vrisak užasa razlijegne se na brodu, miješajuć 
se sa zviždukom vjetra i talasa. Julije, obuzet neizreci- 
vim strahom, stade i on vriskati svom snagom: 

— Andrija! Andrija! 

Podigne ga s tla nečija ruka, ruka njegova brata, 
koji je u toj najvećoj opasnosti najprije na njega mislio. 
Andrija zagrli svoga brata i reče mu: 

— Ne boj se, ja te neću ostaviti. 

1 tihim glasom doda: 

— Julije, treba se moliti Bogu, treba se u njega uz- 
dati, treba imati srčanosti. 

Govoreći ovako, odnese Andrija dječaka u svom 
naručju, nastojeći da svojom odlučnošću probudi srča- 
nost u svoga mladjeg brata. 

Kad je Andrija došao na most broda, držao je još 
uvijek Julija na svojim rukama. On se upre o jedan jar- 
bol, jer su pjeneći se talasi poplavljivali most s tolikom 
snagom i šibali mu u noge, da ga oboriše na tle. 

Kapetan, videći, da nema više nade, niti jednog ča- 
sa, da se gubi, upravo je zapovjedio, da spuste ladju 
u more. Pri svjetlu munja vidjelo se, kako mornari na 
brodu trče u neredu. Bilo je, kao da su svi izgubili glavu. 

Doskora nekoliko mornara stalo je vikati, da je la- 
dja premalena, da sve obuhvati, tim više, što su stric 
Frantz i oba dječaka bili preko broja obične posade. 

— Neka se spusti u more čamac! zapovjedi kape- 
tan. 

Mali čamac Poitoua bila je druga ladjica, mnogo 
lakša, nego li velika ladja i tako slaba da se je činilo, da 
ne može niti čas odoljeti bijesnim valovima. 

Jedan mornar pristupi kapetanu i pokazujuć prstom 
čamac progovori odsječenim, brzim .buntovnim glasom: 

— Kapetane, nijedan čovjek od posade, neće ući u- 
nutra. U ladju može jedva stati obična posada broda. 
Vi ste uzeli izviše još tesara i njegova dva sinovca. Oni 
su previše, stoga se oni moraju poslužiti čamcem. Mi, 
mi imamo pravo na ladju. 

— Mi nećemo odstupiti ladje nikomu, ponoviše dru- 
gi mornari odrešitim glasovima. 

Kapetan pokuša prosvjedovati, ali su mu riječi bile 
nadglasane buntovnim glasovima, koji ponavljahu, sa- 
mo da ohrabre sami sebe: 

— To je naše pravo, to je naše pravo! 

Nato stari pilot Vilim. stupivši pred mornare, reče: 

— Barem spasite ovog dječaka! 

I pri tom htjede, da uzme Julija u svoj naručaj, da 
im ga preda, ali se mali dječak odlučno uhvati za Andri- 
jino koljeno i izusti odrešito: 

— Neću da budem spašen bez svoga brata. Ja ga 
neću nikad ostaviti. 

Usrijed strahovitog šuma oluje čuo se kao odgovor 
ovaj sebični i divlji krik mornara: 

— Neka dakle ostane! Neka se brine svatko za 
sebe! 

Nije se smjelo gubiti vremena. Stric Frantz uputi se 
prema malom čamcu. 

— Dodji. Andrija, reče, i donesi mi Julija. 

Pri tim riječima drhtao je glas Frantzov, kao glas 
čovjeka, koji je mislio, da vodi u gotovo sigurnu smrt 
onoga, koji mu je najmiliji na svijetu. Frantz je naime 
poznavao tu obalu sa zle strane, a čamac je bio tako 
slab, da se je činilo nemoguće, da odoli valovima. 

U isti tren drhtavi glas pilota Vilima zaori: 

— Čuj me, Frantzu, ja nisam onaj, koji bi ostav’o 
dva dječaka i jednog prijatelja u opasnosti. Mi ćemo se 
svi spasiti, Frantzu, ili ćemo skupa poginuti. 

Zatim se okrene kapetanu, koji neodlučan nije znao, 
u koju bi ladju skočio. 

— Kapetane, reče mu, moje je mjesto ovdje, a vaše 
je kod vaših ljudi. Podjite, ja ću upravljati čamcem. 

Kapetan podje prema ladji. Za časak nestade ladje. 
koja se udaljila u crnom obzorju, a stari pilot bio je sam 
sa Frantzom i dječacima u malom čamcu. 

XLVIII. 

Čamac je bio tako lak, da se činilo, da ga prvi val 
mora progutati, ali on je poskakivao na vršku talasa, 
da za čas poslije opet padne u brazdu, što ju je taj talas 
za sobom ostavljao. Pilot je držao kormilo, a stric Fra- 
njo i Andrija upravljali su krepkom rukom svaki sa jed- 
nim veslom. 

Najveća opasnost bili su sada prudovi, gdje se je 
brod nasukao. Nije ih se nigdje vidjelo, ali se je čula ne- 
prestana tutnjava, dobro poznata mornarima, što ju pro- 
izvode talasi, razbijajuć se o hridine. Gdjekada, kad bi 
munja prosjekla olbak, vidjela bi se na mjestu grebena 
duga bijela crta morske pjene. 

Stari pilot, koji je već dvadeset godina poznavao 
sve obale Francuske, a još bolje Bretonske i Norman- 
dije. upravljao je ladjom, da opet isplovi na pučinu. U 

blizini nije bilo nikakve luke, gdje bi se moglo naći za- 
klona. Bolje je bilo na otvorenom moru, nego li uz oba- 
lu, uz koju su stršili morski grebeni. 

Bila je to noć, puna straha. Konačno svanuše zra- 
ke dana i rasvijetliše uzburkano more. Naši prijatelji 
bili su sami na’ oceanu, koji je bio obavit gustom ma- 
glom, kao što biva kod oluja. 

Pogledaše jedan drugoga. Onda stric Frantz, kao da 
mu je došla nenadana misao, stisne ruke staromu pilotu 
i progovori glasom, prigušenim od uzbudjenosti: 

— Vilime, kako ćemo se mi ikada tebi odužiti? 

— To je vrlo jednostavno, odgovori stari mornar, 
kružeć oko njega svojim jasnim i odvažnim očima. A za- 
tim ozbiljnije nastavi: 

— Zar ne, Frantz, ti ćeš u istoj opasnosti učiniti za 
drugoga, što sam ja danas učinio za tebe, a isto tako i 
dječaci. 

— Dakako, da ćemo učiniti, odgovori Frantz, uzbu- 
djenim glasom. 

— Mi ćemo učiniti, ponoviše Andrija i Julije. I ovaj 
posljednji, dižuć svoje sklopljene ručice prema pilotu, 
smiješio se kroz svoje suze, kao da se je tmurno nebo u 
jednom svom kutu najednom razvedrilo. 

U taj čas vine se neki mir iz dna ove četvorice du- 
ša, kojima je smrt još prijetila sa svih strana. Činilo se, 
da su time, što su odlučili, da u budućnosti savladaju 
nove opasnosti za spas drugih ljudi, već sada doživjeli 
slavlje nad sadašnjom opasnošću. 


XLIX. 

U taj tren zađuva posljednji vihor, ali tako naglo, 
tako žestoko, da nitko nije imao vremena, da mu se 
ukloni. Silan, bijesan val, koji je nadošao od sprijeda, slo- 
mi jednim udarcem dva vesla. U isti čas napuni ladju 
do polovice vodom, sruši Julija, zalije Andriju i strica 
Frantza, koji se ne mogaše uzdržati na nogama. 

Kad je vihor prešao, naša četiri brodolomca bili su 
gotovo zapanjeni, što su još na okupu i što su vidjeli, da 

je ladja, i ako puna vode. bila još uvijek na površini. Na 
nesreću bila je bez svake spreme. Nije se više moglo 
njom upravljati, bila je kao plivajuća morska izbačena 
stvar, izvržena vjetru i valovima, koji su nanovo mogli 
baciti ladju na grebenje, te ju ondje razbiti. 

Brzo stadoše izpražnjivati čamac, što je dugo tra- 
jalo. Zatim svatko opet sjedne, obuzet novim strahom. 

Vilim se namršti. Nepomičan na dnu ladje, razgje- 
davao je tužnim očima tmurno obzorje. Trepavice su 
mu bile vlažne, kao da u svojoj misli vidi s one strane 
oceanske obale stablima sakrivenu kućicu i uz drago 
domaće ognjište uznemirenu ženu i dvije plave glavice 
svoje male djece. 

Duboki uzdah vine se iz prsiju staroga mornara i 
oči mu se neprestano gubile u praznom obzorju. 

Nato mu se dvije milujuće ruke polože na ramena 
i oglasi nježni glasić Julijev. Čovjek bi rekao, da je 
bezazlena duša dječakova čitala u starčevoj duši i kao 
da mu u taj tren odgovara: 

— Striče Vilime, prišapne mu u uho, Bog je dobar 
i ja ga molim od svega srca: Vi ćete opet vidjeti svoju 
kuću. 

— Bog te uslišao. Julije! reče starac, privinuv dje- 
čaka u svoj naručaj. 


L. 

Poslije ovog izljeva čuvstva rastjera Vilim silom 
svoje turobne misli, i reče: 

— Ova djeca moraju biti izmorena. Pošto sada ne- 
mamo ništa više, da radimo, nego da se predamo talasi- 
ma, da nas na sreću amo tamo bacaju, mora da se hra- 
nom okrijepimo. 

Na to dohvate nešto zalihe živeža, koju su u svoj 
žurbi sobom donijeli, kad su se na brod ukrcavali, dvo- 
peka, suhog mesa i bačvicu rakije. Lomili su dvopek, 
kako su mogli i kad su se okrijepili, osjećali su više srča- 
nosti i nade. 

Ladja je plovila na sreću, kao igračka valova, a 
svačije oči bile su uprte u obzorje. 

Julije, koji je kao i drugi pažljivo gledao more, pri- 
makne se stricu Frantzu i reče: 

— Ta pogledajte samo. nešto pliva ondje dolje na 
vodi. Sto to može biti? 

— Bez sumnje, neka stvar, izbačena olujom, primi- 
jeti stric Frantz. Možda kakva krhotina broda. 

Ali ne, vjerujte mi, reče Andrija. Gledajte, čini 
mi se, da je to odjeća, što pliva. Da nije to možda čovje- 
čje tijelo? 

— Pravo veli, reče stari pilot. To mora biti kakav 
brodolomac, kao i mi, ali nesretniji od nas. 

Svi upriješe oči u onu točku i nastojahu, da pogode. 
Još se nije moglo dobro razlikovati predmet, što je pli- 
vao na vodi. Na jednom ga jači val približi ladji. 

— O, moj Bože. uzvikne stric Frantz, koji je opazio 
blijedo lice brodolomčevo, to je kapetan broda. 

I baciv u more svežanj užeta, koje je bilo ostalo u 
raspremljenoj ladjici, podje mu za rukom, da privuče k 
sebi plivajuće tijelo i da ga digne u čamac. 

Odmah ga polože na stranu. Vilim otvori kapetano- 
ve zube i voda mu navali iz ustiju. Zatim ga Vilim sta- 
ne trljati po svem tijelu, da uzbudi u njem toplinu i upi- 
rući se rukom o njegova prsa, proizvede, da su mu se 
stala postepeno dizati i spuštati, da oponaša d ; sanje. 

Činilo se, da je tijelo bilo sveudilj bez života. Stric 
Vilim, ne klonuvši zbog toga duhom, primakne na to 
svoja usta k njegovima i stane mu blago duvati zrak. 
On je to strpljivo činio dosta dugo vremena. Andrija i 
Julije, skinuvši svoje kapute, pokriše njima utopljenika, 
da se ugrije. 

Na posljetku, kapetanov dah kao da je počeo odgo- 
varati Vilimovu dahu. Laka drhtavica stane potresati 
njegovim tijelom, usta se počeše micati, a oči mu se ras- 
tvoriše. Stric Frantz uzme čuturu rakije, ulije mu u usta 
nekoliko kapi. koje ga odmah oživješe. 

Kad je mogao govoriti, ispripovjedi kapetan onima, 
koji su ga svojom razumnom pomoći upravo spasili, da 
je velika ladja prenatrpana ljudima nastradala, da je pu- 
stila vodu i da se je prevrnula. On je više sati plivao, 
nadajući se, da će susresti kakav brod. Onda je s daleka 
opazio čamac te se uputio prema njemu. Najzad ga osta- 
više sile, a zatim nije više znao. što se je s njim zbilo. 


LJ. 

Oko podneva vjetar se naglo promijeni. U isto do 
ba magla, koja je neprestano obavijala ladju. malo po 
malo se rasprši i brodolomci, kojih je sada b'lo petero, 
mogli su promatrati obzorje sa svih točaka. 

— U obično vrijeme, reče Vilim, mi bismo brzo 
opazili koji brod, jer je kanal Manche najprometnije mo- 
re na zemaljskoj kruglji. Ali poslije ovakove oluje bio 
bi samo velik slučaj, kad bi kakav brod mogao ploviti 
na otvorenom moru i kad bi nam došao u pomoć. 

— Ipak se nadajmo, reče kapetan. 

I ladja je i dalje jedrila na sreću vjetra i valova. 

Oko dva sata opaze sa južne strane malu bijelu 
točku, koju se jedva razabralo izmedju pjene talasa. 
Ali, kad ju je stari pilot stao promatrati, zasjaše mu oči! 

— Eto jedne ladje!-reče. Kad bi samo mogla k nama 
doći! 

Brod se je zbilja primicao. Iza po sata čekanja, koje 
se brdolomcima činilo čitavim vijekom, raspoznaše ja- 
sno tri jarbola. 

— Sada nas mogu s broda vidjeti, primijeti kape- 
tan. Nastojmo, da nas opaze. 

Pilot, koji je bio najviši, uzme crveni rubac, priveže 
ga za komad vesla, koji je preostao i stane njime vitlati 
po zraku, kao u znak nužde. 

Nato nastade velika šutnja, puna tjeskobe. Svačije 
oči bile su uprte u jednu točku. Brod se još primakne, 
ali zatim se uputi prema obalama Engleske i nhstaviv 

brzo svoj put, nije više vidio malog čamca, što se izgu- 
bio usred mora. 

Malo po malo činilo se, da jarboli bivaju sve manji, 
što se više udaljuju, brod je izgledao samo kao točka, 
koja je. najzad isčeznula, a čamac brodolomaca plovio 
je i dalje sam na neizmjernom oceanu. 

Svima je bilo teško pri duši. Tmurna šutnja zavla- 
da nanovo u ladjici. 

Sunce se već spuštalo na počinak i lišavalo brodo- 
lomce posljednje nade, kad li Julije, čije su oči bile okre- 
nute prema zapadu, opazi s daleka nekakav crnkasti 
oblačak, koji je plovio nad obzorjem. 

— Ne vidite li onaj oblak? reče svomu stricu. 

Ovaj pogleda označenim mu smjerom, a zatim 
ustane i najednom reče: 

— O, to nije nikakav oblak, to je dim. Za cijelo 
to je parobrod. Još se možemo nadati. 

Doskora se zbilja činilo, kao da se dim približava 
i zgušćuje. Iza nekoliko časova razabiralo se vrške jar- 
bola i dimnjaka broda. 

Svi tada ustanu i stanu mahati svim tkaninama vid- 
ljivih boja, što su ih imali pri sebi. Julije je sklopio svo- 
je ručice, upiruć oči u nebo. 

Najednom parobrod promijeni pravac plovidbe i 
krene ravno put čamca. Njihov znak bio je opažen i 
parobrod upravo je dolazio, da brodolomcima priteče u 
pomoć. 

Za nekoliko časova bili su svi na palubi velikoga 
parobroda »Ville de Caen« (Grad Caen), koji je nasta- 
vio svoj put prema Dunkerque zajedno sa brodolom- 
cima. 


LII. 

Opojeni od radosti, što su konačno spašeni, Julije i 
Andrija privinuše se oko vrata svomu stricu i čestito- 
mu pilotu Vilimu. 

— Prijatelju, reče Frantz staromu normandijskomu 
pilotu, odsada je medju nama prijateljstvo za cijelog ži- 
vota i sve do smrti. Mi imamo tebi zahvaliti, što smo 
još živi. Mi smo ti na uslugu, kad god ustreba. 

— Frantzu. reče Vilim, kad je tako, hoću 1 da te za- 
molim nešto. 

— Učinit ću ti rado, reče Frantz, bilo što mu drago. 

— No dobro, Frantz, kada svršiš svoje poslove u 
Alzasko-Lorenskoj, dodji k meni na moje malo imanje, 
što ga imam kod Chartresa. Ja znam, da bi ti bio, da 
nisi izgubio u Bordeauxu sve svoje prištednje, kupio ko- 
mad zemlje, da se ondje namjestiš. Ja sam eto postao 
vlasnikom, a ja se baš ne razumijem mnogo u poljodjel- 
stvo. Dodji, da počineš mjesec dana kod mene. Poma- 
gat ćeš mi svojim savjetima, razmišljat ćemo zajedno o 
budućnosti, pa ako te srce bude ponukalo, da se smjestiš 
kod nas, bit ćemo vrlo sretni. 

— Dobro, moj čestiti Vilime, odgovori Frantz. Ja ću 
doći k tebi, obećajem ti, ali neću moći dugo ostati. Mi 
moramo zaradjivati za svoj život, Andrija i ja, mi mora- 
mo odgajati i podučavati Julija. 

— A što mislite činiti? 

— Još ne znam zapravo ništa, reče Frantz, uzdah- 
nuv. Ova oluja je konačno pomutila moje osnove. Sva 
naša odjeća je na dnu mora, pa da se nisam pobrinuo, 
da stavim u svoj pojas svoje papire sa kojom stotinjar- 
kom franaka, što su nam još preostale, ne bismo imali 
sada više ništa, no svoje ruke. 

— Ah, Bože moj, to je istina, sve naše stvari ostale 
su na brodu te su s njim potonule. I moja školska lisnica, 
moji sveščići i moje knjige, koje sam s tolikom pomnjom 
sobom ponio iz Phalsbourga, sve je izgubljeno. Kolika 
šteta! Na to nisam još ni mislio. 

I dječaku bezutješno klonuše ruke. Ali u tom času 
osjeti nešto tvrdo u svom džepu i nije se mogao uzdr- 
žati, a da ne uzvikne od radosti. 

— O, progovori, ipak imam još jednu knjigu, moju 
knjigu o velikanima. Bila je u mojem džepu i tako je 
spašena, a da nisam na to ni mislio. 

Stari pilot zagrli Juli ja i stisnuv Frantzu ruku, reče: 
— Pa nemojmo se žalostiti, Frantzu. Pomisli, da 
sam u svom životu doživio još gorkih časova, pa ipak 
sam sada postao malim posjednikom. I na tebe će jed- 
nom doći red. da budeš sretan. On uvijek dolazi na one, 
koji se poput tebe ne boje ni truda, ni posla, jer hoće 
vazda da se poštenim načinom izvuku iz neprilike. 

— A k tomu, moj striče, dometne Andrija, vi niste 
sami. a mi nismo više sirote. Nas trojica smo mala poro- 
dica. Mi se medju sobom volimo, mi ćemo svi troje je- 
dan drugoga pomagati, pa ćemo biti sretni, ako ne radi 
bogatstva, a ono barem radi medjusobne ljubavi. 


liii. 

Brod-poštar stigne hitro u Dunkerque. Ova luka, 
koja je najprometnija u sjevernom okružju, dobila je svo- 
je ime od pjeskovitih sipina, uz koje je grad sagradjen. 
To je sa gradovima Boulogne i Calais važno središte za 
ribolov sledjeva i sardina. 

Frantz je želio, da što prije sa svojim sinovcima sti- 
gne u Alzasko-Lorensku, a da ništa ne potroše. Mislio 
je, da nadje sebi zaposlenost na kojemgod brodu, koji 
plove po sjevernim kanalima i koji, vraćajući se u ka- 
nal Marne kod Rajne, prolaze posve blizu Phalsbourgu. 

Prelete živahnim gradom Dunkerque, prodju kraj 
spomenika Jeana Barta, koji je isklesao kipar Dav'd i 
Julije se divio odvažnom obličju glasovitog mornara. 

Stric Frantz nije u prvi mah našao, što je želio. Tek 
poslije dva dana traženja, s mnogo truda i neprilika, na- 
dje posla na jednom brodu. Ali nije dobio nikakve druge 
plaće, već samo hranu za svu trojicu. 

Naši prijatelji vratiše se dakle poniknute glave i za- 
brinuta čela. misleći, da će sada trebati načeti njihovu 

malu novčanu prištednju, da kupe sebi odijela za promje- 
nu. Bili su tako žalosni, da su stupali, ništa ne govoreći, 
zabavljeni svojim razmišljanjem. 

— No dobro, da ste došli, uzvikne Vilim. koji ih je 
čekao na pragu vrata. Čekaju vas novosti. 

Julije videći radosno lice vrloga pilota, pogodi brzo, 
da su te novosti dobre. On skoči za njim sa svojim 
malim nogama i stanu se penjati sve po četiri stepenica- 
ma u potkrovnicu, koju su kod dolaska unajmili. 

Kad se vrata otvore, ostade Julije vrlo zapanjen. 
Usred potkrovnice opazi četiri putna sanduka, a'na sva- 
kom je bilo napisano ime jednoga od naše četvorice 
putnika. Julije se dašto požuri, da otvori onaj sanduk, 
na kojem je bilo njegovo ime i on skoči od čuda, videći 
u pretincu lijepih košulja po njegovom stasu, čarapa, 
novih cipela, šešir od voštanog platna i hlače od dobrog 
sukna. 

— Ta, striče Vilime, reče dječak, razmatajuć sve 
svoje bogatstvo, je li moguće, da je sve to za mene! A 
otkuda je došao taj lijepi sanduk. A i Andrija ima svoj 
i moj stric isto tako, pa i vi takodjer! Što to znači? 

— Mali moj Julije, odgovori stric Vilim, uznesen 
ugodnim iznenadjenjem, koje se odrazivalo na svačijem 
licu, to je oproštajni dar kapetana. On je dao sa mnom 
sastaviti, kao što mu zakon propisuje, zapisnik o brodo- 
lomu. Brod Poitou bio je osiguran sa svim svojim tova- 
rom i kapetan nije ništa izgubio. On je smatrao za pra- 
vo, da ni mi ništa ne izgubimo i on nam je poslao ova 
odijela, u zamjenu za ona, koja su potonula sa brodom 
Ujedno je dodao obećanu plaću svakomu od nas za pre- 
voz. Voldenu, eto ti tvojih pedeset franaka, tebi Andri- 
jo, eto trideset, a tebi Julije, evo posve novu školsku 
lisnicu, da te nagradi, što si na moru bio srčan, kao mali 
čovjek. 

Julije je bio izvan sebe od radosti. Taj sanduk, upu- 
ćen na njega, bila je prva imovina, što ju je imao. 

— Striče, reče, skačuć od veselja, gledajte, mi sad 

imamo komad pokućstva. To vrijedi, kao da svaki ima- 
mo jedan ormar. 

Onda najednom prekine sama sebe, da uzvikne no- 
vim usklikom začudjenja: 

— Ah. Bože, eto i moga lijepog kišobrana, koji mi 
je bio dao gospodin Gertal i za koji sam toliko žalio, da 
sam ga izgubio. Kapetan mi je stavio drugoga na dnu 
sanduka i gledaj, Andrijo, taj mu je sasvim sličan. 

— Mislim, reče stric Frantz, pružajući uzbudjeno 
ruku Vilimu, da je netko bez sumnje pomagao kapetanu 
u sjećanju. 

— Stari moj prijatelju, reče Vilim. On mi je naložio, 
da sastavim točan popis o svim izgubljenim stvarima. 
Ja sam samo nastojao, da ništa ne zaboravim. 

Ove večeri naša četiri prijatelja večerala su veoma 
zadovoljno. Poslije večere podjoše, da zahvale kapeta- 
nu i usput Julije nije mogao, da ne rekne, da su osigura- 
nja po njegovom mišljenju vrlo dobra stvar. 

Poslije tjedan dana mučnoga putovanja prispješe na- 
pokon u Alzasko-Lorensku. Ostaviše brod nekoliko ki- 
lometara od Phalsbourga. Naši putnici preniješe svoju 
putnu prtljagu i smjestiše se u jednoj jeftinoj gostioni, 
koju su poznavali. 

Zatim stric Frantz, posluživ se svojim pravom kao 
štitnik kod njemačkih vlasti, požuri se, da izjavi za svo- 
je sinovce i za sebe njihovu odluku, da ostanu Francuzi 
i da stanuju u Francuskoj. Kako su im sve potrebne for- 
malnosti bile u redu, bio je spis o tome sastavljen bez 
svake zapreke. 

Sad su stric Frantz i oba dječaka bili posve uzbu- 
djeni, da su na posljetku stigli do cilja, za kojim su išli 
tako odlučno i ustrajno. Oni su mislili na Francusku, 
bili su sretni, da su njezini pripadnici i da imaju domo- 
vinu. Medjutim nije im ostalo za budućnost ništa drugo, 
ni kuća, ni grad, gdje bi se mogli nastaniti i mirno ži- 
vjeti. Odsada je trebalo neumorno raditi, da privrijede 

kruh svagdanji, sve dok konačno ne budu imali svoje 
ognjište, »svoj dom*, kako je rekao mali Julije. Ali te tri 
srčane duše nisu se toga plašile. 

— Najprvo dužnost, govorio je stric Frantz, a zatim 
ostalo! 

FRANCUSKI PISCI 

S TUMAČEM 


Dosad izašlo: 

1. P. Corneille: Le Cid 

2. Bruno: Le Tour de la France 

3. Alphonse Daudet: Le Petit Chose 

4. Pierre Loti: Pecheur d’Islande 


Din 10.— 



Uvodom i komentarom popratili: 

Dr. Mijo Crnić i Dr. Josip Draganić, profesori Drž. 
muške realne gimnazije u Zagrebu. 


U p r e v o du: 

G. Bruno: Put oko Francuske. — Preveo dr. Milan 
Gruber Din 15. — 


Knjige se naručuju u knjižari A. Čelap, — Zagreb. 





